2018 ސެޕްޓެމްބަރ 23 ވާ އާދީއްތަ ދުވަހު ބޭއްވުމަށް ހަމަޖެހިފައިވާ ރިޔާސީ އިންތިޚާބާ ގުޅޭގޮތުން ހުށަހެޅޭ ޝަކުވާތައް، އަތޮޅު / ސިޓީ ކޮމްޕްލައިންޓްސް ބިޔުރޯތަށް މެދުވެރިކޮށް ބަލައިގަތުމުގެ އިންތިޒާމް މިއަދުން ފެށިގެން ވަނީ ހަމަޖެހިފައެވެ\n13th ސެޕްޓެމްބަރު 2018, 12:00 އިއުލާން\n2018 ސެޕްޓެމްބަރ 23 ވާ އާދީއްތަ ދުވަހު ބޭއްވުމަށް ހަމަޖެހިފައިވާ ރިޔާސީ އިންތިޚާބާ ގުޅޭގޮތުން ހުށަހެޅޭ ޝަކުވާތައް، އަތޮޅު / ސިޓީ ކޮމްޕްލައިންޓްސް ބިޔުރޯތަށް މެދުވެރިކޮށް ބަލައިގަތުމުގެ އިންތިޒާމް މިއަދުން ފެށިގެން ވަނީ ހަމަޖެހިފައެވެ.\nއަތޮޅު / ސިޓީ ކޮމްޕްލެއިންޓްސް ބިއުރޯތަކަށް ހުށަހަޅުއްވާ ޝަކުވާތައް ބަލައިގަންނާނީ 2018 ސެޕްޓެމްބަރ 27 ވާ ބުރާސްފަތި ދުވަހުގެ މެންދުރުފަހު 02:00 އާ ހަމައަށް، ހުކުރު ދުވަސް ފިޔަވައި ކޮންމެ ދުވަހެއްގެ ހެނދުނު 9:00 ން މެންދުރުފަހު 02:00 އަށެވެ. ހުކުރު ދުވަހު ޝަކުވާ ބަލައިގަންނާނީ މެންދުރުފަހު 02:30 ން ހަވީރު 05:30 އަށެވެ. އަދި ވޯޓުނެގުމަށް ހަމަޖެހިފައިވާ 2018 ސެޕްޓެމްބަރ 23 ވާ އާދީއްތަ ދުވަހު ޝަކުވާ ބަލައިގަތުމަށް ހަމަޖެހިފައިވަނީ އެދުވަހު ވޯޓު ނަގަން ފެށުނީއްސުރެން ވޯޓު ފޮށިތަކުގެ ވަގުތީ ނަތީޖާ އިޢުލާން ކުރުމާ ހަމައަށެވެ.\nޝަކުވާ ހުށަހަޅާ ފޯމު ލިބެން ހުންނާނީ އަތޮޅު، ސިޓީ ކޮމްޕްލެއިންޓްސް ބިޔުރޯތަކުން، ކައުންސިލްގެ އިދާރާއިންނާއި އިލެކްޝަންސް ކޮމިޝަންގެ ރިސެޕްޝަނުންނެވެ. އަދި އިލެކްޝަންސް ކޮމިޝަންގެ ވެބްސައިޓު www.elections.gov.mv އިން ޝަކުވާ ފޯމު ޑައުންލޯޑު ކުރެވޭނެއެވެ.


ތާޝާ – 23 | Vaahaka ތާޝާ – 23 – Vaahaka\nތާޝާ - 23\n3k00\tJanuary 24, 2018\nކެތްތެރިކަން ކޮޅުންލައިގެން ގޮސް އެންމެފަހުން އަހަރެން ތާޝާގެ މަޑު ތުންފަތުގައި ބޮސްދިނީމެވެ. ތާޝާވެސް އަހަރެންގެ ހަރަކާތުގައި ބައިވެރިވެލިއެވެ. ކުޑައިރުކޮޅަކު އެގޮތުގައި ތިބުމަށްފަހު އަހަރެން ތާޝާއާއި ދުރުވެލީމެވެ. އަހަރެންގެ އަމަލުތައް މިޔަށްވުރެ މައްޗައް ހިނގައްޖެނަމަ ތާޝާ އަހަރެން ދެކެ ބިރުގަނެފާނެއެވެ. އަދި އަހަރެންނަށް ކުރާ އިތުބާރު ގެއްލިދާނެއެވެ. އަހަރެންގެ ނަފްސު ހަމަޔަކަށް އަޅުވައިލީމެވެ. އަހަރެން ބަލައިލިއިރު ތާޝާ އިނީ އިސްޖަހައިގެންނެވެ.\n“ބަނޑުހައިތަ؟” ތަނަށް ވެރިވެފައިވި ފަޅުކަން ފިލުވައިލަން އަހަރެން ބުނެލީމެވެ. އެވަގުތު އަހަރެންނަށް ބަނޑުހައި ހޫނުކަން އިހުސާސް ކުރެވުނެވެ.\n“މާޒް ތީނީ ނުވެސް ކައި ދޯ؟ އަހަރެން ކާ އެއްޗެއް ހަދަންތަ؟” ތާޝާ އަހަރެންނަށް ބަލައިލަމުން ބުނެލިއެވެ. ނަމަވެސް އަހަރެން އެކަމާ ދެކޮޅު ހެދީމެވެ. އަދި ފޯނުނެގުމަށްފަހު ޕިއްޒާ އަކަށް އޯޑަރުދިނީމެވެ. ވިއްސަކަށް މިނެޓުފަހުން ޕިއްޒާ އައުމުން އަހަރެން ތާޝާއާއި އެކު ކެއީމެވެ. ކައި ނިމުނުތަނާހެން އިޔާޒް ގުޅުމުން އަހަރެންނަށް ޖެހުނީ ދާށެވެ. ތާޝާ ހުރީ އެކަނި ގޭގައި ހުންނަން ޖެހުމުން ވަރަށް ޖެހިލުންވެފައެވެ. ނަމަވެސް އަހަރެން އެކި ވާހަކަ ދައްކައިގެން ތާޝާ ހަމަޔަކަށް އެޅުވުމަށްފަހު ތާޝާ އެކަނި ބަލައްޓާފައި ދިޔައީމެވެ. ތާޝާ އެކަނި ކޮށްލާފައިދާން އަހަރެންވެސް ވަރަށް ހިތްހަމަ ނުޖެހުނެވެ. ނޭންގޭ ބިރުވެރިކަމެއް އަހަރެންގެ ހިތުގައި އުފެދުނެވެ. އަހަރެން އައީ ކަމެއް ވެއްޖެނަމަ ގޭ ފޯނުން އަހަރެންނަށް ގުޅަން ބުނެފައެވެ. މިހާރު އަހަރެން ތާޝާ އެކަނި ބަހައްޓާފައި އެއްވެސް ތާކަށް ދާކަށް ބޭނުމެއްނޫނެވެ. އަބަދުވެސް އަހަރެންގެ ލޯކުރިމަތީ ތާޝާ ހުރުމީ މިހާރު އަހަރެންގެ ހިތުގެ ގޮވުމެވެ. ނަމަވެސް ހާލަތު ކޮންމެފަހަރަކު ހިތުގެ އެދުމުގައި ކޮޅުފައިން ޖަހަނީއެވެ.\nއަހަރެން ގެޔަށް އައިއިރު އިޔާޒް ހުރީ އަހަރެންގެ އިންތިޒާރުގައެވެ. އަހަރެން އިޔާޒްއާއި އެކު ހުޅުލެއަށް ދިޔައީ މިއަދު އިޔާޒްގެ އިތުރުން އަހަރެންގެވެސް ވަރަށް ގާތް އެކުވެރިޔެއް މެލޭޝިޔާއިން އަންނާތީއެވެ. އެއީ އަހަރެންގެ މަންމަ ރަށު ކުއްޖެކެވެ. ނަމަވެސް އިޝާން އުޅެ ބޮޑުވީ މާލޭގައެވެ. އިޝާން މެލޭޝިޔާއަށް ބަދަލުވީ އޭނަގެ އާއިލާ އެކީ އެކޮޅަށް ބަދަލުވުމުން އެކަނި މާލޭގައި ނުހުންނަން ވެގެންނެވެ.\nޕެސެންޖަރުންގެ އިންތިޒާރުގައި ތިބި މީހުންގެ ތެރޭގައި އަހަރެންނާއި އިޔާޒްވެސް އިޝާން ފެންނާނެ އިރެއްގެ އިންތިޒާރުގައި ތިބީމެެވެ. އަހަރެން ކޮޅުކޮޅަށް ބަލަން ހުއްޓައި ލޮލުގައި އަޅައިގަތީ މީހުންތަކުގެ ތެރެއިން ޓުރޮލީ ކޮއްޕަމުން އައި ޒުވާނާ ފެނުމުންނެވެ. އަހަރެން އިޔާޒް ގައިގައި ކޮށްޓާލައިފައި އިޝާން ދައްކައިލީމެވެ. އަހަރެމެންނާއި އިޝާން ވަކިވެގެންދިޔައިރާއި މިހާރު ވަރަށް ތަފާތެވެ. އިޝާންއަކީ ހަމުގެ ކުލަ ކަޅު ކުއްޖެކެވެ. ނަމަވެސް މިހާރު ހުރީ ވަރަށް ދޮންވެފައެވެ. އަދި ކުރިޔަށްވުރެ ދިގުވެފައި ހަށިގަނޑުވެސް ފުދޭވަރަކަށް ވަރުގަދަހެން ހީވެއެވެ. މޫނުމަތީގެ ރީތިކަން ހާމަކޮށްދެނީ ކުޑަކޮށް ދިގުކޮށްފައި ހުރި ތުނބުޅިއާއި މަތިމަހުންނެވެ. ލައިފައި ހުރި ގަމީހާއި ޖިންސްއިންވެސް މީހާގެ ހިތްގައިމުކަން އިތުރުކޮށްދެއެވެ. އިޝާން އަށް އައިސްފައިހުރި ބަދަލުތަކުން އަހަރެންނާއި އިޔާޒް ތިބީ އަޖައިބުވެ ބުނާނެ އެއްޗެއް ނޭންގިފައެވެ.\n“އޭ މާޒޫ މަމީ އަންހެން ކުއްޖެއްތަ؟” އަހަރެން މިހެން ބަލަން ހުއްޓައި އިޝާން އައިސް އަހަރެމެން ކައިރީ ހުއްޓެލިއެވެ.\n“ބުރޯ ހާދަ ސަޅިއޭ! މަ ހިތް ކިޔައިފި މިހާރު..” އިޔާޒް އިޝާންގެ ގައިގައި އޮޅުލައިގަންނަމުން ބުނެލިއެވެ. ހަމަ އެޔާއިއެކު ތިންމީހުންނަށް އެކީ ހެވިއްޖެއެވެ. އަހަރެންވެސް އިޝާންގެ ގައިގައި އޮޅުލައިގަތީމެވެ. ހައަހަރު ފަހުން ތިންމީހުން އެއްތަން ވުމުން އެންމެންވެސް ތިބީ ވަރަށް އުފާވެފައެވެ. އިޝާން އެއައީ ޗުއްޓީއެއްގައި އިޔާޒް އަންނާށޭ ކިޔާވަރުންނެވެ. އަހަރެންވެސް އިޝާން ދެކިލަން ހުރީ ވަރަށް ބޭނުންވެފައެވެ. ނަމަވެސް މިދުވަސްކޮޅު އެހެން ކަމަކާދޭތެރޭ މާބޮޑަށް ވިސްނޭތީ އިޝާންއާ ގުޅަން އަހަރެންނަށް ނޫޅެވުނީއެވެ. އެހާ ގިނަދުވަސްކޮށްފައި އިޝާން ފެނުމުން އަހަރެން ހުރީ ވަރަށް އުފާވެފައެވެ. އަހަރެމެން މާލެ އައިއިރު ހުރީ ހަވީރުވެ އިރުއަޮއްސެން ކައިރިވެފައެވެ. އިޝާން ގޮވައިގެން އަހަރެމެން ދިޔައީ އަހަރެން ކުރިން އުޅުން ގެޔަށެވެ. އެއީ އަހަރެން ތާޝާ ގެންދިޔަ ގެއެވެ. އަހަރެމެން އުޅޭ ގެޔަށް އިޝާން ނުގެންދެވުނީ ގޭގައި ތަން ނެތީމައެވެ. އެކަމާ އިޝާން ވަރަށް ޝަކުވާވެސް ކުރިއެވެ. އެހެންކަމުން އިޝާން ދަންދެން އަހަރެންވެސް އެގެޔަށް ބަދަލުވާގޮތައް ނިންމީމެވެ. އޭރުން އަހަރެންނަށް އަބަދު ތާޝާވެސް ފެންނާނެއެވެ. ކޮންމެއަަކަސް ކަންތައް ނިމުންގޮތާއި މެދު އަހަރެން ހުރީ ވަރަށް ހިތްހަމަ ޖެހިފައެވެ.\nގެޔަށް އައިސް އަހަރެން ބެލް އަޅާލުމުން އިޔާޒްގެ އިތުރުން އިޝާންވެސް ހުރީ ހައިރާންވެފައެވެ.\n“އޭތް ކީ ކޮބާ؟ މީހަކު އުޅެނީތަ ތި ބެލް އަޅާނީ؟” އިޔާޒް ބުނެލިއެެވެ. ތާޝާގެ ހަބަރެއް ނުވުމުން އަހަރެން ދެން އިތުރަށް ބެލް ނާޅާ ތަޅުދަނޑިން ދޮރު ހުޅުވައިލީމެވެ. އެތެރެޔަށް ވަތްއިރު ފެނުން ހިތްގައިމު މަންޒަރުން އަހަރެންނަށް ހުއްޓުންއެރިއެވެ. ތާޝާ އޮތީ ޓީވީ އަޅުވައިގެން ސޯފާމަތީ އަރާމުކޮށް ނިދާލާފައެވެ. ތާޝާ އެގޮތަށް އޮއްވައި ފެނުމުން އަހަރެންނަށް ބުނެދެން ނޭންގޭ ހިތްހަމަ ޖެހުމެއް ލިބުނެވެ. ދުވަހަކުވެސް ގެޔަށް ވަދެގެން އަންނައިރު މިކަހަލަ ހިތްގައިމު މަންޒަރެއް މިނޫނީ ނުދެކެމެވެ. އަހަރެން ސިއްސައިގެން ދިޔައީ އިޔާޒް ކަރުކެހިލިމުންނެވެ. އަހަރެން ދެކޮޅު ބަލައިލިއިރު އިޝާން ވެސް ހުރީ އަނގަ ހުޅުވިފައި ތާޝާއަށް ބަލާށެވެ. އެވަގުތު އަަހަަރެންނަށް ވަރަށް އުނދަގޫވިއެވެ. އަހަރެން ފިޔަވައި އެގޮތަށް ތާޝާއަށް އެެހެން މީހަކު ބެލުމަކީ އަހަރެންނަށް ކެތްވާނެ ކަމެއްނޫނެވެ.\n“އޭތް!” އަހަރެންނަށް ނުހުރެވިގެން އިޝާން ގައިގައި ކޮށްޓައިލީމެެވެ.\n“މާޒޫ! މީ ދުނިޔެމަތީ ކަމެއްތަ؟” އިޝާން ހައިރާން ކަންމަތީ ހުރެ ބުނެލިއެވެ. އިޔާޒްވެސް ހުރީ ކުއްލިޔަކަށް ތާޝާ ފެނުމުން ހައިރާންވެފައެވެ.\n“އޭ! ތި އަނގަ ލައްޕަބަލަ…” އަހަރެން އިޝާންގެ ދަތްދޮޅީގައި ހިފާ އުފުއްލައިލީމެވެ. އެޔާއިއެކު އިޝާންގެ ދޫ ފިތިގެން ހަޅޭތްލަވައިގަތެވެ. އެއަޑަށް ސިއްސައިގެން ގޮސް ނިދާފައި އޮތް ތާޝާއަށްވެސް ހޭލެވުނެވެ. ތިން ފިރިހިނުން ބަލަން ތިބުމުން ތާޝާ ލަދުގަތެވެ. އަވަސް އަވަހަށް ސޯފާއިން ތެދުވެެ ކޮޓަރިޔަށް ދާން ހިނގައިގަތެވެ. ނަމަވެސް އަހަރެން ތާޝާއަށް ގޮވާ ހުއްޓުވީމެވެ.\n“ތާޝް! މީ އިޝާން އަހަރެންގެ ވަރަށް ގާތް އެކުވެރިއެއް… އިޝާން މީ ތާޝާ އަހަރެންގެ ޓު ބީ…” އިޝާން ތާޝާއާއި ދޭތެރޭ ގޮތަކަށް ވިސްނަފާނެތީ އަހަރެން އަވަހަަށް އިޝާންއަށް އެއީ ކާކުކަން ބުނެދިނީމެވެ.\n“އޯހ ފަހަރި ދޯ!” އަހަރެން އެހެން ބުނުމުން ކުރިން އިޝާން ތާޝާއަށް ބަލަމުންދިޔަ ނަޒަރު ބަދަލުކޮށްލިއެވެ. އެވަގުތު އިޔާޒް ދިޔައީ ގޭގައި ކެއްކޭނެގޮތައް އެއްޗެހި ގަންނަން ފިހާރައަކަށެވެ. އަހަރެންވެސް އިޝާންއަށް މަންމަމެން އުޅުން ކޮޓަރި ހުޅުވާދިނުމަށްފަހު ދިޔައީ ދެތިން ހެދުމެއް ބަލައެވެ.\nގެއިން އެއްޗެހި ހިފައިގެން އައިއިރު އިޔާޒްއާއި ތާޝާ ބަދިގޭގައި ޕާސްޓާ ހަދަން އުޅުނެވެ. އޭރު އިޝާންވެސް ފެންވަރައިގެން އަންނަނީއެވެ. ކައްކައި ނިމުމުން އެންމެން ކެއީ އެކީގައެވެ. ކެއުމުގެ ތެރެއިން އިޔާޒް ތާޝާ އެގެޔަށް އައިގޮތް އޮޅުންފިލުވިއެވެ. އަހަރެން ވީގޮތް ކިޔައިދިނުމުން އިޝާންއާއި އިޔާޒްފެށީ ހޭށެވެ. ތާޝާ އިނީ ލަދުން ކާންވެސް ނުކެރިފައެވެ.\n“މަ ނަމަ މުސްކުޅިއަކަސް ފައިސާ ހުރިއްޔާ ވަގުތުން އިންނާނަން…” ހުނުމުގެ ތެރެއިން އިޝާން ބުނެލިއެވެ.\n“އަހަރެމެން ގޭ މާޒްއަށް ހިތްކިޔަނީ މުސްކުޅިން ވިއްޔަ!” އިޔާޒް އެހެން ބުނެލުމުން ތާޝާވެސް ކުޑަކޮށް ހީލިއެވެ.\n“ސާބަސް.. އަހަރެންނަށް އިންނާނެ މީހެއް ލިބިއްޖެޔޭ!” އަހަރެންނަށް މަލާމަތް ކުރަން ފެށުމުން އެންމެފަހުން އަހަރެން ބުނެލީމެވެ. އެހާ ހިސާބުން ދެކެވުނީ އަހަރެންގެ ކައިވެނީގެ ވާހަކައެވެ. ހަގީގަތުގައި އަހަރެން ބޭނުމީ ވީ އެންމެ އަވަހަކަށް ތާޝާއާއި ކައިވެނިކުރާށެވެ. މިހާރު ލައްކަ ދުވަހު ދުރުގައި އުޅެވިއްޖެއެވެ. މިހާރު އަހަރެން ބޭނުމީ ތާޝާ އަހަރެންގެ މީހެއްގެ ގޮތުގައި ހުންނާށެވެ.\nކައިނިމިގެން އިޝާން ދިޔައީ އިޔާޒްއާއި އެކީ އަހަރެމެން އުޅޭ ގަޔަށެވެ. އަހަރެން މަޑުކޮށްލީ ތާޝާ ކައިރީގައެވެ. އިޝާނަމާދަށް ގޮވުމުން އަހަރެން ދިޔައީ ނަމާދަށެވެ. ނަމާދުން އައިގޮތައް އަހަރެން ގެޔަށް އައިސް ފެންވަރައިގެން ދިޔައީ ތާޝާ ގޮވައިގެން ސައިކަލު ދުއްވައިލާށެވެ.9ޖެހުމުން އިޔާޒްއާއި އިޝާންވެސް އަހަރެމެންނާއި ބައިވެރިވެލިއެވެ. އެމީހުން ތިބީ އިޔާޒްގެ ބައްޕަ ސައިކަލުގައެވެ. އެރޭ އެގޮތުގައި އަހަރެމެން ހޭދަކޮށްލީ މަޖާ ކުރުމުގައެވެ. އިސާހިތަކު ތާޝާގެ ބީރައްޓެހިކަންވެސް ފިލައިގެން ހިނގައްޖެއެވެ. މިހާރު ތާޝާ އިޔާޒްގެ އިތުރުން އިޝާންއާއިވެސް ވަރަށް އެކުވެރިއެވެ. ދެމީހުންވެސް ތާޝާއާއި މުޚާތަބް ކުރަނީ “ފަހަރި” ކިޔައިގެންނެވެ. އެނަމުން އެމީހުން ތާޝާއަށް ގޮވައިލާ ކޮންމެ ފަހަރަކު އަހަރެންނަށް ބުނެދެން ނޭންގޭ އުފާވެރިކަމެއް ލިބިގެންދެއެވެ.\nއޭގެ އަނެއްދުވަހު އަހަރެމެން ދިޔައީ ހުޅުމާލެއަށެވެ. މާޔާ ކުޑަކޮށް ބަލިވެ އުޅޭތީ އިޔާޒްއަކަށް މިދަތުރަކު ނުދެވުނެވެ. އެހެންކަމުން އަހަރެމެން ދިޔައީ އިނާޝާ ގޮވައިގެންނެވެ. ދަތުރުގައި ބައިވެރިވަން އަހަރެން އިނާޝާއަށް ދައުވަތުދިނީ ތާޝާ އެކަނި އަންހެން ކުއްޖަކަށް ހުރީމައެވެ. ހުޅުމާލެއަށް ގޮސް މޫދަށްއެރި މަޖާ ކުރީމެވެ. ތާޝާ ހުރީ ވަރަށް އުފާވެފައެވެ. މިއީ ތާޝާ މިފަދަ ގޮތަކަށް ދަތުރަކު އައިސް މޫދަށްއެރި މަޖާ ކުރި ފުރަތަމަ ފަހަރެެވެ. އަހަރެން އެންމެ ފަހަރަކުވެސް ތާޝާ ލޯމަތިން ގެއްލުނަކަ ނުދެމެވެ. އަބަދުވެސް އަހަރެން އުޅެނީ ތާޝާއާއި އެކީގައެވެ. އަހަރެމެންނަށް ސިއްރުން އިޝާންއާއި އިނާޝާ ދިޔައީ ގުޅުން ބަދަހި ކުރަމުންނެވެ. ކިތަންމެ ވަގަށް ކުރިޔަސް އަހަރެންގެ ލޮލަކުން ސަލާމަތެއް ނުވެވޭނެއެވެ. އަހަރެން ހުރީ އެހުރިހާކަމެއް ނޭންގޭ ކަމަށް ހަދައިގެންނެވެ.\nވަރަށް މަޖާ ދަތުރަކަށްފަހު އަހަރެމެން މާލެ އައިއިރު އިރުއޮއްސިއްޖެއެވެ. އެރޭ އަހަރެމެން އެއްވެސް ތާކަށް ދާކަށް ނުވިސްނަމެވެ. ވެފައި ހުރި ވަރުބައްޔެއްގެ ސަބަބުން ފެންވަރައިގެން އައިސް ހަމަ ޖައްސާލިބާރަށް އަހަރެންނަށް ނިދިއްޖެއެވެ. ދެން އަހަރެންނަށް ހޭލެވުނީ ހޫނު އަރައިގަނެގެންނެވެ. ތެދުވެ އޭސީ ޖައްސާލުމަށްފަހު އަހަރެން ގަޑި ބަލައިލީމެވެ. އޭރު ދަންވަރު2ޖަހަނީއެވެ. ކަރު ހިއްކާގަނެގެން އަހަރެން ބޭރަށް ނިކުތްވަގުތު އަހަރެން ސިއްސައިގެން ދިޔައީ ސޯފާގައި ފޯނަކު އިން އިޝާން ފެނުމުންނެވެ.\n“މިގަޑީގަ ކޮން ބިޓަކަށް ގުޅައިގެން؟” އަހަރެންގެ އަޑު ޖެހުމުން އިޝާންްވެސް ދިޔައީ ސިއްސައިގެންނެވެ. އަހަރެން ފެނުމުން ފާޑަކަށް ހީލުމަށްފަހު އިޝާން ދައްކަމުންދިޔަ ވާހަކައެއް ކުރިޔަށް ގެންދިޔައެވެ. އަހަރެން ފެންފޮދެއް ބޮއެގެން އައިސް އިޝާން ކައިރީ އިށީންދެލާ ގުޅައިގެން ހުރީ ކާކަަށްހޭ އަނެއްކާވެސް އަހައިލީމެވެ. އެވަގުތު އިޝާން ފޯނު ކަންފަތާ ދުރުކޮށްލާފައި ފޯނުގެ ޑިސްޕްލޭ ދައްކައިލިއެވެ. “އިނާ” އަހަރެން ފޯނު ޑިސްޕްލޭގައި އިން ނަން ކިޔައިލީމެވެ.\n“އަދި މިއުޅެނީ ދިމާވިތާ 24 ގަޑިއިރު ނުވެގެން… ތި ދެން ބޮޑުވަރު!” ހިނިގަނޑެއް ޖަހައިލުމަށްފަހު މިހެން ބުނުމަށްފަހު އަހަރެން ކޮޓަރިޔަށް ދިޔައީ އަވަހަށް ނިދާށެވެ. މާދަން ހެނދުނާ ހޭލަންވެސް ޖެހޭނެއެވެ.\nއާދީއްތަ ދުވަސްކަމުން އަހަރެން ހުރީ ވަރަށް ހިތްހަމަ ނުޖެހިފައެވެ. މިހާރު އޮފީހަށް ދިއުމަކީވެސް އަހަރެންނަށް ބޮޑުކަމެކެވެ. ނަމަވެސް ފައިސާ ބޭނުމިއްޔާ މަސައްކަތެއް ނުކޮށް އުޅެވޭކަށްނެތެވެ. ތާޝާގެ އަތުން ހަދާފައި ދިން ނާޝްތާ ކައިގެން އަހަރެން އަވަހަށް ދިޔައީ އޮފީހަށެވެ. ހިތްހަމަ ޖެހިލައިގެން އޮފީހަށް ވަދެވަދެ ހުއްޓައި އަހަރެން ހުއްޓުން އެރީ މެނޭޖަރާ ވާހަކަ ދައްކަމުން އަޮފީހަށް ވަންނަން އައި ރިޒާނާ ފެނުމުންނެވެ. އަހަރެން ފެނުމުން ރިޒާނާ އަހަރެންނަށް ވަރަށް ފުންކޮށް ބަލައިލިއެވެ. އަދި ނުބައި ގޮތަކަށް ހީލުމަށްފަހު އޮފީސްތެރެއަށް ވެދެގެން ދިޔައެވެ. އަހަރެން ހުރީ އެމީހުން ވަދެ ގެއްލެންދެންނެވެ. އަހަރެން އެތާ ހުއްޓައި އިނާޝާ އައިސް އަހަރެން ކައިރީ ހުއްޓުނެވެ. އިއްޔަ އަހަރެންނާއި އިނާޝާ ކުރިޔެކޭ އެއްގޮތައް ވަރަށް ރީތިކޮށް ވާހަކަ ދެއްކީމެވެ. ނަމަވެސް މީގެ އިރުކޮޅެއް ކުރިން ފެނުން މޫނެއްގެ ސަބަބުން އަހަރެންގެ މޫޑު އެކީ ސަކަރާތް ވެއްޖެއެވެ. އިނާޝާ އައިސް ހުއްޓުމުން ބަލައިލުމަށްފަހު އަހަރެން އަވަަހަށް އޮފީހަށްވަދެ އަހަރެންގެ ކެބިންގައި ހަމަޖެހިލީމެވެ.\n“މާޒް މެނޭޖާރ ރޫމްއަށް އަންނާށޯ!” އަހަރެން މިހެން އިންދައި އިނާޝާ އައިސް ބުނެލިއެވެ. އިނާޝާގެ މޫނުމަތިން ފެނުނީ ހާސްކަމެވެ. އިނާޝާގެ އޮއްސިފައިވާ މޫނު ފެނުމުން ކަމެއް ގޯސްވެއްޖެކަން އަހަރެންނަށް އިނގުނެވެ. ލަސްނުކޮށް އަހަރެން މެނޭޖަރު އިންނަ ކެބިންއަށް ދިޔައީމެވެ. މެނޭޖާރ އާދިލް އިނީ ވަރަށް ފުން ހިޔާލަކަށް ގެއްލިފައެވެ. އަހަރެން ފެނުމުން ސިހިފައި އަހަރެންނަށް ބަލައިލިގޮތުން އަހަރެންގެ ހިތް ތެޅެލިއެވެ. އަނެއްކާ އަހަރެންނަށް ކަމެއް ގޯސްކޮށް ކުރެވުނީ ހެއްޔެވެ؟\n“މާޒް! ވަރަށް ހިތާމަޔާއި އެކު އަހަރެން މާޒްއާ މި ސިޓީ އުރަ ހަވާލުމިކުރަނީ!” ކުޑައިރުކޮޅަކު ވިސްނަން އިނދެފައި އާދިލް އަހަރެންނަށް ސިޓީ އުރައެއް ދިއްކޮށްލިއެވެ. އަހަރެން އޭގައި ހިފުމަށްފަހު ކަނޑައިލީމެވެ. އޭގައިވާ ސިޓީ ނިއުޅާލުމަށްފަހު އަހަރެން ބަލައިލިވަގުތު ދެލޯ ބޮޑުވެގެން ދިޔައެވެ.\n“ވަޒީފާއިން ވަކިކުރިކަމުގެ ލިޔުން!” އަަރެން ބާރަށް ކިޔައިލުމަށްފަހު އާދިލްއަށް ބަލައިލީމެވެ.\n“އެކަމަކު ކީއްވެގެން؟” ހައިރާންވިވަރުން އަހަރެން ސިޓީ މޭޒުމައްޗައް ޖެހީމެވެ. އަދިލްވެސް އެވަގުތު ސިހުނެވެ.\n“މާފްކުރޭ މާޒް! މާޒްތީ މި އޮފީހުގެ އެންގެ ރަގަޅު އެކަކު.. މާޒްގެ މަސައްކަތުން މިކުންފުނި މިހާ ހިސާބަށް އައީވެސް… އަހަރެން ވަރަށް ދެރަވެއްޖެ ކަންތައް މިގޮތައްވީމަ… އެކަމަކު އޯޑަރު އަންނަނީ މަތިން! ތިކަމުގަ އަހަރެންނަށް ކުރެވޭނެ ކަމެއް ނެތް….” އާދިލްގެ ވާހަކަތަކުން އަހަރެން އިތުރަށް މާޔޫސްކުރުވިއެވެ. އެއްވެސް ކުށެއްނެތި ކުއްލިއަކަށް އަހަރެން ވަޒީފާއިން ވަކިކުރަންވީ ކީއްވެގެން ހެއްޔެވެ؟ މިއޮފީހަކީ އަހަރެންގެ ދެވަނަ ގެއެވެ. އަހަރެންގެ އެންމެ ގާތް މީހުން އުޅޭ އެއްތަނަކީ މިއެވެ. މިއޮފީހާ ވަކިވެގެން ދާނަމޭ ދުވަހަކުވެސް އަހަރެންގެ ހިތަކު ނެތެވެ. ނަމަވެސް މިއަދު އަހަރެންގެ އަތައް ވަޒީފާއިން ވަކިކުރި ލިޔުން ލިބުމުން ބަޔާންކުރަން ދަތި ހިތްދަތިކަމެއް ލިބިގެންދިޔައެވެ.\nއަހަރެން ވަޒީފާއިން ވަކިކުރުން ވެގެންދިޔައީ އޮފީސް ހުރިހާ ކުދިންނަށް ލިބިގެންދިޔަ ވަރަށް ބޮޑު ހިތްދަތިކަމެކެވެ. ގިނަ މުވައްޒަފުންތަކެއް އެކަމާ އެންމެ މަތީ ފަރާތައް ޝަކުވާވެސް ހުށައެޅިއެވެ. ނަމަވެސް އެމީހުންނަށް ލިބުނީ އެކަމާ ބަހުސްކުރާނަމަ ވަޒީފާއިން ވަކިކުރާނެ ކަމުގެ އިންޒާރެވެ. އަހަރެން ވަކި ކުރުމުން ލީނާ އޮފީހުން ކެނޑުނެވެ. އަހަރެން ނޫޅޭތާކު އުޅެން ބޭނުން ނޫން ކަމަށް ބުނެފައެވެ. އަހަރެން ލީނާއަށް ވަރަށް ވިސްނައިދޭން އުޅުނީމެވެ. ނަމަވެސް ވިހަން ކައިރިވާތީއާ އެކީ އޭނަދެން ވަޒީފާއަށް ދާން ބޭނުން ނުވީއެވެ.\nއޮފީހަށް ނުގޮސް ގޭގައި އިންނަން ޖެހުމުން އަހަރެން ވަރަށް ފޫހިވާން ފަށައިފިއެވެ. އަދިވެސް އަހަރެން ވަޒީފާއިން ވަކިކުރި ސަބަބެއް ނޭންގެއެވެ. އެއީ ކިހިނެއް ވީކަމެއްތޯ ބަލައިދޭށޭ އަހަރެން މިހާރު އެކީ މަސައްކަތް ކުރި ދެތިން ކުއްޖެއް ކައިރީ ބުނެފީމެވެ. އެހެން ވަޒީފާއެއް ލިބޭތޯ އެތައް ތަނަކަށް ވަޒީފާޔަށް އެދި ހުށައަޅައިފީމެވެ. އަހަރެން އުޅޭ ހާލު ފެނިފައި ތާޝާވެސް ވަރަށް ދެރަވެގެން އުޅެއެވެ. އަހަރެންނަށް ވަޒީފާއެއް ލިބޭތޯ އިޝާންގެ އިތުރުން އިޔާޒްވެސް ވަރަށް މަސައްކަތް ކުރަމުންދެއެވެ. މިޒަމާނަކީ ވަޒީފާޔަށް ސަލާމް ޖަހަން ޖެހޭ ޒަމާނެކެވެ. ދެތިން ތަނަކަށް އިންޓަވިއުއަށް ވެސް ދެވިއްޖެއެވެ. “އެމް ބީ އޭ” ސެޓްފިކެޓާއި ތިންއަހަރުގެ ތަޖުރިބާއާއި އެކުވެސް އަހަރެންނަކަށް އެދެވޭ ޖަވާބެއް އެއްވެސް އޮފީހަކުން ލިބޭގޮތެއް ނުވިއެވެ.\nކުރާނެ ކަމެއް ނެތިފައި ސޯފާމަތީ އަހަރެން އޮށޯވެލައިގެން އަހަރެންގެ ދިރިއުޅުމާއި ދޭތެރޭ ކުޑަކޮށް ވިސްނާލަން އޮތީމެވެ. އޭރު އިޝާންވީ ބޭރަށް ގޮހެވެ. ތާޝާ އުޅުނީ ބަދިގޭގައި ރެޔަށް ކައްކާށެވެ. މިހެން އޮއްވައި އަހަރެންނަށް ސިހުމެއް ލިބުނީ އަސީލް އަހަރެންނަށް ގުޅުމުންނެވެ.\n“މާޒް! އަހަރެމެން ކުންފުނީގެ ބެވަރެޖް ސަޕްލަޔާސްގެ އޯނާރ ރިޒާނާއާ މާޒްއާ އޮތީ ކޮން ގުޅުމެއް؟” އަސީލްގެ ސުވާލުން އަހަރެން ހައިރާންވިއެވެ.\n“ކިހިނެއްވީ؟” ހައިރާންވިވަރުން އަހަރެންނަށް ބުނެވުނީ އެހެންނެވެ.\n“އަހަރެންނަށް އިނގޭ ކޮންމެވެސް ކަމެއް އެބައުޅޭކަން… މާޒް އަހަރެން އަތުން ރިޒާނާ ނަމްބަރުވެސް ހޯދީމެއްނު!” ވަރަށް ޔަގީން ކަމާއި އެކު އަސީލް ވާހަކަ ދައްކަމުންދިޔައެވެ. ނަމަވެސް އަހަރެން ހުރީ އަސީލް ދައްކަންފެށި ވާހަކައަކުން ހަމަ ބުނާނެ އެއްޗެއްވެސް ނޭންގިފައެވެ.\n“ހޫނ ދެން އިހަށް ބުނެބަލަ ތިވާހަކަ ދައްކަން ތިގުޅީ ކީއްވެޔޯ؟” ހިތްއަވަސްވެފައި ހުރި ހާލު އަހަރެން އަހައިލީމެވެ.\n“މާޒް! އަހަރެންނަށް ހީވަނީ މާޒް ވަޒީފާއިން ވަކިކުރުމުގަ ރިޒާނާގެ އަތެއް ވާހެން…” އަސީލް ފުން ނޭވަޔެއް ލަމުން ބުނެލިއެވެ.\n“އެމީހުން ވަރަށް ޕަވަރފުލް އަސްލު… ދުވަސްކޮޅަކުން އަހަރެމެން ކުންފުނިވެސް އޭނަގެ މުށުތެރެޔަށް ލައިފާނެ… އެވަރުގެ ނުފޫޒުގަދަ އަންހެނެއް އެއީ!” އަސީލް މިހިސާބަށް ބުނުމުން އަހަރެން ފޯނު ކަނޑައިލީމެވެ. މިހާރު އަހަރެންނަށް ހުރިހާ ކަމެއްވެސް ވިސްނިއްޖެއެވެ. އަހަރެންގެ ކިބައިން ބަދަލު ހިފުމުގެ ގޮތުން ރިޒާނާ އަހަރެންގެ އަތުން އެފޭރިގަތީ އަހަރެންގެ ދިރިއުޅުމުގައި އަހަރެންނަށް ކުރިއެރުން ލިބުން އެންމެ ބޮޑު އެއް ހިއްސާއެވެ. އަހަރެންގެ ރުޅިގަނޑު ފަޅައިގެން ދާން އުޅޭހެން ހީވިއެވެ. ރުޅިއައިސްގެން ކައިރީހުރި މޭޒުގައި ފައިން ޖެހުމާއިއެކު މޭޒު ވިއްޖައިގެން ގޮސް ފާރުގައި ވަރަށް ބާރަށް ޖެހުނެވެ. އަޑެއް އިވިގެން ތާޝާވެސް ކާކޮޓަރިން ނިކުމެގެން ބޭރަށް އައެވެ. އެވަގުތު އިޝާންވެސް އިޔާޒްއާއި އެކީ ގެޔަށް އައިސްވަނެވެ.\n“ކިހިނެއްވީ؟” ތާޝާ ހާސްވެފައިހުރެ އަހަރެން ކައިރީ އަހައިލިއެވެ.\n“އަހަރެން ރިޒާނާ މަރާލާނަން!” އައިސްފައި ހުރި ރުޅިން އަހަރެންނަށް ބުނެވުނީ ހަމައެކަނި އެހެންނެވެ.


MP Assad ah fiyavalhu alhaidhinumah edhi PPM ge sulookee committee ah\nއައްސަދަށް ފިޔަވަޅު އަޅައިދިނުމަށް އެދި ޕީޕީއެމްގެ ސުލޫކީ ކޮމެޓީއަށް\nދާންދޫ ދާއިރާގެ މެމްބަރު އަހުމަދު އައްސަދު --\nޕީޕީއެމްގެ ޕާލިމެންޓްރީ ގުރޫޕްގެ ތްރީލައިންވިޕާ ހިލާފުވި މައްސަލައެއްގައި ދާންދޫ ދާއިރާގެ މެންބަރު އަހުމަދު އަސްއަދާ މެދު ފިޔަވަޅު އަޅައިދިނުމަށް އެ ޕާޓީގެ ސުލޫކީ ކޮމެޓީއަށް މައްސަލައެއް ހުށަހަޅައިފި އެވެ. މި މައްސަލަ ހުށަހަޅާފައިވަނީ އެ ޕާޓީގެ އާންމު މެންބަރެކެވެ.\nސުލޫކީ ކޮމެޓީއަށް އާންމު މެންބަރަކު ހުށަހަޅާފައިވާ މައްސަލާގައި ބުނެފައިވަނީ، ކުރީގެ ޕީޖީ މުހުތާޒު މުހުސިންގެ އިތުބާރު ނެތްކަމުގެ ވޯޓު ނެގުމަށް ނިންމާފައިވަނިކޮށް، ޕާޖީ ގުރޫޕްގެ ނިންމުމާ މެންބަރު އައްސަދު ހިލާފުވެފައިވާ ކަމަށެވެ. އަދި އެކަމަށް ސަން ޓީވީގެ ސިޔާސީ އޮއިވަރު ޕްރޮގްރާމްގައި ވާހަކަ ދައްކަވަމުން އައްސަދު އިއުތިރާފުވެފައިވާ ކަމަށެވެ.\nސިޓީގައި އެދިފައިވަނީ ޕީޖީ ގުރޫޕްގެ ނިންމުންތަކާ ހިލާފުވާ އެހެނިހެން މެމްބަރުންނާ މެދު ފިޔަވަޅު އަޅާ އުސޫލުން އައްސަދާ މެދު ވެސް ފިޔަވަޅު އަޅައިދިނުމަށެވެ.\nމިދިޔަ ހުކުރު ދުވަހު ސަން ޓީވީގެ ޕްރޮގްރާމްގައި ވާހަކަ ދައްކަވަމުން އައްސަދު ވަނީ އެ ވޯޓުގައި ބައިވެރިނުވީ، ރައީސް އަބްދުﷲ ޔާމީންގެ ހުއްދައާއެކު ކަމަށް ވިދާޅުވެފަ އެވެ. އަދި އެ ވޯޓުގައި ބައިވެރިވުމަށް އުޒުރުވެރިވީ، ރައްޔިތުން މަޖިލީހުގެ އިންތިހާބުގެ ދުވަސްވަރު އޭނާ ހުންނެވީ މުހުތާޒުގެ ގޭގައި ކަމަށްވުމުންނާއި އެ އާއިލާއަށް އަނިޔާވެރިވާ މީހަކަށްވުމަށް ބޭނުންނުވާތީ ކަމަށް އައްސަދު ވިދާޅުވެފައިވެ އެވެ.\nޕީޕީއެމް ރައްޔިތުންގެ މަޖިލިސް


Tharaggee Dhemehettun Othy Rayyithunge Aiymathee - Muizzu - Vaguthu\nތަރައްގީ ދެމެހެއްޓުން އޮތީ ރައްޔިތުންގެ އަތްމަތީ - މުއިއްޒު\n9 މަސް ކުރިން ( ޖުލައި 11, 2018 )\nރައީސް ޔާމީންގެ ސަރުކާރުން ގެންނަވަމުންދާ ތަރައްގީ ދެމެހެއްޓުން އޮތީ ރައްޔިތުންގެ އަތްމަތީ ކަމަށް ހައުސިން މިނިސްޓަރު ޑރ. މުހައްމަދު މުއިއްޒު ވިދާޅުވެއްޖެއެވެ.\nރައީސް ޔާމީން އާއި އެކު މިއަދު މ.ކޮޅުފުއްޓަށް ވައިޑައިގެން އެރަށު ރައްޔިތުންނާއި ބައްދަލުކޮށް ވާހަކަ ދައްކަވަމުން މިނިސްޓަރ މުއިއްޒު ވިދާޅުވީ ރައީސް ޔާމީންގެ ތަރައްގީ ބަހައްޓާފައި ހުރީ އެންމެ ހަލުވިކޮށް ކަމަށެވެ.\n"މިއަދު ހުޅުވިގެން ދިޔަ ކޮޅުފުށީގެ ބަނދަރަކީ ކޮޅުފުށީގެ އުންމީދު, ސުނާމީގައި ހާލުގައި ޖެހުނު ފަރާތަކަށް ވޭތުވެ ދިޔަ ސަރުކާރު ތަކުން ވަނީ އަޅާނުލާ ދޫކޮއްލާފައި, ސުނާމީގައި ގެއްލުން ލިބުނު ފަރާތަކަށް ބޯހިޔާވަކި ކަން ފޯރުކޮއްދިނީ މިސަރުކާރުން" މިނިސްޓަރ މުއިއްޒު ވިދާޅުވިއެވެ.\nމިނިސްޓަރ މުއިއްޒު ވިދާޅުވީ މި ސަރުކާރުން5އަހަރު ތެރޭ 105 ރަށެއްގެ ބަނދަރާއި ގުޅޭ އެތަށްކަމެއް ވަނީ ނިންމާފައި ކަމަށާއި ބަނދަރާއި ގުޅޭ މައްސަކަތްތައް ކުރަން ދެން އޮތީ އެންމެ ދިހަ ރަށުގައި ކަމަށެވެ.\nރައީސް ޔާމީން އަކީ ވެވަޑައިގަންނަވާ ވައުދެއް ފުއްދައްވާ ރައީސެއް ކަމަށް ވިދާޅުވެ މިނިސްޓަރ މުއިއްޒު ވިދާޅުވީ ރައީސް ޔާމީން މިވަނީ ކޮޅުފުށީ ރައްޔިތުން އެދިލައްވާގޮތަށް ކޮޅުފުށީގައި ޒަމާނީ ބަނދަރެއް އަޅުވައި ދެއްވާފައި ކަމަށެވެ.\n"ކުރީގެ ސަރުކާރުތަކުން ވަނީ ރައްޔިތުންގެ އެދުންތަށް ފުއްދަވައި ނުދެއްވާފަ, މި ތަރައްގީގެ ދުވެލި މިގޮތަށް ބެހެއްޓުމަށް ރައީސް ޔާމީންއަށް ވޯޓް ދެއްވާ" މިނިސްޓަރ މުއިޒު ވިދާޅުވިއެވެ.\nރައްޔިތުންނަށް ބޭނުންވާ ކަންތައް ރައްޔިތުން ބޭނުންވާ ގޮތަށް ފުރިހަމަކޮށްދެއްވާ ވެރިއަކީ ރައީސް ޔާމީނުކަން ފާހަގަ ކުރައްވައި މިނިސްޓަރ މުއިއްޒު ވިދާޅުވީ ރައީސް ޔާމީނަކީ ވަކި ފިކުރަކަށް ބެލުމެއްނެތި ރައްޔިތުންގެ މެދުގައި ހަމަހަމަކަން ގެންގުޅުއްވާ ވެރިއެއް ކަމަށް ވެސް މިނިސްޓަރު ވިދާޅުވިއެވެ.\n"ތަރައްގީ އަކީ ރައްޔިތުން އެތައް ދުވަހެއް ވަންދެން ބޭނުންވެފައި އޮތް ކަންތައް. އެތައް ދުވަހެއް ވަންދެން އިންތިޒާރުކުރަމުން ދިޔަ ވަރަށް ގިނަ ކަންތައް މި ސަރުކާރުވެ ވޭތުވެ ދިޔަ ހަތަރު އަހަރު ތެރޭގައި ރައީސް ޔާމީން ވަނީ ކޮށްދެއްވާފައި" މިނިސްޓަރ މުއިއްޒު ވިދާޅުވިއެވެ.\nޖުލައި 11, 2018 15:25\nމި ރާއްޖެއަށް އައިސްފައި މިވާ ތަރައްޤީ އަކީ ރައީސް ޔާމީނަކަސް، މިނިސްޓަރު މުއިއްޒަކަސް ފުނޑާލެވިގެން ވާނެ އެއްޗެއް ނޫނެވެ. ހަމަ ޤައިމު ވެސް އެއްވެސް ރައްޔިތަކީ ތަރައްޤީ ފުނޑާލާނެ ރައްޔިތެއް ނޫނެވެ. އެހެންކަމަށް ވާނަމަ، މިހާރު މިއޮތް ތަރައްޤީ މިގޮތުގައި ކުރިއަށް ދާނެ އެވެ.


Shushanth ge maraai gulhigen producer Sandheep ge hih kudhikudhi vejje | Fenvaru Online\nޝުޝާންތުގެ މަރާއެކު ޕްރޮޑިއުސާ ސަންދީޕްގެ ހިތް ކުދިކުދިވެއްޖެ\n15:09 - 20 ޖޫން 2020 -0ކޮމެންޓް\nބޮލީވުޑްގެ މަޝްހޫރު ބަތަލް ޝުޝާންތު ސިންގ ރާޖްޕުތްގެ މަރާއި ގުޅިގެން އިންޑަސްޓްރީގެ ގިނަބަޔަކު ދަނީ މީސްމީޑިޔާގައި ޝުއޫރުތައް ފާޅުކުރަމުންނެވެ. އެގޮތުން ބޮލީވުޑްގެ ފިލްމު އުފައްދާ ސަންދީޕް ސިންގ މިވަނީ އިންސްޓާގްރާމްގައި އޭނަގެ އިހުސާސްތައް ހާމަކޮށްފައެވެ. އެެމަރާއެކު އޭނަގެ ހިތް ފަޅައިގެން ގޮސްސިކަމަށް ވަނީ ބުނެފައެވެ.\nއިންސްޓަގްރާމްގައި ސަންދީޕް ކުރިޕޯސްޓުގައި ޝުޝާންތު އާއި އޭނަގެ ކުރީގެ ލޯބިވެރިޔާ އަންކިތާ ލޯކަންޑޭގެ ފޮޓޯއަކާއެކު ސަންދީޕް ބުނެފައިވަނީ އަންކިތާ އާއި ސަންދީޕް މަސައްކަތްކުރިނަމަ މިއަދު ޝުޝާންތު ސަލާމަތުން އެމީހުން ކައިރީ ހުންނާނެ ކަމުގައެވެ. ޝުޝާންތު، އަންކިތާ އަދި ސަންދީޕް، ތިންމީހުން އެކުގައި ހޭދަކުރި އުފާވެރި ދުވަސްތަކުގެ މަތިން ހަދާންކޮށްފައިވާކަމަށް ރިޕޯޓްތަކުގައި ބުނެއެވެ. ތިންމީހުން އެއްގެއެއްގައި އުޅުނު ހަދާންތައް އާވާކަމަށް ސަންދީޕްވަނީ ބުނެފައެވެ.\nއަންކިތާއަށް ތައުރީފްކުރަމުން ސަންދީޕް ބުނެފައިވަނީ އެދެމީހުންގެ ކައިވެނި ކުރެވުނު ނަމައޭ ހިތަށް އަރާ ކަމަށާއި، އަންކިތާ ޝުޝާންތުއާއެކީ ހުރިނަމަ އެގޮތަށް އެކަންތައް ނުވާނެކަމުގައެވެ. އަދި ކުރިން އުޅުނުގޮތަށް ތިންމީހުން އެކުގައި އުޅެން ބޭނުންވާކަމަށް ހާމަކޮށްފައިވެއެވެ.\nއަންކިތާއާއި ޝުޝާންތު ދިމާވީ ޒީޓީވީއިން ދެއްކި ޕަވިތްރަ ރިޝްތާއިންނެވެ. 6އަހަރު ދުވަހު އެކުގައި އުޅުމަށްފަހު 2016 ވަނައަހަރު އެދެމީހުންވަނީ ވަކިވެފައެވެ.\nމިމަހު 14 ވަނަ ދުވަހު ޝުޝާންތު މަރުވެފައިވާއިރު އޭނަގެ ކޮޓަރިން ފުލުހުންނަށް ވަނީ ޑިޕްރެޝަންއަށް ބޭނުންކުރާ ބޭހާއި ބޭސްސިޓީތތައްވެސް ފެނިފައެވެ. ޝުޝާންތުގެ މަރާއެކު މުޅި ފިލްމު އިންޑަސްޓްރީ މިވަނީ ހަލަބޮލިވެފައެވެ. ބޮލީވުޑްގައި އޮންނަ ތަފާތުކުރުންތަކާ ކުރިމަތިލާންޖެހުމުން ޝުޝާންތު ވަނީ ޑިޕްރެޝަންއަށް ގޮސް އަމިއްލައަށް މަރުވެފައެވެ. މަޝްހޫރު ތަރިންގެ ބޮލުގައި ޝުޝާންތުގެ މަރުގެ ޒިންމާ އެޅޭއިރު ޝުޝާންތުއަށް ސަޕޯޓްކުރާ ގިނަ ސަޕޯޓަރުން ދަނީ އަމިއްލައަށް މަރުވަމުންނެވެ. 18 އަހަރުނުފުރޭ ކުޑަކުދިންނާއި އަންހެންކުދިންވެސް ވަނީ އެހިތާމައިގައި އަމިއްލައަށް މަރުވެފައިވާކަން މީޑިޔާ ރިޕޯޓްތަކުން ހާމަވެގެންދެއެވެ.\nޝުޝާންތު އާއި ރިޔާ ޗަކްރަބަތީ ޑިސެމްބަރުގައި ކައިވެނި ކުރަން ނިންމާފައިވާއިރު ސުޝާންތް މަރުވި ރޭގެ ކުރީރޭ ރިޔާ އުޅުނީ މަހޭޝްބަޓްއާ އެކު ކަމަށް އަޑު ފެތުރެމުންދާކަމަށް އިންޑިޔަން އެކްޕްރެސް އިން ބުނެފައިވެއެވެ. މަހޭޝް އާއި ރިޔާ، މީގެކުރިން ގައިގޯޅިކޮށް ނަގާފައިވާ ފޮޓޯތަކެއް މީސްމީޑިއާގައި ދަނީ އާންމުވަމުންނެވެ. އަދި ސުޝާންތުގެ ފްލެޓްގެ ޑުބްލިކޭޓް ތަޅުދަނޑިއެއް ގެއްލުނު ކަމާއި އެ ތަޅުދަނޑި ނުފެންނަކަން ބައެއް މީޑިއާ ރިޕޯޓްތަކުގައި ވަނީ ފާހަގަކޮށްފައެވެ.\nރިޔާ އާއި މަހޭޝް އާ އޮންނަ ގުޅުމާއި މެދު އެތައް ބަޔަކު ވަނީ ސުވާލު އުފައްދައިފައެވެ. އެހެންކަމުން ސުޝާންތްގެ ކެރިއާ ހަލާކުކޮށްލަން މަސައްކަތް ކުރި މީހުންގެ ތެރޭގައި އެމީހުން ހިމެނޭ ކަމަށް ވެސް ދަނީ ތުހުމަތުކުރަމުންނެވެ.


'Don 3' ah Shah 'Saare Jahan se Accha' Dhookohlaifi\nޝާހު(ޑޯން2ގެ މަންޒަރެއް)، ރާކޭޝް ޝަރުމާ---\n'ޑޯން 3' އަށް ޝާހު 'ސާރޭ ޖަހާން ސެ އައްޗާ' ދޫކޮށްލައިފި\n'ޑޯން 3' އަށް ޝާހު ރުކް ހާނު ރާކޭޝް ޝަރްމާގެ ބަޔޯ ޕިކް 'ސާރޭ ޖަހާން ސެ އައްޗާ' ދޫކޮށްލައިފިއެވެ.\nފަރުހާނު އަހުތަރު ޑައިރެކްޓުކުރާ 'ޑޯން 3' އަކީ ގިނަ ބަޔަކު އެފިލްމު ނެރޭނެ ދުވަހަކަށް ކެތްމަދުވެފައިވާ ފިލްމެކެވެ. އެފިލްމުގައި ލީޑު ރޯލުން ޝާހު ފެނިގެންދިއުމަކީ އޭނާގެ ކޮންމެ ސަޕޯޓަރަކު ވެސް ބޭނުންވާނެ ކަމެކެވެ. އެގޮތުން ޝާހު ވަނީ އޭނާގެ ކުރިއަށް އޮތް ފިލްމު 'ސާރޭ ޖަހާން ސެ އައްޗާ' ދޫކޮށްލުމަށްފަހު ޑޯން 3ގެ ޓީމަށް ގުޅިފައި ކަމަށް އިންޑިއާގެ ނޫސްތަކުން ބުނެފިއެވެ.\n'ސާރޭ ޖަހާން ސެ އައްޗާ' އިންޑިއާއިން ޖައްވަށް ދިޔަ ހަމައެކަނި މީހާކަމަށްވާ ރާކޭޝް އަށް ހަދާ ފިލްމެކެވެ. މީގެ ކުރިން އެފިލްމަށް ސޮއި ކޮށްފައިވަނީ އާމިރު ހާނެވެ. ނަމަވެސް އޭނާ ވަނީ ޝާހުއަށް އެރޯލު ދީފައެވެ. ޝާހު އެފިލްމު ދޫކޮށްލުމުން އޭނާގެ ބަދަލުގައި ފެނިގެންދާނީ ކޮން ފަންނާނެއް ކަމެއް އަދި ނޭންގެއެވެ.\nރިޕޯޓުތައް ބުނާގޮތުގައި ލީޑު ބަތަލާގެ ރޯލުން ފެނިގެންދާނީ ސަނާ އެވެ. ނަމަވެސް އެކަމާ ބެހޭގޮތުން އޮފިޝިއަލް އިއުލާނެއް ކޮށްފައެއް އަދި ނުވެއެވެ.\nޑޯން3އަކީ 2006 ވަނަ އަހަރު ނެރުނު ފިލްމު ޑޯންގެ ތިން ވަނަ ބައެވެ. ފިލްމުގެ ކޮންމެ ބަަޔަކަށްވެސް ބޮޑު ކާމިޔާބެއް ލިބިފައިވާއިރު އެފިލްމުގެ މަސައްކަތް މިއަހަރު ތެރޭ ފެށޭނެ ކަމަށް ރިޕޯޓުތައް ބުނެއެވެ. ނަމަވެސް ޝާހުގެ އިތުރުން ފިލްމުގައި ފެނިގެންދާނީ ކޮން ފަންނާނެއް ކަމެއް އަދި ހާމަކޮށްފައެއް ނުވެއެވެ.\nޑޯން3މުނިފޫހިފިލުވުން ޝާހުރުކް ހާން ސެލިއުޓް


ސްކޫބި ޑޫ ގެ އާ ޓްރެއިލަރ ހޯމަ ދުވަހު ސްކޫބި ޑޫ ގެ އާ ޓްރެއިލަރ ހޯމަ ދުވަހު\nސްކޫބި ޑޫ ގެ އާ ޓްރެއިލަރ ހޯމަ ދުވަހު\nވާނަރ ބްރޮސްގެ ނުކުންނަން ތައްޔާރުވަމުންދާ އެނިމޭޓެޑް ފިލްމް "ސްކޫބް" ގެ ފުރަތަމަ ސްޓިލް ފޮޓޯތައް ދައްކާލާ އަންނަ ހޯމަދުވަހު ޓްރެއިލަރ އާއްމުކުރަން ނިންމައިފިއެވެ.\nމަޝްހޫރު "ސްކޫބި ޑޫ" ޕްރެންޗައިޒްގެ "ސްކޫބް" ގެ ޑައިރެޓަރަކީ ޓޯނީ ޝެރްވޯނީ އެވެ. މި ފިލްމުގެ މަސައްކަތް ފަށާފައިވަނީ 2013 ވަނަ އަހަރުއެވެ. ހަނާ ބާބެރާގެ މި ސިރީޒުގެ ލައިވް އެކްޝަން ފިލްމުތަކެއްވެސް ވަނީ ނުކުމެފައެވެ. މި ގޮތުން 2002 ވަނަ އަހަރު "ސްކޫބި ޑޫ" ގެ ނަމުގައި އަދި 2004 ވަނަ އަހަރު އޭގެ ސީކުއެލް " ސްކޫބި ޑޫ2މޮންސްޓަރ އަންލީޝްޑް " ނެރެފައެވެ.\nމި ފިލްމަތަކަށް ފަހު "ސްކޫބް" ވެގެންދާނީ އަނެއްކާވެސް މި ސީރީޒްގެ އެނިމޭޓެޑް ފުރަތަމަ ފިލްމަށެވެ. މިފަހަރުގެ ފިލްމުގެ ޕްލޮޓްވެސް ފޯކަސްކޮށްފައިވަނީ މި ސިރީޒްގައި އުޅޭ ޓީނޭޖް ޑިޓެކްޓިވްތަކަށް ދިމާވާ މިސްޓީރިއަސް ކަންތައްތަކެއްގެ މައްޗަށެވެ.\n"ސްކޫބް" އަށް އަޑުއަޅާފައިވާ ފަންނާނުން\nމިފަހަރުގެ ފިލްމުގައިވެސް ސްކުބީ ޑޫ އަށް އަޑު ޑަބްކޮށްދީފައިވަނީ 2002 ވަނަ އަހަރުން ފެށިގެން ސްކޫބީ އަށް އަޑުއަޅަމުން އަންނަ ޕްރޭންކް ވެލްކަރ އެވެ. ސްކޫބީގެ އެކުވެރިޔާ ޝެގީއަށް އަޑުއަޅާދީފައިވަނީ ވިލް ފޯޓްއެވެ. އަދި ފްރެޑްގެ އަޑުގެ ގޮތުގައި ޒެކް އެފްރޮންގެ އަޑު އިވިގެންދާއިރު ވެލްމާއަށް އަޑު އަޅާދީފައިވަނީ ޖިނާ ރޮޑްރިގާޒްއެވެ.\n"ސްކޫބް" ޕްރިމިއަރ ކުރަން ހަމަޖެހިފައިވަނީ އަންނަ އަހަރުގެ މޭ މަހުގެ 15 ވަނަދުވަހުއެވެ. މި ފިލްމް ފުރަތަމަ ސިނަމާތަކަށް ނެރެން މަސައްކަތް ކުރީ މިދިޔަ އަހަރުގެ ސެޕްޓެމްބަރު މަހުގެ ތެރޭގައެވެ. އެހެންނަމަވެސް އެހާތަނަށް ފިލްމުގެ މަސައްކަތް މުޅިން ނިންމާލެވިފައެއް ނުވެއެވެ.


ގަދަ ފެހީގެ ބަޠަލުން، ޤައުމީ ޚިދުމަތުގައި 128 އަހަރު – Dhen.mv\nގަދަ ފެހީގެ ބަޠަލުން، ޤައުމީ ޚިދުމަތުގައި 128 އަހަރު\nއެތެރެއިންނާއި ބޭރުން ރާއްޖެއަށް ދިމާވާ ކޮންމެ ނުރައްކަލެއްގައި، ޤައުމުގެ ދިފާއުގައި އެންމެ ފުރަތަމަ ނިކުންނަ އެއް ބަޔަކީ ޤައުމުގެ ސިފައިންނެވެ.މޭ އައްޑަނައެއްގެ ގޮތުގައި ދިއްކޮށްލާ، ކެރިގެން ދިވެހި ސިފައިން މިޤައުމަށް ޚިދުމަތް ކުރާތާ މިއަދަށް 128 އަހަރު ފުރުނީއެވެ.\nމިވޭތުވެދިޔަ މާޒީގައި ސިފައިން މިގައުމަަށް ޓަކައި ވި ޤުރުބާނީ އަކީ އޭގެ އަގު އަދާ ކުރުމަށް އަހަރެމެން އުޒުރުވެރިވާ ޤުރުބާނީ އެކެވެ. ފަހުގެ ތާރީޚެއްގައި އާދެ! މަޝްހޫރު ބަޑި ބުރާސްފަތީގައި ދިވެހި ޚާއިނުންނާއި ލަންކާގެ ޓެރަރިސްޓުންގެ ކިބައިން މި ގައުމު ސަލާމަތްކުރުމުގައި ދިވެހި އެތައް ސިފައިންނެއް ފުރާނައިން ޤުރުބާންވިއެވެ. (ﷲ އެބޭކަލުންނަށް ޖަންނަތުލް ފިރުދައުސް މިންވަރު ކުރައްވާށިއެވެ.)\nސިފައިންގެ ޚިދުމަތަކީ އިރުއަރާ އޮއްސޭ ހަމަ ކޮންމެ ދުވަހަކު މި ބިމުން ފެންނަ ޚިދުމަތެކެވެ. އެ ސިފައިންނަކީ ވިއްސާރަވެ މަގުތަކުގައި ފެން ބޮޑުވުމުން، ރައްޔިތުން އުފުލާ ތަކްލީފުން ސަލާމަތް ކުރަން ނުކުންނަ ފައުޖެވެ. އެ ސިފައިންނަކީ ރަށަކަށް ހޮނު އަޅައިފިނަމަ، ނުވަތަ ގަދަ ވަޔާއެކު ގޭގެ ފުރާޅު އެއްލާލައިފިނަމަ ރައްޔިތުންނަށް އެހީވާ މަދަދުގާރުންނެވެ. އެ ސިފައިންނަކީ ތަނެއްގައި އަލިފާން ރޯވެއްޖެނަމަ އެކަމުން ރައްޔިތުން ސަލާމަތް ކުރުމުގައި ފަހަތަށް ނުޖެހޭ ހިތްވަރުގަދަ ފަހުލަވާނުންނެވެ. އެ ސިފައިންނަކީ މީހަކު ގެއްލިއްޖެނަމަ ނިދުމެއް ވަރުބަލިކަމެއް ނެތި އެމީހަކު ހޯދުމަށް މަސައްކަތް ކުރާ އަޚުންނާއި އުޚުތުންނެވެ.\nމިވަގުތު ޤައުމަށް ދިމާވެފައިވާ މިހައްސާސް ހާލަތުގައި ވެސް ލޯބިވާ އަނބިދަރީން ދޫކޮށް އެވެރީން އެތިބީ އަހަރެމެންގެ ރައްކާތެރިކަމަށް ޓަކައި ޖިހާދުގެ މައިދާނުގައެވެ.\nޝައްކެއްނެތް ގޮތުގައި ގަދަ ފެހިކުލައިގެ ޔުނީފޯމްގެ މިފަހުލަވާނުންނަކީ އެންމެންގެ ޝުކުރާއި ސަނާ ޙައްޤު ބައެކެވެ. ރާއްޖޭގެ އިއްޒަތްތެރި ރައީސުލް ޖުމްހޫރިއްޔާ އިބްރާހިމް މުހައްމަދު ޞާލިޙު ވެސް މިއަދު ވަނީ އެކަން ފާހަގަ ކުރައްވާ އެފަރާތްތަކަަށް ތައުރީފް ކުރައްވާފައެވެ.\nސިފައިންގެ ޙަޔާތުން ފާއިތުވެގެން މިދިޔަ އަހަރަކީވެސް، ރައްޔިތުންގެ ފުރާނައާއި މުދާ ސަލާމަތް ކުރުމުގައި، އަގުނުކުރެވޭހާ މުހިންމު މަސައްކަތްތަކެއް، ދިވެހި ސިފައިން ކޮށްފައިވާ އަހަރެއްކަން އެމަނިކުފާނު ވަނީ ފާހަގަ ކުރައްވާފައެވެ.\nސިފައިންގެ ޚިދުމަތަށް 128 އަހަރު ފުރުނުއިރު، މިއުފާވެރިކަން ދިވެހި އަސްކަރިއްޔާއާއި ރައްޔިތުންނާއި ވެސް ބައްދަލުކުރީ ހިތާމަވެރި ހާލަތެއްގައެވެ.\nކޯވިޑް-19 ގެ ޝިކާރަޔަކަށް އެތައް ދިވެހިންނެއް ވަމުންދިޔުމާއެކު އޭގެ ތެރޭގައި އަހަރެމެންގެ މި ނިކަމެތި ހާލުގައި އެހީތެރިވުމަށް ތިއްބެވި އެމްއެންޑީއެފްގެ ބޭކަލެއް ހިމެނުނު ކަމީ ހިތާމަވެރިކަމެކެވެ.\nސިފައިންނަށާއި އެބޭކަލުންގެ އާއިލާތަކަށް ބަރަކާތް ލައްވާށިއެވެ.ނުރައްކާތެރި ކޮރޯނާ ވައިރަހުން ދިވެހި އުއްމަތް ސަލާމަތް ކުރައްވާށި އެވެ.


vnews - Masthuvaa thakehchaeku Malein 37 meehaku hayyarukoffi\nމަސްތުވާ ތަކެތީގެ ވިޔަފާރިކޮށް ބޭނުންކުރަމުންދާ ކަމުގެ ތުހުމަތުގައި މާލެއިން 37 މީހުން ހައްޔަރުކޮށްފި އެވެ.\nފުލުހުންގެ އިދާރާއިން ބުނީ، އެ މީހުން ހައްޔަރުކޮށްފައި ވަނީ ފުލުހުންގެ އިންޓެލިޖެންސަށް ލިބުނު މައުލޫމާތަކާއި ގުޅިގެން އިއްޔެގެ ވަގުތެއްގައި މާލޭގެ ތިން ގެއެއް ބަލައި ފާސްކުރުމަށްފަހު ކަމަށެވެ.\nއެގޮތުން މާފަންނު ގެއެއްގައި މަސްތުވާތަކެތީގެ ވިޔަފާރިކޮށް ބޭނުންކުރަމުންދާ ކަމުގެ ތުހުމަތުގައި އިއްޔެ ވަނީ 18 މީހަކު ހައްޔަރުކޮށްފައެވެ. އަދި ގަލޮޅުގެ އިތުރު ދެ ގެއެއް ފާސްކޮށް 19 މީހަކު ވަނީ ހައްޔަރުކޮށްފަ އެވެ.\nފުލުހުންގެ އިދާރާއިން ބުނީ، އެ މީހުން ހައްޔަރުކުރީ މާފަންނު ގެއެއްގައި މަސްތުވާތަކެތީގެ ވިޔަފާރިކޮށް ބޭނުންކުރަމުންދާކަމަށް ލިބުނު އިންޓެލިޖެންސް ރިޕޯޓަކާއި ގުޅިގެން އިއްޔެ ހަވީރުގެ ވަގުތެއްގައި ކޯޓު އަމުރެއްގެ ދަށުން ކަމަށެވެ. މި މައްސަލައިގައި ހައްޔަރުކޮށްފައި ވަނީ 23 އަހަރާއި 56އ. އަހަރާއި ދެމެދުގެ ދިވެހިން ކަމަށް ފުލުހުން ބުނެއެވެ. އަދި އެމީހުންގެ ތެރޭގައި އަންހެނަކުވެސް ހިމެނޭ ކަމަށާއި، އެ އެންމެނަކީވެސް ކުށުގެ ރިޕޯޓް އޮންނަ މީހުންކަމަށެވެ.\nފުލުހުން ވަނީ އެ ގެ ބަލައި ފާސްކޮށް މަސްތުވާތަކެތި ކަމަށް ޝައްކު ކުރެވޭ 8 ރަބަރު ޕަކެޓާއި، 24،000 އަށްވުރެ ގިނަ ރުފިޔާވެސް އަތުލައިގެންފަ އެވެ.\nމީގެ އިތުރަށް، އިއްޔެ ފުލުހުން މާލޭގައި ހިންގި އިތުރު ދެ އޮޕަރޭޝަނެއްގައިި، މަސްތުވާތަކެއްޗާއެކު 19 ދިވެއްސަކު ވަނީ ހައްޔަރުކޮށްފައެވެ. މި މައްސަލައިގައި ހައްޔަރުކޮށްފައިވަނީ 17 އަހަރާއި 38 އަހަރާއި ދެމެދުގެ ފިރިހެނުން ކަމަށާއި، އެމީހުން ހައްޔަރު ކުރީ ކޯޓު އަމުރެއްގެ ދަށުން ގަލޮޅު ގެ ގެއެއް ބަލައިފާސްކުރުމަށް ފަހު ކަމަށް ފުލުހުން ބުނެއެވެ. މިމައްސަލައިގައި ހައްޔަރުކޮށްފައިވަނީ 18 އަހަރުން ދަށުގެ ކުއްޖަކާއި އިތުރު 13 ފިރިހެނުންނެވެ.\nމީގެ އިތުރަށް އިއްޔެ ހިންގި ތިންވަރަ އޮޕަރޭޝަންގައި ގަލޮޅުގެ އިތުރު ގެއެއް ކޯޓު އަމުރެއްގެ ދަށުން ފާސްކޮށް މަސްތުވާތަކެތިކަމަށް ޝައްކުކުރެވޭ އެއްޗެއްސާ އެކު ފަސް ފިރިހެނުން ވަނީ ހައްޔަރުކޮށްފަ އެވެ. ފުލުހުންގެ އިދާރާއިން ބުނީ، އެ މައްސަލަތައް ޑްރަގް އެންފޯސްމަންޓް ޑިޕާރޓްމަންޓުން ދަނީ އިތުރަށް ތަޙުޤީޤު ކުރަމުން ކަމަށެވެ.\nމަސްތުވާތަކެއްޗާއި އެކު މާލެއިން ގިނަ އަދަދެއްގެ ބަޔަކު ހައްޔަރުކުރަމުންދާއިރު، މަސްތުވެގެންތިބޭ މީހުން މާލޭގެ މަގުތައްމަތިން ފެންނަ މިންވަރު މިފަހަކުން ވަނީ އިތުރުވެފައެވެ.\nއަދި އެމީހުންގެ އަމަލުތައް ހުއްޓުވައި، ފުލުހުން އެކަށީގެންވާ ފިޔަވަޅު އެޅުމަށްވެސް އާއްމުން ދަނީ ސޯޝަލްމީޑިޔާގައި ގޮވާލަމުންނެވެ.


NDMA in kuri heydha 867.9 million rufiyaa ah\nބޮޑު ހޭދައެއް އެންޑީއެމްއޭ އިން: 867.9 މިލިއަން ރުފިޔާ އަށް\nނޭޝަނަލް ޑިޒާސްޓާ މެނޭޖްމަންޓް އޮތޯރިޓީގެ ޗީފް އެގްޒެކެޓިވް އޮފިސަރު ހިސާން ހަސަން: ކޮވިޑް ހޭދަ ވަނީ ވަރަށް ބޮޑުވެފައި\nކޮވިޑް-19 އާ ގުޅިގެން، ނޭޝަނަލް ޑިޒާސްޓާ މެނޭޖުމެންޓް އޮތޯރިޓީ (އެންޑީއެމްއޭ) އިން ކޮށްފައިވާ ހޭދަ 867.9 މިލިއަން ރުފިޔާއަށް އަރައިފި އެވެ.\nކޮވިޑް-19 އާ ގުޅިގެން ކުރަމުންދާ ހޭދަ އަންގައިދޭން ސަރުކާރުން ނެރޭ "ކޮވިޑް-19 ސްޕެންޑިން ރިޕޯޓް" ދައްކާ ގޮތުން މި މަހުގެ ފަސް ދުވަހުގެ ނިޔަލަށް އެންޑީއެމްއޭ އިން 867.9 މިލިއަން ރުފިޔާ ހޭދަ ކޮށްފައިވެ އެވެ.\nއެންޑީއެމްއޭއިން ކުރި ހޭދައިގެ ތެެރެއިން މުވައްޒަފުންނަށް އެލަވަންސުގެ ގޮތުގައި 36 މިލިއަން ރުފިޔާ ދީފައިވެ އެވެ. އަދި ކެޕިޓަލް އިކްއިޕްމަންޓަށް 112.5 މިލިއަން ރުފިޔާ ހޭދަ ކޮށްފައިވާއިރު، އޮޕަރޭޝަން އެކްސްޕެންޝަން ސާވިސްއަށް 114.1 މިލިއަން ރުފިޔާ ހޭދަ ކޮށްފައިވެ އެވެ.\nމީގެ އިތުރުން ތަކެތި ހޯދަން ކުރި ސަޕްލައި ތަކަށް 362.7 މިލިއަން ރުފިޔާ ހޭދަ ކޮށްފައިވެ އެވެ. އަދި ޓްރެވަލް އެކްސްޕެންޝަނަށް 39.8 މިލިއަން ރުފިޔާ ހޭދަ ކޮށްފައިވެ އެވެ.\nކޮވިޑް-19 އިގެ ސްޕެންޑިން ރިޕޯޓް ދައްކާ ގޮތުން މި ބަލި ކޮންޓްރޯލް ކުރަން ކުރާ ސިއްހީ ހޭދައަށް ކުރި ހަރަދު 3.3 ބިލިއަން ރުފިޔާ އަށް ވުރެ މައްޗަށް ޖެހިފައި ވެއެވެ. މިހާތަނަށް ހެލްތުގެ ހޭދައަށް 1.6 ބިލިއަން ރުފިޔާ ހޭދަ ކޮށްފައިވާއިރު، އިކޮނޮމިކް ހޭދަ ވެސް އުޅެނީ 1.6 ބިލިއަން ރުފިޔާގަ އެވެ.\nފިނޭންސް މިނިސްޓްރީ ޑިޒާސްޓާ މެނޭޖްމެންޓް ސެންޓަރު ކޮވިޑް-19 + ކޮވިޑް-19 އިގެ ބަލާއާފާތް


ޤާނޫނާ ޚިލާފަށް އެމް.ޑީ.ޕީގެ ލޯގޯއާއި ކުލަ ޕީ.ޕީ.އެމް. ގެ ކެމްޕޭނުގައި ބޭނުންކުރަމުންދާ މައްސަލާގައި ފިޔަވަޅުއަޅައިދިނުމަށް ގޮވައިލާ ނެރޭ ނޫސްބަޔާން – Maldivian Democratic Party\nޤާނޫނާ ޚިލާފަށް އެމް.ޑީ.ޕީގެ ލޯގޯއާއި ކުލަ ޕީ.ޕީ.އެމް. ގެ ކެމްޕޭނުގައި ބޭނުންކުރަމުންދާ މައްސަލާގައި ފިޔަވަޅުއަޅައިދިނުމަށް ގޮވައިލާ ނެރޭ ނޫސްބަޔާން\nކުރިއަށް އޮތް ލޯކަލް ކައުންސިލް އިންތިޚާބުގައި ދިވެހިރައްޔިތުންގެ ޑިމޮކްރެޓިކް ޕާރޓީ (އެމް.ޑީ.ޕީ) ގެ ލޯގޯ އާއި ކުލަ، ޕްރޮގްރެސިވް ޕާރޓީ އޮފް ދަ މޯލްޑިވްސް (ޕީ.ޕީ.އެމް) އިން ހިންގާ ކެމްޕޭނުގައި ބޭނުންކުރަމުން ގެންދާ ގެންދިއުން އެންމެ ހަރު އަޑުން ކުށްވެރިކުރަމެވެ.\nޕީ.ޕީ.އެމް. ގެ ކެމްޕޭން ޙަރަކާތްތަކުގައި، އެމް.ޑީ.ޕީ. ގެ ލޯގޯއާއި ކުލަ ޕީ.ޕީ.އެމް ގެ ލޯގޯއާ އެއްކޮށްގެން ބޭނުންކުރަމުންދާކަން ވަނީ ފާހަގަކުރެވިފައެވެ. އެގޮތަށް ވޯޓު ހޯދުމަށް މަސައްކަތްކުރާކުރުމަކީ އެ ޕާރޓީން ހިންގާ ޣައިރުޤާނޫނީ އަދި ދަށުދަރަޖައިގެ ޢަމަލެއްކަމަށް މި ޕާރޓީން ދެކެމެވެ.\nއެންމެ ފަހުން ބޭއްވުނު ރައްޔިތުންގެ މަޖިލީހުގެ އިންތިޚާބެކޭ އެއްފަދައިން، ކުރިއަށް މި އޮތް ލޯކަލް ކައުންސިލް އިންތިޚާބުގައި ވެސް އެމް.ޑީ.ޕީ އިން ވާދަކުރަނީ ކޯލިޝަނަކާ ނުލައި، މި ޕާރޓީގެ ނަމުގައި އެކަންޖެވެ. އަދި ޕީ.ޕީ.އެމް. އާއި ޕީ.އެން.ސީ އަކީ ކައުންސިލް އިންތިޚާބުގައި އެމް.ޑީ.ޕީގެ ވާދަވެރި ފަރާތްތަކެވެ.\nއެހެންކަމުން އެމް.ޑީ.ޕީ. ގެ ލޯގޯއާއި ކުލަ ޕީ.ޕީ.އެމް ގެ ލޯގޯއާ އެއްކޮށްގެން ޕީ.ޕީ.އެމް އިން ކެމްޕޭންކުރަމުންދާ ދިއުން ވަގުތުން ހުއްޓައިލުމަށް އެ ފަރާތްތަކަށް ގޮވާލަމެވެ. އަދި ޤާނޫނާ ޚިލާފަށް އެމް.ޑީ.ޕީގެ ލޯގޯއާއި ކުލަ ޕީ.ޕީ.އެމް. އިން ބޭނުންކުރާ މައްސަލަ ބައްލަވައިދެއްވައި، ފިޔަވަޅުއަޅުއްވައިދެއްވުމަށް އިލެކްޝަންސް ކޮމިޝަނަށް ގޮވާލަމެވެ.


22 މާޗް އަކީ ކޮންމެ އަހަރަކުވެސް އެމް.ޑަބްލިޔު.އެސް.ސީ.އިން ކުލަގަދަ ގޮތެއްގައި ފާހަގަކުރާ ދުވަހެކެވެ. މިއަދަކީ ދުނިޔޭގެ ފެންވަރުގައި ފާހަގަކުރާ ބައިނަލްއަޤުވާމީ ފެނުގެ ދުވަހެވެ.މިއަހަރުގެ ފެނުގެ ދުވަސް ފާހަގަކުރަމުންދާއިރު، އ.ދ.އިން 2014 ވަނަ އަހަރަށް ކަނޑައަޅާފައިވާ ފެނުގެ ދުވަހާއި ގުޅޭ ޝިޔާރަކީ "ފެނާއި ދެމެހެއްޓެނިވި ތަރައްޤީ" އެވެ. ދެމެހެއްޓެނިވި ގޮތެއްގައި ސާފުބޯފެން އުފައްދާ ޤައުމުގެ ތަރައްޤީއަށް ޙިއްސާ ކުރުމަކީ އެމް.ޑަބްލިޔު.އެސް.ސީ.ގެ ވޭތުވެދިޔަ 20 އަހަރު ދުވަހުގެ މަސައްކަތުގެ މައިގަނޑު ޢަސާސްވެސްމެއެވެ.\nއެމް.ޑަބްލިޔު.އެސް.ސީ ގެ ފެނުގެ ޚިދުމަތް މެދުކެނޑިފައިވާތީ ރައްޔިތުންނަށް ފެން ފޯރުކޮށްދިނުމަށްޓަކައި ވިލިނގިލި ފެރީ ޓަރމިނަލް ސަރަހައްދުގައި ގާއިމްކުރެވިފައިވާ ފެން ޖެޓީއިން މިއަދުގެ 10.00 އިން ފެށިގެން ހޮޅިން ފެންލިބޭނެ އިންތިޒާމް ހަމަޖެހިފައިވާ ވާހަކަ ދަންނަވަމެވެ. އެމް.ޑަބް.ލިޔު.އެސް.ސީއަށް ދިމާވި އަލިފާނުގެ ހާދިސާއާއި ގުޅިގެން ރައްޔިތުންނަށް ލިބެމުންދިޔަ ޚިދުމަތް މެދުކެނޑިފައިވާތީ މިމައްސަލަ ވީއެންމެ އަވަހަކަށް ހައްލުކޮށް ރައްޔިތުންނަށް ޚިދުމަތް ފޯރުކޮށްދިނުމަށް ކުންފުނީގެ ފަރާތުން މަސައްކަތްކުރަމުންދާ ވާހަކަ ދަންނަވަމެވެ. އަދި މިހިތާމަވެރި ހާދިސާއާއި ގުޅިގެން ކަސްޓަމަރުންނަށް ދިމާވާ ދަތިތަކަށް މިކުންފުނީގެ ފަރާތުން ނިހާޔަތަށް މަޢާފަށް އެދެމެވެ.\nމިކުންފުނީން ކޮންމެ ހޮނިހިރު ދުވަހެއްގައި ކަސްޓަމަރުންނަށް ދެމުންގެންދިޔަ ޚިދުމަތް9ފެބްރުއަރީ 2013 ފެށިގެން މިހާރުވަނީ ބަދަލު ކުރުމަށް ހަމަޖެހިފައެވެެ. އަދި މައިއޮފީހުގެ ކޭޝް ކައުންޓަރުތަކުގެ ޚިދުމަތް ދިނުމަށް ހަމަޖެހިފައިވަނީ ސަރުކާރު ބަންދުނޫން ކޮންމެ ދުވަހެއްގެ ހެނދުނު 8.30 ން ހަވީރު 4:00 ށެވެ. މީގެ އިތުރުން ކުންފުނީގެ ބިލްތައެް ބަލައިގަންނަ ތަންތަންކަމަށްވާ ޕޯސްޓް އޮފީސް ، ޔޫފޯން، ޑީ.ވީ ބިލްޕޭ އަދި ވިލިގިލި 727 ޓެލެޝޮޕް މެދުވެރިކޮށް ހުކުރު ދުވަސް ފިޔަވައި ކޮންމެ ދުވަހެއްގައިވެސް ބިލްތައް ދެއްކޭނެއެވެ. ވީމާ މިކަން ކަސްޓަމަރުންގެ މަޢުލޫމާތައްޓަަކައި ދެންނެވީމެވެ. މިކަމާ ގުޅޭގޮތުން އިތުރު މަޢުލޫމާތު ހޯއްދެވުމަށް 3323209 އަށް ގުޅުއްވުމަށް އެދެމެވެ.


Covid-19: Bali Meehun Maramun Dhiya Doctoraku Hayyaru Kohffi - Vaguthu\nކޮވިޑް-19 ބަލީގެ ދެ މީހަކު މަރާލި އިޓަލީ ޑޮކްޓަރަކު ހައްޔަރުކޮށްފިއެވެ. އޭނާ ހައްޔަރުކޮށްފައި ވަނީ އެ ބައްޔަށް ފަރުވާ ދިނުމަށްޓަކައި ހޮސްޕިޓަލްގައި އެޑްމިޓްކޮށްފައިވާ ދެ މީހަކު މަރާލި މައްސަލާގައެވެ. އޭނާ އެ ދެ މީހުން މަރާލާފައިވަނީ އެ މީހުން ތިބި އެނދު ހުސް ކުރުމުގެ ބޭނުމުގައެވެ.\nލޮމްބާޑީގައި ހުންނަ ހޮސްޕިޓަލެއްގައި މަސައްކަތް ކުރަމުންދާ ކަރްލޯ މޮސްކާ ނަމަކަށް ކިޔާ އުމުރުން 47 އަހަރުގެ އެ ޑޮކްޓަރު ވަނީ މިިދިޔަ މާރިޗް މަސް ތެރޭގައި އުމުރުން 61 އަހަރުގެ މީހަކާއި، އުމުރުން 80 އަހަރުގެ މީހެއްގެ ގަޔަށް ލީތަލް ޑޮޒް އޮފް އަނެސްތެޓިކްސް ޖަހާފައެވެ.\nނަރުހުންނާއި ވަަޓްސްއެޕް މެދުވެރިކޮށް ކުރި ދެކެވުނު ވާހަކަތަކަށް ބަލާއިރު މޮސްކާ ބަލި މީހުން މަރަމުން ދިޔައިއީ، އެ އެނދުތައް ހުސްކުރުމުގެ ބޭނުުމުގައެވެ. އޭނާއަކީ އެއިރު އޭ އެންޑް އީ ވޯޑްގެ އިންޗާޖަކަށްވެސް ހުރި މީހާ އެވެ.\nމިހާރު ފުލުހުން ދަނީ، އިތުރު ތިން މަރެއްގެ ހަގީގަތްވެސް ބަލަމުންނެވެ. ފުލުހުން ތުހުމަތުކުރާގޮތުގައި، އޭނާ ވަނީ އެ މަރުގެ ހަގީގަތް އޮޅުވާލާފައެވެ.\nމޮސްކާ ހައްޔަރުކޮށްފައި ވަނީ މަންޓުއާގައި ހުންނަ އޭނާގެ ގޭގައެވެ. އޭނާގެ މައްޗަށް ކުރާ ތުހުމަތުތަކަށް އޭނާ އިންކާރު ކުރެއެވެ.\nއޭނާ މަރާލި 67 އަހަރުގެ މިހާ މަރުވެފައި ވަނީ މާރޗް 20 ވަނަ ދުވަހުއެވެ. އޭގެ ދެ ދުވަސް ފަހުން 80 އަހަރުގެ މީހާ ވަނީ މަރުވެފައެވެ.\nޖެނުއަރީ 27, 2021 00:27\nރާއްޖޭގައި ވެސް މިފަދަ ޑޮކްޓަރުން ތިބޭނެ.\nޖެނުއަރީ 28, 2021 21:20\nމިތާ ތިޔަހެން ހެދިޔަސް ބެލޭނެ ގޮތެއް ނެތް ދުއްތަ


TC aai Foakaidhoo ves maaligothun dhah haalathehgai ! - vNews.mv\nއިސްމާޢީލް ޝާހު 23 September 2019, 15:36\nމާލީ ގޮތުން ޓީމަށް ދިމާވެފައިވާ މައްސަލަތަކުން އަރައިގަންނަން ކުރެވެން ހުރި ހުރިހާ ކަމެއް ކުރަމުން އަންނަ ކަމަށް ދިރާގު ދިވެހި ޕްރިމިއާ ލީގުގެ އެންމެ ފަހުގެ ޗެމްޕިއަން ޓީސީ ސްޕޯޓްސް ކްލަބުން ބުނެފި އެވެ.\nލީގުގައ މިރޭ ށ. ފޯކައިދޫއާ ދެކޮޅަށް ކުޅޭ މެޗުގެ ކުރިން އޮތް ނޫސްވެރިންގެ ބައްދަލުވުމުގައި ޓީސީގެ މެނޭޖަރު މުހައްމަދު އަބީރް ބުނީ އެ ޓީމަށް ދިމާވެފައިވާ ހާލަތުން އަރައިގަންނަން މަސައްކަތްތަކެއް ކުރަމުން އަންނަ ކަމަށެވެ.\nއަބީރު ބުނީ މުސާރަ ނުދެވި މަސްތަކެއް ވެފައިވާ ކަމަށާއި މިހާތަނަށް އުޅުނީ އެފްއޭއެމުން ލިބުނު އެއްޗަކަށް ބަރޯސާވެގެން ކަމަށެވެ. އަދި ސަރުކާރުން މިދިޔަ އަހަރު ދިން އެސްއޯއީގެ ފައިސާ ނުލިބުމުން އައި ދަތިކަމެއް އުޅޭ ކަމަށާއި މިހާރު އެ ފައިސާ ލިބޭނެކަމުގެ އުއްމީދު ނުކުރާކަމަށެވެ. އަދި އަޑިގަނޑުން އަރައިގަންނަން ގިނަ މަސައްކަތްތަކެއް ކުރަމުންދާ ކަމަށްވެސް ބުނި އެވެ.\nޓީސީގެ ކޯޗުކަމުން އާތީ ވަކިވިއިރު، އެ ޓީމުގެ މެނޭޖްމަންޓުން ވަނީ ކުޅުންތެރިންނާ ބައްދަލުކޮށް ޓީމު ދޫކޮށްލަން ބޭނުންވާ ކުޅުންތެރިންނަށް އެ ފުރުސަތު ދޭނެ ކަމަށް ބުނެ ޓީމުގެ ހާލަތު އޮޅުންފިލުވައިދީފަ އެވެ.\nއަބީރު ބުނީ ދެ ކުޅުންތެރިން ފިޔަވައި އެހެން ހުރިހާ ކުޅުންތެރިން ޕްރެކްޓިހުގައި ބައިވެރިވަމުން އަންނަ ކަމަށެވެ.\nޓީސީ އެކޭ އެއްގޮތަށް ށ. ފޯކައިދޫ އަށް ވެސް ވަނީ މާލީ ގޮތުން ގިނަ މައްސަލަތަކެއް ކުރިމަތިވެފަ އެވެ. ފޯކައިދޫގެ ކޯޗު އަލީ ނިސްތާރު ބުނީ އެ ޓީމުގެ މާލީ ހާލަތަށް ބަދަލެއް ނާންނަ ކަމަށާއި އެކަމަކު މެޗެއްގެ ކުރިން އެ ވާހަކަ ދައްކަން ބޭނުންނުވާ ކަމަށެވެ. އަދި އެންމެ ފަހުން ކުޅުނު މެޗުން ފ.ނިލަންދޫ އަތުން ބަލިވެފައިވާތީ ބޭނުންވަނީ އަލުން ޓީމުގެ ނަތީޖާ ރަނގަޅު ކުރަން ކަމަށް ބެސް ކޯޗް އަލީ ނިސްތާރު ބުންޏެވެ.\nލީގުގެ ހަތަރު ވަނައިގައި އޮތް ޓީސީ އާއި ހަ ވަނައިގައި އޮތް ފޯކައިދޫ ކުޅޭ މެޗު ފަށާނީ މިރޭ9ޖަހާއިރު އެވެ.\nބަންގާޅުގެ ޗިޓަގޮން އަތުން ޓީސީ ބަލިވެއްޖެ\nދަ ގްރާންޑޭއަކީ ގޮތްދޫނުކޮށް މަސައްކަތްކުރާ ޓީމެއް: މޯހަން\nޓާާގެޓަށް ވާސިލުވާން ގުރުބާނީތަކެއް ވާންޖެހޭ: ބައްސާމް\nޔޫވީގެ ކޯޗުކަމުން ނަޒީހު އިސްތިއުފާ ދެނީ\nނާއިމްއަށް އަނިޔާވެ ހަ މަހަށް ކުޅުމާއި ދުރަށް\nއޭއެފްސީން ރާއްޖެއަށް ބްރޮންޒް މެމްބާޝިޕް ދީފި\nރާއްޖޭގެ ޒުވާން ޓީމު ކެމްބޯޑިއާއާ އެއްވަރުކޮށްފި


Hudhaida hifumah Saudi lashkarun hanguraama fashaifi | Mihaaru\n13 ޖޫން 2018 - 12:48 11 comments\nގުޅިފައިވާ ލަޝްކަރުން ހުދައިދާ އަށް ހަމަލާ ދޭން މި ފެށީ، އެ ލަޝްކަރުން ހުދައިދާ ހިސޯރު ކޮށްގެން އޮންނަތާ އެތައް މަހެއް ފަހުންނެވެ. ހުދައިދާ ހިފުމުގެ ހަމަލާތައް ފެށި އިރު، އދ.ގެ އިންސާނީ އެހީ ފޯރުކޮށްދޭ ޖަމާއަތްތަކުން ވަނީ، ހުދައިދާގެ ހިސޯރު ދެމިގެންދާ ނަމަ، އެ ރަށުގައި ދިރިއުޅޭ 250،000 މީހުންނަށް އިންސާނީ މުސީބާތެއް ކުރިމަތިވެދާނެ ކަމަށް، އިންޒާރު ދީފަ އެވެ.\nޔަމަނަށް އެތެރެ ކުރާ ކާބޯތަކެއްޗާއި ބޭސްފަރުވާގެ ސާމާނާއި ތެލާއި ގޭހުގެ ގާތްގަނޑަކަށް 80 ޕަސެންޓް އެތެރެ ކުރަނީ ހުދައިދާގެ ބަނދަރުންނެވެ. ނަމަވެސް ސައޫދީގެ ގުޅިފައިވާ ލަޝްކަރުން ބުނާ ގޮތުގައި ހޫތީ ހަނގުރާމަވެރިން ހުދައިދާ ބޭނުންކުރީ އީރާނުން ފޮނުވާ ހަތިޔާރު ޔަމަނަށް އެތެރެ ކުރުމަށެވެ.\nސައޫދީ އަރަބިއްޔާ އާއި އެމިރޭޓްސްގެ ގުޅިފައިވާ ލަޝްކަރުގެ ހަނގުރާމަމަތީ ޖެޓްތަކުން ބޮން އަޅަމުންދާ އިރު، ޔަމަން ސަރުކާރުގެ ލަޝަކަރުތަކުން ދަނީ އެއްގަމުން ހަމަލާ ދެމުންނެވެ. މީގެ އިތުރުން ގުޅިފައިވާ ލަޝްކަރުން ކަނޑު މަގުން ވެސް ހުދައިދާ އަށް ހަމަލާ ދޭން ފަށާފައިވާ ކަމަށް ހަބަރުތައް ލިބެ އެވެ.\nސައޫދީ އާއި އެމިރޭޓްސްގެ ލަޝްކަރުން ހަމަލާތައް މި ފެށީ، ހުދައިދާ އަށް އަތް ގަދަކޮށްގެން ތިބި ހޫތީ ހަނގުރާމަވެރިން އެ ރަށުން ފޭބުމަށް ތިން ދުވަހުގެ މުހުލަތެއް ދިނުމަށް ފަހު އެވެ. އަދި ހަމަލާ ބަދަލުކުރުން ހުއްޓާލައިތޯ ހޫތީންނާ މަޝްވަރާ ކުރުމަށް އދ. އަށް 48 ގަޑިއިރުގެ މުހުލަތެއް ދިނުމަށް ފަހު އެވެ.\nއިތުރު ލިޔުންތައް ޔަމަން ޔޫއޭއީ ސައޫދީ އަރަބިއްޔާ މިލިޓަރީ


ތިލަދުންމަތިން މޮޅެތި ފުޓްބޯޅަ ކުޅުން ތެރިން އުފެއްދުމަކީ ކޯޗް ފަޔާގެ އުންމީދެއް!\n11 ޑިސެމްބަރ 2021\nފުޓްބޯޅަ އުނގެނި ދަސްކޮށް އެ ހުނަރު އިތުރު ބަޔަކަށް އުނގައްނައިދީ އެ ދާއިރާއިން ޤައުމަށް ޚިދުމަތް ކޮށްދިނުމުގެ އާދަޔާ ޚިލާފް ޝައުޤެއް ހުންނަ ހދ. ހިރިމަރަދޫ، ހުސައިން ފަޔާޒް (ފަޔާ) ގެ ވާހަކަ ވެސް ފަށަން މި ޖެހެނީ ފުރުޞަތުތައް ތޮއްޖެހިފައިވާ ވެރިރަށް މާލެއާއި ފުރުޞަތުތައް މަދު ރާއްޖެތެރޭގެ ވާހަކައިންނެވެ.\nރާއްޖޭގައި މަތީ ފަންތީގައި ފުޓްބޯޅަ ކުޅެންވިޔަސް ދާންވީ މާލެއެވެ. ރާއްޖޭގެ އެއްވަނަ ދެވަނަ އަދި ތިންވަނަ ޑިވިޝަންގެ ޓީމަކަށް ކުޅެންވިޔަސް އަދި ކޯޗުކޮށްދޭން ވިޔަސް ދާންވީ ހަމަ މާލެއެވެ. ރާއްޖެތެރޭ ކުޅުންތެރިންނަށް ހުނަރު ދައްކާލަން ލިބޭ އަތޮޅު ފުޓްބޯޅަ މުބާރާތާއި ޒޯން ފުޓްބޯޅަ މުބާރާތްތަކާއި، އަދި އެ ޓީމް ތަކަށް ކޯޗްކަން ކޮށްދީ ކޯޗިންގެ ހުނަރު ދައްކާލަން ލިބޭ އަތޮޅު އަދި ޒޯން މުބާރާތް ވެސް ބާއްވާނީ އެއިރެއްގައި އޮންނަ ސަރުކާރަކުން ހިތައް އެރިއްޔާއެވެ.\nމިހާރު އިހަވަންދޫގައި ދިރިއުޅެމުން އަންނަ ފަޔާ، 2018 ވަނަ އަހަރު ހއ. ދިއްދޫގައި ބޭއްވި އޭއެފްސީ (ސީ) ލައިސަންސް ކޯޗިން ކޯސް ފުރިހަމަ ކުރީ، ފުޓްބޯޅަ ކޯޗިންގައި ކުރިއަށް ދިއުމުގެ ޝަޢުޤުވެރިކަން އޮތްލެއް ބޮޑުކަމުންނެވެ. އެއަށްފަހު 2020 ވަނަ އަހަރު މާލޭގައި ބޭއްވި އޭއެފްސީ (ބީ) ލައިސެންސް ކޯޗިންކޯސް ފުރިހަމަކޮށް ދެ ކޯހުންވެސް ފާސްވެ ކޯޗިންގެ ލައިސަންސް ހޯދީ މި ދާއިރާއިން ޤައުމަށް ޚިދުމަތް ކޮށްދިނުމުގެ ބޭނުމުގައެވެ.\nއަތޮޅު މުބާރާތްތަކުގައި ހިރިމަރަދޫ ފުޓްބޯޅަ ޓީމަށް އެތައް އަހަރަކު ކުޅުމަށް ފަހު މިހާރު އޭއެފްސީ (ސީ) ލައިސަންސް އަދި (ބީ) ލައިސަންސް ކޯޗިން ސެޓްފިކެޓް ހޯދުމުގެ އިތުރުން، ފަޔާވަނީ އެފްއޭއެމް އިން ކުރިއަށް ގެންދާ ބޭސިކް ފުޓްބޯޅަ ރެފްރީ ކޯސް ވެސް ފުރިހަމަ ކޮށްފައެވެ. މީގެއިތުރުން އެފްއޭއެމް އިން ކުރިއަށް ގެންދާ ގޯލް ކީޕަރ ޓްރެއިނިންގ ކޯސް ވެސް ފަޔާވަނީ ފުރިހަމަ ކޮށްފައެވެ.\nހއ. އިހަވަންދޫގައި ހުންނަ އާމިނާދިޔޯ ސިއްހީ މަރުކަޒުގެ އެސިސްޓެންޓް ކޮމިއުނިޓީ ހެލްތު އޮފިސަރ ގެ މަޤާމް އަދާކުރަމުން އަންނަ ފަޔާ ފާއިތުވި ހަތަރު އަހަރެއްހާ ދުވަހު ވެސް އަންނަނީ އެ ރަށުގައި އުފެދިފައިވާ އެކި ފުޓްބޯޅަ ޓީމްތަކަށް އިރުޝާދުދީ ފުޓްބޯޅައިގައި ރަށު ފެންވަރުގައި ކާމިޔާބު މަސައްކަތްތަކެއް ކުރަމުންނެވެ.\nފަޔާއަކީ އިހަވަންދޫގައި ކުޅިވަރުގެ ދާއިރާއިން ކުދިން ތަމްރީން ކުރުމާއި، ކުޅިވަރުގެ ދާއިރާއިން ކުދިންނަށް ފުރުޞަތު ހޯދައިދިނުމުގެ ގޮތުން މި ދިޔަ އޮކްޓޯބަރ މަހުގެ ތެރޭ ރަޖިސްޓަރީ ކޮށްފައިވާ އިހަވަންދޫ "ޖޭ ސްޕޯޓްސް އެކަޑަމީ" ގެ އެއް މުއައްސިސެވެ. އަދި އެ އެކަޑަމީގައި ފުޓްބޯޅައިން ކުދިން ބިނާކުރުމުގެ މަސައްކަތުގެ އެންމެ އިސްފަރާތަކީ ވެސް ފަޔާއެވެ. ފާއިތުވި ތަނުގައި ވެސް ކުދިންގެ ފުޓްބޯޅަ ހުނަރު އިތުރު ކުރުމުގެ ގޮތުން ފަޔާ ވަނީ ފުޓްބޯޅަ ކޭމްޕްތައް ބާއްވާފައެވެ.\nއިހަވަންދޫގައި ކުރިއަށްދާ އިޖްތިމާޢީ ހަރަކާތްތަކުގައި ބައިވެރިވެ އިޖްތިމާޢީ ގޮތުން ވެސް ނަމޫނާއެއްގެ ގޮތުގައި ފާހަގަ ކޮށްލެވޭ ފަޔާއަކީ މިހާރު ވެސް އިހަވަންދޫގައި ރަޖިސްޓަރީ ކޮށްގެން ކާމިޔާބު ކަމާއިއެކު ހިންގަމުން އަންނަ ކުލަބް ޕޯލްސްޓާގެ ނައިބް ރައީސްއެވެ.\nއަތޮޅު ފެންވަރުގެ އިތުރުން ޒޯން ފެންވަރުގައި ޓީމްތަކަށް ކޯޗުކޮށްދީ ކާމިޔާބީ ތަކެއް ހޯދުމަކީ ވެސް ފަޔާގެ އުންމީދެކެވެ. މީގެ އިތުރުން ޖޭ ސްޕޯޓްސް އެކަޑަމީން ރާއްޖޭގެ މަތީފަންތީގައި ފުޓްބޯޅަ ކުޅެވޭނެ ފެންވަރުގެ ކުޅުންތެރިން އުފެއްދުމަކީ ވެސް ފަޔާގެ އުންމީދެކެވެ.\nފުޓްބޯޅަ ކޯޗިންގެ ދާއިރާއިން ކުރިއަށް ގޮސް ރާއްޖޭގެ އެންމެ މަތީ ފަންތީގައި މަސައްކަތް ކުރަން ބޭނުން ނަމަވެސް ރާއްޖޭގެ ކުޅިވަރުގެ ކަންކަން މާލޭ ސަރަހައްދަށް ބަރޯސާ ވެފައި އޮތުމަކީ ފަޔާއަށް ވެސް އަދި މީގެއިތުރުން ފަޔާމެންފަދަ މި ދާއިރާއިން ކުރިއަށް ދާން ވިސްނާ ގިނަބަޔަކަށް އޮތް ވަރަށް ބޮޑު ގޮންޖެހުމެކެވެ.\nޟފ ފަޔާގެ ކާމިޔާބީގެ ވާހަކަ ނެތުމަކީ ދެރަކަމެއް


އަމިއްލަ ފުރާނަ ގުރުބާން ކޮށްލީ އަނެކުން ސަލާމަތް ކުރުމުގައި – Dhen.mv\nއަމިއްލަ ފުރާނަ ގުރުބާން ކޮށްލީ އަނެކުން ސަލާމަތް ކުރުމުގައި\nކޮރޯނާ ވައިރަހާއެކު ސިއްހީ ހިދުމަތްތެރިންނަށް ކުރާ ތައުރީފް މިވަނީ އިތުރުވެފައެވެ. އަމިއްލަ ފުރާނަ އަތްމައްޗަށް ލައިގެން އިންސާނީ ހިދުމަތުގައި ކުރާ މަސައްކަތް ގިނަ ބަޔަކު އަންނަނީ ބަލައިގަނެ އެ ފަރާތްތަކަށް ހައްގު އިހްތިރާމާއި ލޯބި ދެމުންނެވެ. މިއީ ވެސް އެ ފަދައިން އަނެކާގެ ހިދުމަތުގައި ފުރާނަ ގުރުބާންކޮށްލި މީހެއްގެ ވާހަކައެވެ.\nއިޓަލީގެ ރައްޔިތެއް ކަަމަށްވާ އުމުރުން 47 އަހަރުގެ ޑިއެގޯ ބިނެކޯ ވަނީ ކޮރޯނާ ވައިރަހުގެ ބަލި މީހުނަށް ހިދުމަތް ދެމުން ދަނިކޮށް މި ދުނިޔެ ދޫކޮށްފައެވެ. ޑިއެގޯ އަކީ ދެކުނު އިޓަލީގެ ހޮސްޕިޓަލެއްގެ އެންބިއުލޭންސްގައި މަސައްކަތް ކުރާ ޕެރެމެޑިކްއެކެވެ. އިޓަލީގެ ބައެއް ނޫސްތަކުން ރިޕޯޓުކުރާ ގޮތުގައި ޑިއެގޯ މަރުވެފައިވަނީ ކޮވިޑް19ގެ ބަލީގައި އޭނާގެ ގޭގައި އޮއްވައެވެ.\nކޮރޯނާ ވައިރަސް ޖެހިގެން މަރުވި ޑިއެގޯ\nއޭނާގެ ބައެެއް ސީނިއަރ މީހުން ބުނި ގޮތުގައި ޑިއެގޯ އަކީ އަބަދުވެސް މަސައްކަތަށް ވަރަށް ފަރުވާތެރި އަދި ސަލާމަތީ ހުރިހާ ފިޔަވަޅުތަކަށް ބޯލަނބައިގެން މަސައްކަތް ކުރި މުވައްޒަފެކެެވެ. އަދި ބަލި ޖެހުމުުގެ ކުރިން ޑިއެގޯއަކީ ސިއްހީ އެއްވެސް މައްސަލައެއް ހުންނަ މީހެއް ނޫން ކަމަށް ވެސް ބުނެފައިވެއެވެ. ޑިއެގޯ އަށް ކޮރޯނާ ވައިރަސް ޖެހުނުކަން އެނގުމާއެކު އޭނާ އުޅުނު ހުރިހާ އެންބިއުލާންސް ތަކެއް ވަނީ ޑިސްއިންފެކްޓްކޮށް ކައިރީގައި މަސައްކަތްކުރި މީހުން ވަނީ އެކަހެރިކޮށްފައެވެ.\nޑިއެގޯ ފަދަ ސިއްހީ ހިދުމަތް ދޭ 700 މީހުން އިޓަލީގައި ވަނީ ކޮރޯނާ ވައިރަސް ޖެހިގެން މަރުވެފައެވެ. ޗައިނާއިން ފުރަތަަމަ ފެނިިގެން އައި ކޮރޯނާ ވައިރަސް ދެވަނައަށް އެންމެ ގަދައަށް ފެތުރުނު ގައުމަކީ އިޓަލީއެވެ. އިޓަލީއިން ޖުމްލަ 27,980 މީހުނަށް ބަލި ޖެހިފައިވާއިރު 2,158 މީހުންވަނީ މަރުވެފައެވެ. އަދި މި އަދަދުތައް އަންނަނީ ކޮންޓްރޯލް ނުވެ އިތުރުވަމުންނެވެ.\nހާރު ކާން ތެދުވެ "ހާރު" ނެތުމުން ރުއި ކުއްޖެއްގެ ވާހަކަ


ދައުލަތުގެ މުއައްސަސާތަކުން ބާއްވާ ރަސްމީ ޖަލްސާތަކުގައްޔާއި އެކިއެކި އިޙްތިފާލުތަކުގައި ޤައުމީ ސަލާމް ކުޅުމާއި، ޤައުމީ ސަލާމް ކިޔުން - The President's Office\nދައުލަތުގެ މުއައްސަސާތަކުން ބާއްވާ ރަސްމީ ޖަލްސާތަކުގައްޔާއި އެކިއެކި އިޙްތިފާލުތަކުގައި ޤައުމީ ސަލާމް ކުޅުމާއި، ޤައުމީ ސަލާމް ކިޔުން\n25 ޖުލައި 2018، ރިފަރެންސް: PR-2018-4065\nދައުލަތުގެ މުއައްސަސާތަކުން ބާއްވާ ރަސްމީ ޖަލްސާތަކުގައްޔާއި އެކިއެކި އިޙްތިފާލުތަކުގައި ޤައުމީ ސަލާމް ކުޅުމާއި، ޤައުމީ ސަލާމް ކިޔުމުގައި ތިރީގައިވާގޮތަށް ޢަމަލުކުރެއްވުމަށް ދަންނަވަން ރައީސުލްޖުމްހޫރިއްޔާ ވިދާޅުވިއެވެ.\nމިނިވަން ދުވަހުގެ މުނާސަބަތުގައި ރައީސުލްޖުމްހޫރިއްޔާގެ ދެކަނބަލުން ބާއްވަވާ ރަސްމީ ބައްދަލުކުރެއްވުމަށް ރައީސުލްޖުމްހޫރިއްޔާގެ ދެކަނބަލުން ހާޒިރުވެވަޑައިގަތުމުން، މޯލްޑިވްސް ނޭޝަނަލް ޑިފެންސް ފޯސް (އެމް.އެން.ޑީ.އެފް.) ގެ ބޭންޑުގައި ޤައުމީ ސަލާމް ކުޅުން.\nޤައުމީ ދުވަހުގެ މުނާސަބަތުގައި ބާއްވާ ރަސްމީ ޖަލްސާއާއި، ޖުމްހޫރީ ދުވަހުގެ މުނާސަބަތުގައި ބާއްވާ ރަސްމީ ޖަލްސާ ނިމޭއިރު، އެމް.އެން.ޑީ.އެފް. ގެ ބޭންޑުގައި ޤައުމީ ސަލާމް ކުޅުމާއި، އެ ބޭންޑު ޕާޓީން ބަޔަކު އިސްވެ ޤައުމީ ސަލާމް ކިޔުން.\nރައްޔިތުންގެ މަޖިލީހުގެ ފުރަތަމަ ދައުރުގެ ފުރަތަމަ ޖަލްސާގައި ރިޔާސީ ބަޔާން އިއްވެވުމަށް ރައީސުލްޖުމްހޫރިއްޔާ ޖަލްސާއަށް ވަޑައިގަތުމުންނާއި، ރިޔާސީ ބަޔާން އިއްވަވައި ނިންމެވުމުން، އެމް.އެން.ޑީ.އެފް. ގެ ބޭންޑުގައި ޤައުމީ ސަލާމް ކުޅުން.\nބޭރު ޤައުމުތަކުގެ އެންމެ އިސްވެރިން ނުވަތަ ބޮޑުވަޒީރުން ބައިވެރިވެވަޑައިގަންނަވާގޮތަށް، ރާއްޖޭގައި ބާއްވާ ޖަލްސާތަކާއި، ބޭރު ޤައުމުތަކުގެ އެންމެ އިސްވެރިންނަށް ނުވަތަ ބޮޑުވަޒީރުންނަށް، ރާއްޖޭގައި ރައީސުލްޖުމްހޫރިއްޔާ ދެއްވާ ރަސްމީ ފަރިއްކޮޅުތައް ފަށްޓާއިރު އެމް.އެން.ޑީ.އެފް. ގެ ބޭންޑުގައި ޤައުމީ ސަލާމް ކުޅުން.\nޖަލްސާ ފަށްޓާއިރު ޤައުމީ ސަލާމް ކުޅޭގޮތަށް ހަމަޖެހިފައިވާ ޖަލްސާތަކާއި އިޙްތިފާލުތަކުގައި، ރައީސުލްޖުމްހޫރިއްޔާ ސްޓޭޖަށް އަރާވަޑައިގަތުމުން ނުވަތަ ރައީސުލްޖުމްހޫރިއްޔާ ހުންނެވުމަށް ހަމަޖެހިފައިވާ ތަނަށް ވަޑައިގެން ހުއްޓިވަޑައިގަތުމުން، ޤައުމީ ސަލާމް ކުޅުން. ރަސްމީ ފަރިއްކޮޅުތަކުގައި ރައީސުލްޖުމްހޫރިއްޔާ ވަޑައިގެން މޭޒުކޮޅު ކައިރިއަށް ހުއްޓިވަޑައިގަތުމުން ޤައުމީ ސަލާމް ކުޅުން.\nރައީސުލްޖުމްހޫރިއްޔާ ވަޑައިނުގަންނަވާ ޖަލްސާތަކާއި އިޙްތިފާލުތަކުގައި އެމް.އެން.ޑީ.އެފް.ގެ ބޭންޑުގައި ޤައުމީ ސަލާމް ނުކުޅުމާއި، އެ ބޭންޑު ޕާޓީން ޤައުމީ ސަލާމް ނުކިޔުން.\n1 ވަނަ ނަންބަރާއި،2ވަނަ ނަންބަރާއި،3ވަނަ ނަންބަރާއި،4ވަނަ ނަންބަރުގައި ބަޔާންވެދިޔަ ޖަލްސާތަކާއި ޙަފްލާތައް ފިޔަވައި، ދައުލަތުގެ މުއައްސަސާތަކުން އިންތިޒާމުކުރާ ރަސްމީ ޖަލްސާތައް ނިމުމުން، ޖަލްސާ އިންތިޒާމުކުރާ ފަރާތުން ހަމަޖައްސާގޮތެއްގެ މަތިން، ބޭންޑުގައި ޤައުމީ ސަލާމް ކުޅުމާއި، ޖަލްސާ އިންތިޒާމުކުރާ ފަރާތުން ޚާއްޞަކުރާ ބަޔަކު އިސްވެ ޤައުމީ ސަލާމް ކިޔުން. ބޭންޑުގައި ޤައުމީ ސަލާމް ކުޅެވޭނެ ގޮތް ހަމަޖެހެން ނެތްނަމަ، މިޔުޒިކާއެކު ޤައުމީ ސަލާމް ކިޔައި، ރެކޯޑުކޮށްފައި އޮތް އޯޑިޔޯއެއްގެ ޒަރީޢާއިން ޤައުމީ ސަލާމް އިއްވުން. އެފަދަ އޯޑިޔޯއެއް އިއްވޭގޮތް ހަމަޖެހެން ނެތްނަމަ ހަމައެކަނި ޤައުމީ ސަލާމުގެ ރާގު ރެކޯޑުކޮށްފައި އޮތް އޯޑިޔޯއެއް އިއްވާފައި، ޖަލްސާ އިންތިޒާމުކުރާ ފަރާތުން ޚާއްޞަކުރާ ބަޔަކު އިސްވެ ޤައުމީ ސަލާމް ކިޔުން. ޤައުމީ ސަލާމުގެ ރާގު އޯޑިޔޯގެ ޒަރީޢާއިން އިއްވޭ ގޮތް ހަމަޖެހެން ނެތްނަމަ، ޖަލްސާ އިންތިޒާމުކުރާ ފަރާތުން ޚާއްޞަކުރާ ބަޔަކު އިސްވެ ޤައުމީ ސަލާމް ކިޔުން.\nދައުލަތުގެ މުއައްސަސާއަކުން އިންތިޒާމުކުރާ އެއްވެސް ޖަލްސާއެއް ނުވަތަ ޙަފްލާއެއްގައި ޤައުމީ ސަލާމް ކުޅޭނަމަ ނުވަތަ ޤައުމީ ސަލާމް އިއްވޭނަމަ އެތަނަކަށް ހާޒިރުވެތިބޭ އެންމެން، ތިރީގައިވާ ގޮތަށް އެވަގުތު ޢަމަލުކުރުން. އަދި ޤައުމީ ސަލާމް ކުޅެމުންދާ ޖަލްސާއަށް ނުވަތަ ޙަފްލާއަށް ނުވަތަ ޤައުމީ ސަލާމް ކިޔަމުންދާ ޖަލްސާއަށް ނުވަތަ ޙަފްލާއަށް މީހުން ވަދެ ނުކުމެ ނެހެދުން.\n(ހ) ކޮޅަށް ތެދުވެ ހުއްޓި ހުރުން. މިގޮތަށް ހުންނައިރު އެމީހެއްގެ ކަނާތްތިލަ ހުޅުވާފައި މޭމަތީގައި ވާތްފަރާތުގައި ބަންޑުން ބޭއްވުން.\n(ށ) ޤައުމީ ސަލާމް ކިޔަން ހަމަޖެހިފައިވާނަމަ، ޤައުމީ ސަލާމް ކިޔުން.\n(ނ) ޔުނިފޯމު އެޅި މުއައްސަސާތަކުގެ މުވައްޒަފުން ކުރުނީސް (ސެލިއުޓް) ކުރުން.\nމި ދެންނެވުން ނެރުމާ ގުޅިގެން، މި އޮފީހުގެ ނަންބަރު 47/2001 (12 އޮގަސްޓު 2001) ނަންބަރު ދެންނެވުން ބާޠިލުކުރައްވައިފިއެވެ.


Presidents Cup: New Radiant balikoh Eagles semi ge furusathu bodukohfi | Mihaaru\nއީގަލްސްގެ ރިސްޓޭ އާއި ނިއުގެ މައިކަލް (ކ) ބޯޅައަށް މަސައްކަތްކުރަނީ. --ފޮޓޯ: ނިޝާން އަލީ/ މިހާރު\nނިއު ބަލިކޮށް އީގަލްސް ސެމީގެ ފުރުސަތު ބޮޑުކޮށްފި\n15 ނޮވެމްބަރ 2016 - 18:33\nނިއު ރޭޑިއަންޓް ސްޕޯޓްސް ކްލަބް 3-0 އިން ބަލިކޮށް ޕްރެޒިޑެންޓްސް ކަޕުގެ ގްރޫޕް އޭ ގެ ފުރަތަމަ މެޗު ކާމިޔާބުކޮށް މުބާރާތުގެ ސެމީ ފައިނަލުގެ ފުރުސަތު ކްލަބް އީގަލްސް މިއަދު ބޮޑުކޮށްފި އެވެ.\nމި ދެ ޓީމުގެ އިތުރުން މި ގްރޫޕުގައި ޓީސީ ސްޕޯޓްސް ކްލަބް ހިމެނޭއިރު ސެމީ ފައިނަލަށް ހޮވޭނީ ލީގު އުސޫލުން އެއް ބުރު ކުޅުމަށް ފަހު އެންމެ ގިނަ ޕޮއިންޓް ހޯދާ ދެ ޓީމެވެ.\nގައުމީ މުބާރާތް 13 ފަހަރު ކާމިޔާބުކޮށްފައިވާ ނިއު އިން މިއަދުގެ މެޗުގައި ރަނގަޅަށް ކުޅެ ގޯލް ޖަހާނެ ގިނަ ފުރުސަތުތައް ތަނަވަސްކުރި ނަމަވެސް ބޭނުމެއް ނުކުރެވުނެވެ.\nބޯވާރޭގެ ތެރޭގައި ކުޅުނު މި މެޗުގައި އީގަލްސް އަށް ލީޑު ލިބުނީ 14 ވަނަ މިނެޓުގައި ނިއުގެ އަލީ ސާމިއު އަތުން ބައިކޮޅަށް ވަން ގޯލުންނެވެ. އޭގެ ފަހުން އީގަލްސްގެ ރިސްޓޭ ނައުމޯފް ނިއުގެ ގޯލަށް ފޮނުވާލި ނުރައްކާތެރި ހަމަލައެއް ނިއުގެ ގޯލްކީޕަރު ޖޮންކުޗީ ވަނީ މަތަކޮށްފަ އެވެ.\nފުރަތަމަ ހާފުގައި ނިއު އަށް ވަނީ ގޯލް ޖަހާނެ ރަނުގެ ގިނަ ފުރުސަތުތަކެއް ލިބިފަ އެވެ. އެގޮތުން 31 ވަނަ މިނެޓުގައި އެ ޓީމުގެ އަހުމަދު ނުހާދު ނެގި ހުރަހެއް އޭރިއާ ތެރެއިން އިއްޒަތު އަބްދުލްބާރީ ބޮލުން ޖެހުމުން ދިޔައީ ގޯލާ އަމާޒުނުވެ ބޭރުންނެވެ. އޭގެ ފަސް މިނެޓު ފަހުން އިއްޒަތަށް ވަނީ ރަނުގެ ފުރުސަތެއް ލިބިފަ އެވެ. އީގަލްސްގެ ޑިފެންޑަރެއްގެ ފައިދަށުން ދިޔަ ބޯޅައެއް ގޯލް ކުރިމަތީ ހުހަށް ހުރި އިއްޒަތަށް ލިބުނު ނަމަވެސް ލަސްކުރުމުގެ ނަތީޖާއަކަށްވީ އީގަލްސްގެ ގޯލްކީޕަރު ސުޖަން ޕެރޭރާ އެ ބޯޅަ ސަލާމަތްކުރުމެވެ.\nއީގަލްސްގެ ކުޅުންތެރިން ލަނޑު ޖެހުމަށް ފަހު އުފާފާޅުކުރަނީ. --ފޮޓޯ: ނިޝާން އަލީ/ މިހާރު\nމެޗުގެ 39 ވަނަ މިނެޓުގައި ނިއުގެ ހަމްޒާ މުހައްމަދު (ހަމްޕު) އަށް ވެސް ހުސް ފުރުސަތެއް ލިބުނެވެ. އެކަމަކު އޭރިއާ ތެރެެއިން އޭނާ ފޮނުވާލިި ބާރު ޝޮޓް އީގަލްސްގެ މުހައްމަދު ސެޑިކް ވަނީ ބްލޮކްކޮށްފަ އެވެ. ފުރަތަމަ ހާފުގެ ފަހު މިނެޓުގައި ނިއުގެ އަހުމަދު ސުހެއިލް (ބަމްޕުޗް) ވެސް ވަނީ ހުސް ފުުރުސަތެއް ބޭކާރުކޮށްލައިފަ އެވެ. ހަމްޕު ދިން ބޯޅަ ގޯލް ކުރިމަތީ އެކަނިމާއެކަނި ހުރި ބަމްޕުޗް ޖެހުމުން ދިޔައީ ގޯލާ ދުރުންނެވެ.\nދެ ވަނަ ހާފު ފަށައިގެން 56 ވަނަ މިނެޓުގައި އީގަލްސްގެ އަހުމަދު ރިޒްވާން (ރިޒޭ) އޭރިއާ ބޭރުން ފޮނުވާލި ބާރު ބޯޅަ ނިއުގެ ކީޕަރު މަތަކުރި އެވެ. އީގަލްސް އަށް ތަފާތު ބޮޑުކޮށްދިނީ 64 ވަނަ މިނެޓުގައި އިބްރާހިމް މުބީން (މުއްކި) އެވެ. އޭނާ އޭރިއާ ތެރެއިން މަޑުމަޑުން ފޮނުވާލި ބޯޅަ ގޯލަށް ވަނީ ދަނޑީގައި ޖެހިފަ އެވެ. އެ ޓީމުގެ ތިން ވަނަ ލަނޑު 74 ވަނަ މިނެޓުގައި ޖެހީ ރިސްޓޭ އެވެ. އަރިމަތިން ނެގި ހުރަހަކުން ރިސްޓޭ އަށް ލިބުނު ބޯޅަ އޭނާ ޖެހުމުން ބޮނޑިވެފައި ތިބި ކުޅުންތެރިންތަކުގެ ތެރެއިން ގޮސް ވަނީ ގޯލުގެ ތިރީ ކަނަށެވެ.\nނިއު އަށް ތަފާތުކުޑަން އެންމެ ހުސް ފުރުސަތެއް ލިބުނީ ކެޕްޓަން އަހުމަދު ނިޔާޒަށެވެ. ކައުންޓާ އެޓޭކެއްގައި ނިއު އިން އުފެއްދި ހަމަލާގައި އޭރިއާ ބޭރުން އޭނާ ފޮނުވާލި ބާރު ބޯޅަ ދިޔައީ ގޯލް ހުރަސް ދަނޑި މަތިންނެވެ.\nޕްރެޒިޑެންޓްސް ކަޕުގެ ގްރޫޕް ބީ ގައި މިރޭ ކުޅޭ މެޗުގައި ބައްދަލުކުރާނީ އުރީދޫ ދިވެހި ޕްރިމިއާ ލީގުގެ ޗެމްޕިއަން މާޒިޔާ ސްޕޯޓްސް އެންޑް ރިކްރިއޭޝަނާއި މިނިވަން 50 ޗެމްޕިއަންޝިޕުގެ ޗެމްޕިއަން ސ. ފޭދޫ އެވެ.\nއިތުރު ލިޔުންތައް ނިއުރޭޑިއަންޓް ސ.ކ ކްލަބް އީގަލްސް ފުޓްބޯޅަ ޕްރެޒިޑެންޓްސް ކަޕް\nމިއީ ދިވެހި ފުޓްބޯޅައިގެ މުސްތަގުބަލް ފެންނާނެ މެޗެއް\nޓީމެއް ބިނާކޮށްގެން ތަށި ލިބިއްޖެ ނަމަ އުފާ ޑަބަލްވޭ\nނިއު ބަލިކޮށް އީގަލްސް އިން މާޒިޔާއާ ޕޮއިންޓަކާ ގާތަށް


ރައީސުލްޖުމްހޫރިއްޔާ ޅ. ހިންނަވަރު ކައުންސިލް މެންބަރުންނާ ބައްދަލުކުރައްވައިފި - The President's Office\nރައީސުލްޖުމްހޫރިއްޔާ ޅ. ހިންނަވަރު ކައުންސިލް މެންބަރުންނާ ބައްދަލުކުރައްވައިފި\n24 ފެބުރުވަރީ 2019، ރިފަރެންސް: 2019-187\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް، ފާދިއްޕޮޅު ހިންނަވަރު ކައުންސިލް މެންބަރުންނާ މިއަދު ބައްދަލުކުރައްވައިފިއެވެ.\nމިއަދު މެންދުރުފަހު ރައީސުލްޖުމްހޫރިއްޔާގެ އޮފީހުގައި ބޭއްވެވި މި ބައްދަލުކުރެއްވުމުގައި، ހިންނަވަރު ރައްޔިތުންނަށް އެންމެ ބޮޑަށް ބޭނުންވެފައިވާ ކަންކަމުގެ މައުލޫމާތު ކައުންސިލް މެންބަރުން ރައީސުލްޖުމްހޫރިއްޔާއާ ޙިއްޞާ ކުރެއްވިއެވެ. މިގޮތުން، ރަށުގައި ގޯތިގެދޮރުގެ ދަތިކަމާއި، ބަނދަރަށް ދިމާވެފައިވާ މައްސަލަތައް ހައްލުވުމަކީ ރައްޔިތުންގެ އެންމެ ބޮޑު އެދުން ކަމުގައި ކައުންސިލް މެންބަރުން ވިދާޅުވިއެވެ.\nމި މޭރުމުން ވާހަކަފުޅު ދައްކަވަމުން ކައުންސިލް މެންބަރުން ވަނީ ފުޓުބޯޅަދަނޑާއި ޒުވާނުންގެ މަރުކަޒު އިތުރަށް ތަރައްޤީކުރަން ރަށުގެ ޒުވާނުން ބޭނުންވެފައިވާކަން ފާހަގަކުރައްވައިފައެވެ. އަދި ކައުންސިލް މެންބަރުން ވަނީ ފެރީގެ ނިޒާމު ހަރުދަނާކުރެވޭނެ މަގެއް ފަހިކޮށްދެއްވުމަށާއި ކައުންސިލް އިދާރާއަށް ކުރިމަތިވެފައިވާ ޖާގައިގެ ދަތިކަމަށް ހައްލެއް ހޯއްދަވައިދެއްވުމަށް އެދިވަޑައިގެންފައެވެ. މީގެއިތުރުން ސިއްހީ މަރުކަޒު ހޮސްޕިޓަލަކަށް ބަދަލުކުރުމުގެ މަސައްކަތް އަވަސްކޮށްދެއްވުމަށް ކައުންސިލް މެންބަރުން ހުށަހެޅުއްވިއެވެ.\nމި ބައްދަލުކުރެއްވުމުގައި ރައީސުލްޖުމްހޫރިއްޔާ ދެއްކެވި ވާހަކަފުޅުގައި، ރައްޔިތުން އެދޭ ކަންކަން ފުރިހަމަ ކޮށްދެއްވުމަށް ސަރުކާރުގެ ތެރެއިން އެއްބާރުލެއްވުން ދެއްވައި، ކޮށްދެއްވެން އޮތް ކަމެއް ކޮށްދެއްވާނެ ކަމުގައި ވިދާޅުވިއެވެ.


ޕުޓިންއާ ދެކޮޅަށް ރަޝިއާގައި އެތައް ހާސްބަޔަކު މުޒާހިރާ ކުރަނީ |\nރަޝިއާގައި، ކޮންމެ ހަފްތާ ބަންދެއްގައި އެތައްހާސް ބަޔަކު ދަނީ ޕުޓިންއާ ދެކޮޅަށް މުޒާހިރާ ކުރަމުން\nޕުޓިންއާ ދެކޮޅަށް ރަޝިއާގައި އެތައް ހާސްބަޔަކު މުޒާހިރާ ކުރަނީ\nއިސްރާއީލުގެ އާ ބޮޑުވަޒީރާއެކީ އުފެއްދުންތެރި ގުޅުމެއް ބާއްވަން ބޭނުންވާކަން ޕުޓިން ހާމަ ކުރައްވައިފި\nރަޝިއާއިން ޖަނަވާރުތަކަށް ޚާއްސަ ކޯވިޑް19 ވެކްސިން އުފައްދައިފި\nނަވާލްނީއަށް ތާޢީދު ކުރާ އެތައް ސަތޭކަ ބަޔަކު ރަޝިއާ ސަރުކާރުން ހައްޔަރު ކޮށްފި\nރަޝިއާގެ އިދިކޮޅު ލީޑަރު އެލެކްސީ ނަވާލްނީ ހައްޔަރުކުރުމާ ގުޅިގެން އެގައުމުގެ ސިލްސިލާކޮށް ކުރިޔަށް ދާ މުޒާހިރާތަކުގައި މިހަފްތާ ބަންދުގައިވެސް، އެތައްހާސް ބަޔަކު އެގައުމުގެ އެކި ސިޓީތަކުގައި ރަޝިއާގެ ރައީސް ޕުޓިންއާ ދެކޮޅަށް މުޒާހިރާ ކޮށްފިއެވެ.\nރަޝިއާގެ މިހާރުގެ ރައީސް ޕުޓިންއަށް ވަރަށް ބޮޑަށް ފާޑުވިދާޅުވަމުން ގެންދަވާ، މިހާރު ޖަލަށްލާފައިވާ، އެލެކްސީ ނަވާލްނީ ދޫކޮށްލުމަށް ގޮވާލާ މަގުތަކަށް ނުކުތް އެތައްހާސް މީހުންނެއް ފުލުހުންވަނީ ހައްޔަރު ކޮށްފައެވެ.\nރަޝިއާގައިމިހާރު ކުރިޔަށްދާ މުޒާހިރާތަކުގައި މީހުން ހަޔަރުކުރެވޭ މިންވަރު މޮނިޓަރ ކުރަމުންދާ OVD-Info ނަމަކަށް ކިޔާ ގުރޫޕުން ހާމަކޮށްފައިވާ ގޮތުގައި، މިހަފްތާގެ އާދީއްތަ ދުވަހު އެކަނިވެސް މުޒާހިރާ ކުރަމުންދިޔަ 4،000 މީހަކު ފުލުހުންވަނީ ހައްޔަރު ކޮށްފައެވެ.\nވެރިރަށް މޮސްކޯގައި ކުރެވުނު މުޒާހިރާތަކުން ފުލުހުންވަނީ 1،000 މީހަކު ހައްޔަރު ކޮށްފައެވެ. އަދި މީގެއިތުރުން ވެރިރަށް މޮސްކޯގައި ކުރިޔަށްދިޔަ މުޒާހިރާގެ ތެރެއިން، ފުލުހުންވަނީ، އެލްކްސީ ނަވާލްނީގެ އަނބިކަބަލުން ނަވާލްނާޔާވެސް ހައްޔަރު ކޮށްފައެވެ. މިއީ އެލެކްސީ ނަވާލްނީ ޖަލަށް ލީފަހުން، އޭނާގެ އަނބި ކަބަލުން ފުލުހުންގެ ބެލުމުގެ ދަށަށް ގެންދިޔަ ދެވަނަ ފަހަރެވެ.\nމިހާފްތާ ބަންދުގައި ބޭއްވުނު ފުރަތަމަ މުޒާހިރާ ފެށިފައިވަނީ، އެންމެ އިރުމަތީގައި އޮންނަ ޕޯޓު ސިޓީއެއް ކަމުގައިވާ ވަލްޑިވޮސްޓޮކްގައެވެ. މިސިޓީގައ، ދުރާލާ ފުލުހުން ސަރަހައްދު ބަންދު ކޮށްފައި އޮތްކަމުގައިވިނަމަވެސް، މުޒާހިރާ ކުރާ ފަރާތްތައް އެއްވެފައިވަނީ އެ ސިޓީގެ ސެންޓްރަލް ސްކުއަރ ސަރަހައްދަށެވެ.\nމިސިޓީގައި މުޒާހިރާ ކުރި ފަރާތްތަކުން ވަނީ، ރަޝިއާގެ ރައީސަކީ ވަގެއްކަމަށް ބުނެ އަދި ރަޝިއާ މިނިވަންކުރުމަށް ގޮވާ ޝުއޫރު ފާޅުކޮށްފައެވެ.\nހިގަމުންދާ މުޒާހިރާތަކާ ގުޅިގެން ރަޝިއާގެ އިންޓީރިއަރ މިނިސްޓްރީންވަނީ، މިމުޒާހަރާތައް ވަރަށް ބޮޑަށް ކުއްވެރި ކޮށްފައެވެ.\n“މިހާރު ހާލަތަށް ބަލާއިރު، މުޒާހިރާ ކުރާ ފަރާތްތަކުން ދަނީ، އާންމު މަސްލަހަތު ގެއްލުވާލުމަށް މަަސައްކަތް ކުރަމުން. އެހެންކަމުން މިހާލަތުގައި ކޮންމެ މީހަކުވެސް ބަލަންވީ އެމީހެއްގެ އަމިއްލަ ސަލާމަތަށް ނުރައްކާ، ކޮންމެ ވަގުތެއްގައިވެސް ވެދާނެކަމަށް. އަހަރުމެން މި ނަސޭހަތްތެރިވަނީ، ކޮންމެ މީހަކުވެސް އެމީހުންގެ ދަރިންނަށް، ގާތްތިމާގެ މީހުންނަށް އަދި ބެލުމުގެ ދަށުގައިތިބޭ މީހުންނަށްވެސް އައިރު ގާނޫނީ އެއްވުންތަކުގައި ބައިވެރި ނުވުމަށް ނަސޭހަތްތެރި ވުމަށް،” އިންޓިރިއަރ މިނިސްޓްރީގެ ތަރުޖަމާން، އިރިނާ ވޯލްކް ވިދާޅުވިއެވެ.\nހިގަމުންދާ މުޒާހިރާތަކުގެ ތެރެއިން ފުލުހުން އެތައް ބަޔަކު ހައްޔަރު ކުރަމުންދާއިރު، އަންނަ އާދީއްތަ ދުވަހު ބޭއްވުމަށް ހަމަޖެހިފައިވާ ނަވާލްނީގެ ޝަރީއަތާއި ދިމާކޮށް، ނަވާލްނީ މިނިވަންކުރުމަށް ގޮވާލަމުންދާ ފަރާތްތަކުންވަނީ، މުޒާހިރާތައް ކުރިހަށް ގެންދާނެކަމަށް ބުނެފައެވެ.\nނަވާލްނީ ޖަލަށް ލުމާއިގުޅިގެން ރަޝިއާގެ މަސްރަހު ހޫނުވަމުންދާއިރު، އެމެރިކާއިން ވަނީ، ނަވާލްނީ ދޫކޮށްލުމަށް ރަޝިއާ ސަރުކާރަށް ގޮވާލާފައެވެ.\nރަޝިއާގެ ކަމާގުޅޭ އިދާރާކުން ވަނީ، މިހާރު އެގައުމުގައި ހިގަމުންދާ މުޒާހިރާތަކަކީ ހުއްދަ ހޯދައިގެން ބާއްވަމުންދާ މުޒާހިރާތަކަކަށް ނުވާތީ މިއެއްވުންތަކުގައި ބައިވެރި ނުވުމަށް އެގައުމުގެ ރައްޔިތުންނަށް އިލްތިމާސް ކޮށްފައެވެ.\nމިހާރު ރަޝިއާގައި ކުރިޔަށްދާ މުޒާހިރާތަކާ ގުޅިގެން، ނަވާލްނީއާއި ގުޅުން އޮންނަ އެތައްބަޔަކު ރަޝިއާގެ ސަރުކާރުން ވަނީ ހައްޔަރު ކޮށްފައެވެ.\nމީގެ ތެރޭގައި، ނަވާލްނީގެ ތަރުޖަމާން ކިރާ ޔަމީޝްއާއި، އެންޓި ކޮރަޕްޝަން ފައުންޑޭޝަންގެ އިންވެސްޓިގޭޓަރ ޖޯޖް އަލްބުރޯވްއާއި އަދި މީގެ އިތުރުން އޮޕޮޒިޝަން އެކްޓިވިސްޓ ޔުބޯވް ސޮބޯލްވެސް ހިމެނެއެވެ.\nނަވާލްނީ, ރަޝިއާ, ޕުޓިން


Hudhaidha ge airport adhives Hootheen ge baaru ge dhashugai | Mihaaru\nޔަމަން ސިފައިންގެ މީހަކު ހުދައިދާގެ އެއާޕޯޓަށް ދެވޭ މައި މަގުގައި ފޯރިމަރަނީ. ފޮޓޯ އަލްޖަޒީރާ\n18 ޖޫން 2018 - 08:26\nވައިގެ ބަނދަރު ހިފުމަށް، މިދިޔަ ބުދަ ދުވަހުން ފެށިގެން ހޫތީންނަށް ހަމަލާ ދެމުން އައީ، ސައޫދީން އެކުލަވާލާފައިވާ ގުޅިފައިވާ ލަޝްކަރުގައި ހިމެނޭ އެމިރޭޓްސްގެ ސިފައިންނާއި ޔަމަން ސަރުކާރުގެ ސިފައިންނެވެ. ހޮނިހިރު ދުވަހު ޔަމަން ސަރުކާރުން ބުނި ގޮތުގައި ހުދައިދާގެ ވައިގެ ބަނދަރު މިހާރު އޮތީ އެމީހުންގެ ބާރުގެ ދަށުގަ އެވެ.\nނަމަވެސް އެ ވައިގެ ބަނދަރު އަދިވެސް އޮތީ ހޫތީންގެ ފުރިހަމަ ބާރުގެ ދަށުގައި ކަން، މިއަދު އެ ރަށް ހިސޯރުކޮށްގެން ތިބި، ގުޅިފައިވާ ލަޝްކަރުގެ ސިފައިންގެ ފަރާތުން ވެސް ވަނީ ކަށަވަރު ވެފަ އެވެ. ނަމަވެސް ވައިގެ ބަނދަރު ހިފުމަށް އިއްޔެ ވެސް އެމިރޭޓްސް ސިފައިންނާއި ޔަމަން ސިފައިން ގުޅިގެން، ހޫތީންނަށް ވަރުގަދަ ހަމަލާތަކެއް ދިނެވެ.\nޔަމަންގެ އަސްކަރިއްޔާއާ ހަވާލާދީ ރޮއިޓާސް އިން ބުނި ގޮތުގައި، ހުދައިދާގެ ވައިގެ ބަނދަރުގެ މައިދޮރޯއްޓަށް ދެވޭ މައި މަގު މިހާރު އޮތީ، ގުޅިފައިވާ ލަޝްކަރުގެ ބާރުގެ ދަށުގަ އެވެ. އެ ސަރަހައްދު ކޮންޓްރޯލް ކުރަމުން ދަނީ ގުޅިފައިވާ ލަޝްކަރުގައި ހިމެނޭ އެމިރޭޓްސްގެ ސިފައިންނާއި ސޫދާން ސިފައިންގެ އިތުރުން ޔަމަން ސަރުކާރުގެ ސިފައިންނެވެ.\nއެހެން ނަމަވެސް ހުދައިދާގެ ވައިގެ ބަނދަރު އަދި ނުހިފޭ ކަމަށް ޔަމަންގެ އަސްކަރިއްޔާ އިން އިއްޔެ ބުނި ކަމަށް ރޮއިޓާސް އިން ބުނެ އެވެ. ވައިގެ ބަނދަރު ހިފުމަށް މިހާރު ފަށާފައިވާ ހަނގުރާމައިގެ ސަބަބުން، ހުދައިދާ އާއި ވެރިރަށް ސަންއާ ގުޅުވައިދޭ މައި މަގު ވެސް މިހާރު ވެސް މިހާރު އޮތީ ބަންދުވެފަ އެވެ. އެހެން ކަމުން ހުދައިދާގެ ބަނދަރުން ސަންއާ އަށް އެއްވެސް މުދަލެއް ބޭރު ނުކުރެވޭތާ ތިން ދުވަސް ވެއްޖެ ކަމަށް މީޑިއާ ރިޕޯޓްތައް ބުނެ އެވެ.\nހޫތީ ހަނގުރާމަވެރިއަކު ހުދައިދާގެ ވައިގެ ބަނދަރުގައި ހުރެގެން އިއްޔެ އަލްޖަޒީރާއާ ވާހަކަ ދައްކަނީ. ފޮޓޯ އަލްޖަޒީރާ\nބުދަ ދުވަހު ފެށި ހަމަލާތަކުގައި ހުދައިދާގެ ވައިގެ ބަނދަރުގެ ބައެއް ސަރަހައްދުތައް އެމިރޭޓްސް ސިފައިންގެ ބާރުގެ ދަށަށް ގެންދިޔަ އެވެ. ނަމަވެސް ހޮނިހިރު ދުވަހު ކުރި ހަނގުރާމައިގައި ހޫތީ ހަނގުރާމަވެރިން ދިން ވަރުގަދަ ހަމަލާތަކުގެ ސަބަބުން އެމިރޭޓްސް ސިފައިން ފަހަތަށް ޖެހެން މަޖުބޫރުވެ، ބާރުގެ ދަށަށް ގެނެވުނު ތަންތަން ވެސް އެމީހުންގެ އަތުން ބީވެގެން ދިޔައީ އެވެ.\nފަސޭހަ ކަމާ އެކު ހުދައިދާ ހިފޭނެ ކަމަށް އެމިރޭޓްސް ސިފައިން ބުނި ނަމަވެސް، ހޫތީންގެ ފަރާތުން ކުރިމަތިވީ އެމިރޭޓްސް ސިފައިން އަންދާޒާ ކުރި ވަރަށް ވުރެ މާ ވަރުގަދަ ރައްދު ހަމަލާތަކެކެވެ. އެހެންކަމުން ދިފާއުގައި އެމިރޭޓްސް ސިފައިން ދިން ހަމަލާތަކުގެ ސަބަބުން ހުދައިދާގެ އާންމުން ދިރިއުޅޭ އިމާރާތްތަކަށް ވެސް ވަރަށް ބޮޑަށް ގެއްލުން ވެފައިވާ ކަމަށް އަލް ޖަޒީރާ ވެބްސައިޓުން ބުނެ އެވެ.\nހުދައިދާ ހިފުމަށް ވަރުގަދަ ހަނގުރާމައެއް ފަށާފައިވާ އިރު، އދ.ގެ މަންދޫބު މާޓިން ގްރިފިތްސް މިހާރު ވެސް ގެންދަވަނީ ސަންއާގައި ތިބި ހޫތީންގެ އިސް ވެރިންނާ އެކު މަޝްވަރާ ކުރައްވަމުންނެވެ. އޭނާ މަސައްކަތް ކުރައްވަނީ، ހުދައިދާގެ ވައިގެ ބަނދަރު އދ.ގެ ބެލުމުގެ ދަށަށް ދޫކޮށްލުމަށް ހޫތީން އެއްބަސްވޭތޯ އެވެ.\nއޭނާ ހުށަހަޅާފައިވަނީ، ހޫތީ ހަނގުރާމަވެރިން ހުދައިދާ ދޫކޮށްލައިފި ނަމަ، ހޫތީ ހަނގުރާމަވެރިން އަމާންކަމާ އެކު އެ ރަށުން ފައިބައިގެން ދެވޭނެ ކަމުގެ މަގު އދ. އިން ފަހިކޮށްދޭނެ ކަމަށެވެ. އެއަށް ފަހު، އދ. އިން ބޭނުންވަނީ ޔަމަނަށް ބޭނުންވާ ކާބޯތަކެއްޗާއި ބޭސްފަރުވާގެ ސާމާނު ފަސޭހަ ކަމާއެކު އެތެރެކުރުމަށްޓަކައި ހުދައިދާގެ ބަނދަރު އދ.ގެ ބެލުމުގެ ދަށުގައި ބާއްވާށެވެ.


Trump ge sarukaaraai mashvaraa nukuraanekamah Iran in thakuraarukoh bunefi\nޓްރަމްޕްގެ ސަރުކާރާއި މަޝްވަރާ ނުކުރާނެކަމަށް އިރާނުން ތަކުރާރުކޮށްފި\nއެމެރިކާއާއެކު އިރާނުން އެއްވެސް މަޝްވަރާއެއް ނުކުރާނެކަމަށް އެ ގައުމުގެ ރޫހީ ލީޑަރު އާޔަތުﷲ އަލީ ޚާމަނާއީ ވަނީ ވިދާޅުވެފައި. -- ފޮޓޯ: ރޮއިޓާސް\nޓެހެރާން (އޯގަސްޓް 13) - އެމެރިކާގައި މިހާރު އޮތް ސަރުކާރާއެކު އިރާނުން އެއްވެސް މަޝްވަރާއެއް ނުކުރާނެކަމަށް އެ ގައުމުގެ ރޫހީ ލީޑަރު އާޔަތުﷲ އަލީ ޚާމަނާއީ ވިދާޅުވެއްޖެ އެވެ.\n"އެމެރިކާ އާއެކު މަޝްވަރާ ކުރާނަމަ، އެއީ ކިތަންމެ ނާދިރު ކަމެއްވިޔަސް، މިހާރު އޮތް އެމެރިކާ ސަރުކާރާއެކު އެއްވެސް މަޝްވަރާއެއް ނުކުރާނަން،" ޚާމަނާއީ ކުރެއްވި ޓްވީޓެއްގައި ވިދާޅުވެފައިވެ އެވެ.\nޓްރަމްޕްގެ ސަރުކާރުން ވަނީ ސިޔާސީ އަދި އިގްތިސޯދީ ގޮތުން އިރާނު އިތުރަށް އެކަހެރި ކޮށްލުމަށް ފިޔަވަޅުތަކެއް އަޅާފަ އެވެ.\nމިގޮތުން، 2015 ވަނަ އަހަރު ވިއޭނާގައި އެމެރިކާ ހިމެނޭ ގޮތަށް އިރާނާއާއެކު ވެފައިވާ އެއްބަސްވުމުގެ ދަށުން، ނިއުކުލިއާ ހަތިޔާރު އުފެއްދޭ މިންވަރަށް ވުރެ ނިއުކުލިއާ ހަކަތައިގެ މަސައްކަތްތައް މަދުކުރުމަށް އިރާނުން ވަނީ އެއްބަސްވެފަ އެވެ.\nއޭގެ ބަދަލުގައި، ދުނިޔޭގެ ބާޒާރަށް އިރާނުން ތެލާއި ގޭސް ނުވިއްކޭގޮތަށް އދ. އަޅާފައިވާ ފިޔަވަޅުތައް އަނބުރާ ގެންދިއުމުގެ އިތުރުން، އެކި ގައުމުތަކުގައި ހުރި އިރާނުގެ 100 ބިލިއަން ޑޮލަރުގެ ހަރުމުދާތައް ދޫކޮށްލުމަށް ވެސް ވަނީ އެއްބަސްވެފަ އެވެ.\nއެ އެއްބަސްވުމުގައި، އިނގިރޭސިވިލާތް، ފްރާންސް، ޖަރުމަނު، ރަޝިއާ، ޗައިނާ އަދި އީޔޫގެ އިތުރުން އެމެރިކާ އިން ވެސް ވަނީ ސޮއިކޮށްފަ އެވެ.\nއޭގެ އިތުރުން، އެމެރިކާ އިން އިރާނާއި ދެކޮޅަށް އަޅާފައިވާ ބައެއް ފިޔަވަޅުތައް ވެސް ނެގުމަށް އޭރުގެ ރައީސް ބަރަކް އޮބާމާގެ ސަރުކާރުން ވަނީ ނިންމާފަ އެވެ.\nނަމަވެސް، ޓްރަމްޕް ވެވަޑައިގެންފައިވާ ވައުދެއްގެ ދަށުން، އޮބާމާ ސަރުކާރުގެ އެ ނިންމުން އަނބުރާ ގެންނަވާފައިވަނީ މިދިޔަ މެއި މަހުގެ ތެރޭގަ އެވެ.\nމިގޮތުން، މިއަދުން ފެށިގެން އަމަލު ކުރަންފަށާ ފިޔަވަޅުތަކުގެ ތެރޭގައި، އިރާނުން އެމެރިކާ ޑޮލަރު ގަތުން ހުއްޓުވުމާއި، ވެހިކަލް އުފެއްދުމާއި، ރަނާއި، އެލުމިނީއަމާއި، ދަގަނޑު ފަދަ ތަކެތީގެ ވިޔަފާރި ހުއްޓުވުން ހިމެނެ އެވެ.\nއެއަށްފަހު، އަންނަ ނޮވެމްބަރު މަހުގެ ފަސް ވަނަ ދުވަހުން ފެށިގެން، އިރާނު ބޭރުކުރާ ތެލާއި، ގޭހުގެ އިތުރުން އެގައުމާއި އެކު އެއްވެސް ފައިސާގެ މުއާމަލާތްތަކެއް ހުއްޓާލުމުގެ ފިޔަވަޅުތައް އެޅިގެންދާނެ އެވެ.\nމިފަދަ ހަރުކަށި ފިޔަވަޅުތަކުގެ ބޭނުމަކީ، 2015 ވަނަ އަހަރުގެ އެއްބަސްވުމަށްވުރެ މާ ފުޅާކޮށް، ނިއުކުލިއާ ހަތިޔާރު އުފެއްދުމުގެ މަސައްކަތްތައް ހުއްޓުވުމުގެ އިތުރުން، ޓެރަރިޒަމް އަށް ހިތްވަރުދޭ ގޮތަށް އިރާނުން ކުރަމުންދާ މަސައްކަތްތައް ހުއްޓާލުމަށް މަޖުބޫރު ކުރުވުން ކަމުގައި ޓްރަމްޕް ގެންދަވަނީ ވިދާޅުވަމުންނެވެ.\nމިހާރު އުފެދިފައިވާ ނުތަނަވަސް ކަމާއި ގުޅިގެން، އެމެރިކާ އާއި އިރާނު ގެންދަނީ ބަހުގެ ހަމަލާތަކާއި އެކިއެކި އިންޒާރުތައް ބަދަލުކުރަމުންނެވެ. ނަމަވެސް، އެއްވެސް ޝަރުތަކާއި ނުލާ އިރާނުގެ ވެރިންނާއި ބައްދަލުކުރައްވަން ތައްޔާރަށް ހުންނެވި ކަމަށް ޓްރަމްޕް ވަނީ ދާދި ފަހުން ވިދާޅުވެފަ އެވެ.\nޓްރަމްޕްގެ ދައުވަތަށާއި އިންޒާރުތަކަށް އިޝާރަތްކުރައްވާ، އިއްޔެ ޚާމަނާއީ ވަނީ އެމެރިކާގެ މިހާރު ސަރުކާރާއެކު އެއްވެސް މަޝްވަރާއެއް އިރާނުން ނުކުރާނެކަމަށް ތަކުރާރުކުރައްވާފަ އެވެ. އަދި ހަނގުރާމަ ކުރަންޖެހޭ ހިސާބަށް މައްސަލަ ގޯސްވެގެން ނުދާނެކަމުގެ އިޝާރާތެއްވެސް ޚާމަނާއީ ވަނީ ދެއްވާފަ އެވެ.\nއެމެރިކާ ނިއުކްލިއަ އީރާން + ޑޮނަލްޑް ޓްރަމްޕް


ރާއްޖޭގެ ހާލަތު ހާދަ ބިރުވެރިއޭ! - މެންބަރުންނަކީ ރާއްޖޭގެ 100% މުސްލިމްވަންތަކަން ހިމާޔަތްކޮށްދޭނެ ބައަކަށް ނުވެއްޖެ ނަމަ ވާނެ ގޮތް މިއޮތީ!\nއާރޓިކަލްކިޔުމަށް ހޭދަވާނެކަމަށް ބެލެވެނީ :4މިނެޓް, 27 ސިކުންތު\nރައްޔިތުންގެ މަޖިލީހަށް މިފަހަރު އިންތިޚާބުކުރާ މެންބަރުންނަކީ ރާއްޖޭގެ 100% މުސްލިމްވަންތަކަން ހިމާޔަތްކޮށްދޭނެ ބައަކަށް ވާންޖެހޭނެ ކަމަށް ގިނަ ބައަކު ދަނީ ބުނަމުންނެވެ. ވަރަށް މުހިންމު ސަބަބުތަކެއް ހުރުމުންނެވެ.\nރައީސް ޔާމީނުގެ ވެރިކަމުގައި ޢާއިލާތަކަކުން އެމީހުންގެ ދަރިން އިސްލާމް ދީން ޤަބޫލު ނުކުރާތީ އެކަމުގައި ނަޞޭޙަތްތެރިވެ ދިނުމަށް އިސްލާމިކް މިނިސްޓްރީގައި އެދުނެވެ. ނަމަވެސް އެ މިނިސްޓްރީއަށް އެކަން ކުރެވޭނެ ގޮތް ވީކަން އެނގިފައެއް ނެތެވެ. މިއަދުނޫހަށް އެނގިފައިވާ ގޮތުގައި މިދިއަ އަހަރު3ޢާއިލާއަކުން އެކަމަށް އެދުނެވެ. މިސަރުކާރުގައިވެސް ޢާއިލާއަކުން ވަނީ ހަމަ އެކަމަށް އެދިފައެވެ. ނަމަވެސް އަދިވެސް އެކަން ކުރެވޭނެ ގޮތް ވީކަން އެނގިފައެއް ނުވެއެވެ.\nމައްސަލައިގެ ސަބަބަކަށްވަނީ އިސްލާމިކް މިނިސްޓްރީއަކީ އެއްވެސް މީހަކު ހާޒިރު ކުރުމުގެ ބާރު ޤާނޫނީ ގޮތުން ލިބިގެންވާ މުއައްސަސާއަކަށް ނުވުމެވެ. އަދި އެކަމުގައި ފުލުހުންގެ އެހީތެރިކަން ލިބުމަށް ހުރަސްތަކެއް ހުރުމެވެ. އެ ހުރަސްތައް ނައްތައިލުމަށް މިދިއަ އަހަރުން ފެށިގެން ފުލުހުންނާއި އިސްލާމިކް މިނިސްޓްރީން އަންނަނީ މަޝްވަރާ ކުރަމުންކަން މިއަދުނޫހަށް ވަނީ ޔަޤީން ކުރެވިފައެވެ.\nމިފަދަ މައްސަލައެއްގައި އިސްލާމިކް މިނިސްޓްރީން ފުލުހުންނާއި މަޝްވަރާކުރިތޯ ޕޮލިސް މީޑިއާގައި މިދިއަ އޮކްޓޯބަރު މަހު މިއަދުނޫހުން ކުރި ސުވާލަށް އަދި މިއަދާއި ހަމައަށް ވެސް އޮތީ ޖަވާބު ނުލިބިއެވެ. މިއަދުނޫހުން އެސުވާލުކުރީ މަޝްވަރާކުރިކަން އިތުބާރު ހުރި ގޮތަކަށް ޔަޤީން ކުރެވިގެންނެވެ.\nމުރުތައްދު ވުމުގެ ޙާލަތު މިގޮތަށް ހުރިއިރު އިސްލާމް ދީނަށް ފުރައްސާރަކުރުން މިވަނީ އިންތިހާއަށް އިތުރުވެފައެވެ. އަދި މިހާރުވެސް ދަނީ އިތުރުވަމުންނެވެ. މުސްލިމުން އިން ޝާ ﷲ ކިޔާތީ "އިންޝާ ޝައިޠާން" ލިޔެ ޢާންމުކުރަމުން ގެންދަނީ އެއްވެސް ބިރެއް ޖެހިލުމެއް ނެތިއެވެ. ކުފުރަށް ހުށަހޮޅިދާނެ ކަމަށް ދީނީ ޢިލްމުވެރިން ބަޔާން ކުރައްވަވާ މިފަދަ އަމަލުތައް ކުރާއިރު މިކުރެވެނީ ކިހައިވަރެއްގެ ކަމެއްކަން އެނގޭ ކަމާއިމެދުވެސް މިވަނީ ސުވާލު އުފެދިފައެވެ.\nމިފަދަ ކަންކަން މިހައި ދެރަވަރު ގޮތަކަށް ހުރިއިރު މިކަންކަން ހަމަޖެއްސޭނެ ގޮތަކީ ޤާނޫނުތަކަށް ގެންނަން ޖެހޭ ބަދަލުތައް ގެނައުމެވެ. އެކަން ކުރެވޭނީ ރައްޔިތުންގެ މަޖިލީހުންނެވެ. މިފަދަ މައްސަލަތައް ބެލުމާއި ހާޒިރުކުރަންޖެހޭ މީހުން ހާޒިރުކުރުމުގެ ބާރު އިސްލާމިކް މިނިސްޓްރީއަށް ދީގެންނެވެ. އެކަންކަން ކުރެވެން އޮތީ ހަމަ މަޖިލިސް ތެރެއިންނެވެ.\nއިސްލާމް ދީން ހިމާޔަތްކުރުމުގެ ޤާނޫނެއް އޮންނަ ވާހަކަ ދެކެވެއެވެ. ހަމަ ޤައިމުވެސް އެފަދަ ޤާނޫނެއް ފާސްކުރިއެވެ. ނަމަވެސް މިއަދާއި ހަމައަށްވެސް އިސްލާމް ދީން ދޫކުރާ މީހުންނަށް އެ ޤާނޫނުގެ ދަށުން ފިޔަވަޅެއް އެޅުނުކަން އެނގިފައެއް ނެތެވެ. ސަބަބަކީ ހަމަ އެއްވެސް ބާރެއް އިސްލާމިކް މިނިސްޓްރީއަށް ނެތުން ކަމުގައި ފާހަގަ ކުރެވެއެވެ.\nކަންކަން މިފަދައިން ހުރިއިރު އިސްލާމް ދީނާއި ދެކޮޅަށް ފައުޅުގައި މަސައްކަތް ކުރާ ބައެއް މީހުން ބުނަމުން އެގެންދަނީ އެމީހުން ބޭނުންވަނީ އިސްލާމް ދީނަށް ފުރައްސާރަ ކުރުމާއި ދީނުން ބޭރުވުމުގެ ވާހަކަ ނުވެސް ދެއްކޭނެ، ލާދީނީ އެވެ ނުވެސް ބުނެވޭނެ ގޮތަށް ޤާނޫނުތައް ހަދައިދޭނެ މަޖިލީހެއް ކަމަށެވެ. މިހާރުގެ ޙާލަތަކީ މިއީ ކަމަށްވާއިރު އެބުނާ ފަދަ ބައަކަށް މަޖިލީހުގެ މެޖޯރިޓީ ލިބިއްޖެ ނަމަ ދެން ވެގެންދާނެ ގޮތާއިމެދު ވިސްނުން އެއީ ކޮންމެ ދިވެހި ރައްޔިތެއްގެ މައްޗަށްވެސް އޮތް ދީނީ ވާޖިބެއް ކަމަށް ޤަބޫލުކުރަން ޖެހެއެވެ. އެމީހަކު ލީ ވޯޓެއްގެ ޒިންމާ ޤިޔާމަތް ދުވަހު އުފުލަން އެމީހަކަށް ޖެހޭނެކަން އެއީ ޤަބޫލުކުރަން ޖެހޭނެ ކަމެކެވެ.\nމިކަން ނޫހުގައި ހާމަނުކޮށް މަޑުކުރީ "ކެތްތެރިވުމަށާއި މައްސަލަ ހައްލުކުރެވޭނެ" ކަމަށް ބައެއް ބޭފުޅުން ދެއްވި ލަފާގެ ސަބަބުންނެވެ. ނަމަވެސް އިސްލާމް ދީނުގެ ޢަދާވާތްތެރިން މިއަދު އެމީހުންގެ ކޮޅަށް މަގުމަގުފަހިވާ މަޖިލީހަކަށް ފައުޅުގައި ވަކާލާތުކުރަން ފެށުމުން މިކަން އޮތް ގޮތުގެ ޙަޤީޤަތް ރައްޔިތުންނަށް ހާމަ ނުކުރުމަކީ ވަރަށް ބޮޑު ގެއްލުމެއް ލިބިދާނެ ކަމެއް ކަމަށް ޤަބޫލުކުރެވުމުން ހާމަކުރީއެވެ.\nއެހެންކަމުން މަޖިލިސް އިންތިޚާބަށް މެންބަރުން ހޮވުމުގައި މިފަހަރު މިކަންކަމަށް ވަރަށް ބޮޑަށް ސަމާލުކަން ނުދެވިއްޖެނަމަ ރާއްޖޭގެ ޙާލަތު މީގެ 900 އަހަރު ފަހަތަށް ހިނގައިދާނެ ކަމުގެ ބިރު ވަރަށް ބޮޑު ކަމަށް ގިނަ ބައަކު ބުނާ ބުނުން އެއީ ޙަޤީޤަތެއް ކަމަށް ޤަބޫލުކުރެވެއެވެ.\nމަޖިލީހުގެ ކޮމިޓީތަކަށް މަޖިލިސް ރައީސް ފާޑުވިދާޅުވެއްޖެ!\nރާއްޖޭގެ ކުދި ވިޔަފާރިވެރިންގެ ވިޔަފާރިތަކަށް ހުރަސް އެޅޭ ގޮތަށް ޤާނޫނަށް އިޞްލާޙް ގެނައުމާ މެންބަރުން ދެކޮޅު!\nބިދޭސީން ރާއްޖޭގެ ހުރިހާ ވިޔަފާރިތަކަށް އަތް ގަދަކޮށްފި - ދިވެހިންނަށް ބޭރު ޤައުމުތަކުގަ އެ ފުރުޞަތެއް ނެތް: ޢަބްދުލްޣަފޫރު\nމުސްލިމުންނަށް އަނިޔާކުރުން މަޖިލީހުގަ ސިޔާސީ ކަމަކަށް!\nޖެންޑާ މިނިސްޓްރީގެ ދަށަށް އެންސްޕާ ބަދަލުކުރުމުގެ ބިލު މަޖިލީހުން ބަލައިގަނެފި\nމަސްވެރިކަމުގެ ބިލަށް ވަރަށް ގިނަ އިސްލާޙުތަކެއް ގެންނަންޖެހޭ: މެމްބަރުން\n30 ޖެނުއަރީ 2019


Adeeb'ge beysfaruvaage muhdathu 10 dhuvahah ithuru kohfi\nރާއްޖެ - އަހުމަދު އަދީބް\nއަދީބުގެ ބޭސްފަރުވާގެ މުއްދަތު 10 ދުވަހަށް އިތުރުކޮށްފި\nބޭސްފަރުވާއަށް އަދީބު އިންޑީއާއަށް ފުރާވަޑައިގަންނަވާފައިވަނީ ޖޫން 14 ގައި\nއަނބުރާ ވަޑައިގަންނަވަން ޖެހެނީ ޖޫން 26 ގައި\nމިހާރު ވަޑައިގަންނަވަންޖެހޭނީ ޖުލައި މަހުގެ ކުރީކޮޅުގައި\nކ. މާލެ 25 ޖޫން 2019 | އަންގާރަ 23:52 3,582\nއަހުމަދު އަދީބް އިންޑިއާއަށް ފުރާވަޑައިގެންނެވުމަށް އެއާޕޯޓަށް ވެވަޑައިގަންނަވަަނީ - ޓްވިޓަރ\nކުރީގެ ނައިބް ރައީސް އަހުމަދުގެ އަދީބުގެ ބޭސްފަރުވާގެ މުއްދަތު 10 ދުވަހަށް އިތުރުކޮށްފިއެވެ.\nކަރެކްޝަނަލް ސާރވިސް އިން އަހުމަދު އަދީބް ބޭސްފަރުވާއަށް އިންޑިއާއަށް ފުރުމުގެ ހުއްދަދިނުމާއެކު، އޭނާ އިންޑިއާއަށް ފުރާވަޑައިގެންނެވީ މި މަހުގެ 14 ވަނަ ދުވަހު އެވެ. އޭނާ އިންޑިއާ އަށް ފުރާވަޑައިގެންނެވީ އަނބިކަބަލުން މަރިޔަމް ނަޝްވާއެކުއެވެ.\nހޯމް މިނިސްޓްރީން ބުނެފައިވާގޮތުގައި އަދީބާއެކުުގައި ކަރެކްޝަނަލް ސަރވިސްގެ ތިން އޮފިސަރަކު އިންޑިއާ ގޮސްފައިވެއެވެ. އަދި އިންޑިއާގެ މުއައްސަސާތަކަށްވެސް އަދީބުގެ ދަތުރުގެ މައުލޫމާތު އަންގާފައިވާނެކަމަށާއި، ފލިމުގެ ފުރުސަތެއް ނޯންނާނެކަމަށް އެ މިނިސްޓްރީން ބުންޏެވެ.\nއަދީބުގެ ބޭސްފަރުވާގެ މުއްދަތު އިތުރުކޮށްދީފައިވާކަން ހާމަކޮށް ކަރެކްޝަނަލް ސާރވިސް އިން އާންމުކުރި ބަޔާނެއްގައި ބުނީ ބޭސްފަރުވާ އަށް އަދީބު ރާއްޖެއިން ބޭރަށް ފޮނުވާފައިވާ މުއްދަތުގައި ބޭސްފަރުވާގެ އެންމެހައި ކަންކަން ފުރިހަމަވެފައިނުވާ ކަމަށެވެ. އަދީބުގެ ކެންސަރ ސްކްރީނިންއެއް ހެދުމަށް ޑޮކްޓަރު ލަފާދީފައިވާ ގޮތަށް ކުރިޔަށް ގެންދިޔުމަށްޓަކައި އޭނާގެ ބޭސްފަރުވާގެ މުއްދަތު ޖުލައި މަހުގެ ހަވަނަ ދުވަހާއި ހަމަޔަށް އިތުރުކޮށްފައިވާ ކަމަށް އެ ސާރވިސްއިން ބުންޏެވެ.\nއަދީބުގެ ބޭސްފަރުވާ އަށް ކުރިން ދިން މުއްދަތު ހަމަވާނީ ބުދަ ދުވަހުއެވެ.\nއަދީބުގެ ބޭސްފަރުވާގެ މުއްދަތު އިތުރު ކޮށްދީފައިވާ ކަމަށް ކަރެކްޝަނަލް އިން ބުނެފައިވާއިރު، އޭނާގެ ޕާސްޕޯޓް ހިފެހެއްޓުމަށް ސުޕްރީމް ކޯޓުން ވަނީ އިމިގްރޭޝަންގެ މައްޗަށް އަމުރުކޮށްފައެވެ. ސުޕްރީމް ކޯޓުން ނެރުނު ވަގުތީ އަމުރެއް ނެރެފައިވަނީ، އަދީބަށް އިއްވާފައިވާ އަށްއަހަރުގެ ހުކުމް ބާތިލް ކޮށްފައިވާ މައްސަލާގައި ދައުލަތުން އިސްތިއުނާފް ކުރަން ސުޕްރީމް ކޯޓުގައި އެދިފައިވާތީއެވެ.


"ރޫޓް" ފިހާރައިން ބޭންކް އޮފް ސިލޯން (ބީއޯސީ) އަށް ޖަމާކުރަން މިއަދު ގެންދިޔަ ގިނަ އަދަދެއްގެ ފައިސާ ފޭރެން ބަޔަކު މަސައްކަތް ކުރުމުން އެ ބޭންކްގެ ސެކިއުރިޓީ ގާޑުން އެކަން ހުއްޓުވައި ފައިސާތައް ސަލާމަތް ކޮށްފި އެވެ.\nލޮނުޒިޔާރަތްކޮޅުގައި ހިންގަމުން ދިޔަ ނިއުޕޯޓް ވިއު ރެސްޓޯރަންޓް ބަންދުކޮށް، ޕްލޭނިން މިނިސްޓްރީގެ ދަށަށް ގެންގޮސް ހުއްޓާ، ތަން ހަލާކުކޮށް ވައްކަން ކުރަމުން ދާތީ، އެ އިމާރާތާއި މުދާ ރައްކާތެރިކޮށްދޭން، ތަނުގެ ވެރިފަރާތާއި އިދިކޮޅު ކޯލިޝަނުން ގޮވާލައިފި އެވެ.\nSeptember 07, 2020 8\nކަލައިދޫ ގެއަކުން 352،500ރ. ވަގަށް ނަގައިފި\nލ. ކަލައިދޫ ގެއަކުން ވަގަށް ނެގި 352،000 އަށްވުރެ ގިނަ ރުފިޔާ ރޭ ހޯދައިފި އެވެ.\nމާލޭގެ މަޖީދީމަގުގައި ހުންނަ ވެސްޓޯ ފިހާރަ ފަޅާލައި އެއް ލައްކަ އަށް ވުރެ ގިނަ ރުފިޔާގެ މުދާ ވަގަށް ނެގި މައްސަލައެއްގައި މީހަކު ހައްޔަރުކޮށް ވަގަށް ނެގި ތަކެތީގެ ތެރެއިން 78،240 ރުފިޔާގެ ތަކެތި ފުލުހުން ހޯދައިފި އެވެ.\nތ.ތިމަރަފުށީގައި އުޅޭ ނުކުޅެދިންތެރިކަން ހުންމަ މީހަކު އެ ރަށު މަގެއްގެ މައްޗަށް ވެެއްޓިފައި އޮއްވައި އޭނާގެ ޖީބުގައި އޮތް ފޯނު ވަގަށް ނަގައި އެ ވިއްކާލަން އުޅުނު ބަޔަކު ހައްޔަރުކޮށްފި އެވެ.\nއައްޑޫ މަރަދޫ ސިއްހީ މަރުކަޒު ފަޅާލައިގެން ރޭ ދަންވަރު ވަގުތެއްގައި އެ ތަނުގެ ތިޖޫރީ ވަގަށް ނަގައިފި އެވެ.\nދޯންޏެއް ވަގަށް ނެގި ހަތަރު މީހުން ހައްޔަރުކޮށްފި\nރ. އުނގޫފާރު ފަޅުގައި އޮތް ދޯންޏެއް ބަޔަކު ވަގަށް ނެގި މައްސަލައަކާ ގުޅިގެން ހަތަރު ދިވެހިން މިއަދު ހައްޔަރު ކޮށްފި އެވެ.\nApril 17, 2020 8\nމީހަކު ގަންހިންގުވި5މީހަކު ހައްޔަރުކޮށްފި\nރ. ހުޅުދުއްފާރުގައި ފިހާރައަކުން ވައްކަން ކުރި ކަމުގެ ތުހުމަތުގައި މީހަކަށް އަނިޔާކޮށް ގަންހިންގުވި މައްސަލައެއްގައި އިއްޔެ ފަސް މީހަކު ހައްޔަރުކޮށްފި އެވެ.\nއެޕޯލޯގެ ވައްކަމާ ގުޅޭ މީހަކު ހައްޔަރެއް ނުކުރޭ\nއެޕޯލޯ ހޯލްޑިންސްގެ ހެޑް އޮފީހުން 1.7 މިލިއަން ރުފިޔާ ވަގަށް ނެގި މައްސަލައިގައި އަދި މީހަކު މިހާތަނަށް ހައްޔަރުކޮށްފައި ނުވާ ކަމަށް ފުލުހުން މިއަދު ބުނެފި އެވެ.\nރިސޯޓެއްގައި މަސައްކަތް ކުރާ އަމިއްލަ ކުންފުންޏެއްގެ މުވައްޒަފުންތަކަކަށް މުސާރައިގެ ގޮތުގައި ދޭންޖެހޭ 1.9 މިލިއަން ރުފިޔާ، އެ ރިސޯޓަށް ގެންދިއުމަށް ހަވާލުކުރި ސްރީ ލަންކާގެ މީހަކު...\nފިހާރަޔަކުން ބޮޑު ވައްކަމެއް ކުރި ބަޔަކު އަތުލައިގެންފި\nބިޒް މޮބައިލް ފިހާރަ ފަޅާލައި، އެތަނުން ވަގަށް ނެގި އިލެކްޓްރޯނިކް ސާމާނުގެ ތެރެއިން ގިނަ އަދަދެއްގެ ތަކެތި ހޯދައި، ދެ މީހަކު ހައްޔަރުކޮށްފި އެވެ.\nއެޕޯލޯ އޮފީސް ފަޅާލައި 1.7 މިލިއަން ރުފިޔާ ނަގައިފި\nއެޕޯލޯ ހޯލްޑިންގްސްގެ ހެޑް އޮފީސް ރޭ ފަޅާލައި 1.7 މިލިއަނަށް ވުރެ ގިނަ ރުފިޔާ ވަގަށް ނަގައިފި ކަމަށް ފުލުހުން މިރޭ ބުނެފި އެވެ.


ހާދިސާ ހިނގި ތަނުގެ ފޮޓޯތައް ވެސް ލާފައި ވާއިރު، ގަޔަށް އަތްލި ފިރިހެން މީހާގެ ފައިވާންކިބައެއް ކަމަށް ބެލެވޭ އެއް އެއް ކިބަ ވެސް އޮތެވެ.\nމި ވާހަކަ ދައްކާފައި މި ވަނީ މާލޭގައި އަންހެނަކު ރޭޕުކުރަން އުޅުނު މައްސަލައެއް ބަލަމުން އަންނަނިކޮށެވެ. އަދި މި ދުވަސްވަރު ހުޅުމާލޭގެ ބައެއް މަގުތައް ކުރިއަށްވުރެ ވެސް ބޮޑަށް ރޭގަނޑު އަނދިރިކޮށް އޮންނަ މައްސަލަ ވެސް ބައެއް މީހުން ކަންބޮޑުވުމާ އެކު ފާހަގަކޮށްފައިވެ އެވެ. މީގެ ކުރިން ވެސް ހުޅުމާލޭގެ އެކަހެރި ހިސާބުތަކުން އަންހެނުންނަށް މިފަދަ ކަންކަމާ ދިމާވެފައިވެ އެވެ. އެކަމަކު އާންމުކޮށް މީހުން އުޅޭ ހިސާބެއްގައި މިފަދަ ކަމެއް ހިނގި ކަމުގެ ރިޕޯޓެއް ނެތެވެ.\nއަންހެން މީހާގެ ގަޔަށް އަތްލުމުން ސައިކަލާ އެކު ވެއްޓުނު ހިސާބު ވެސް އޮންނަނީ ވަރަށް އަނދިރިކޮށެވެ. ހުޅުމާލޭ މަގުތައް އަލިކުރުމަށް އެޗްޑީސީން ފަށާފައިވާ މަޝްރޫރު މިހާރުވެސް ކުރިއަށް ދާއިރު، އެ މަސައްކަތުގައި ދިމާވި ބައެއް ކަންކަމާ ހެދި ބައެއް ހިސާބުތަކުގެ ބޮކިތައް މިހާރު ނުދިއްލެ އެވެ. އެޗްޑީސީން ވަނީ ދެތިން ދުވަސް ތެރޭ މި މައްސަލަ ހައްލުކުރެވޭތޯ ބަލަމުން އަންނަ ކަމަށް ބުނެފަ އެވެ.\nއަރުޝީފަށް ނެގީ 23/04/2021 10:08\nއެންމެފަހުން އަޕްޑޭޓްކުރީ 23/04/2021 10:08


ތައުބާވާނެގޮތާއި އަދި ތައުބާ ނަމާދު\nފުރަތަމަ ޞަފްޙާmvislamqaތައުބާވާނެގޮތާއި އަދި ތައުބާ ނަމާދު\nAruzam 3:08 AM\nތައުބާވާނެގޮތާއި ތައުބާ ނަމާދު\nސުވާލު:ތައުބާ ވާގޮތް ބުނެދީ؟\nތައުބާއަކީ ތިމާއަށް ކުށެއް ކުރެވިއްޖެނަމަ އެކުށަށް އިޢުތިރާފުވެ، ދެން އެފަދަ ކުށަކަށް އަރައިނުގަތުމަށް ޢަޒުމްކަނޑައަޅައި މާތްﷲ ގެ ޙަޟްރަތުން ފާފަ ފުއްސެވުމަށް އެދި ދެންނެވުމެވެ. މިގޮތުން ތައުބާ ވުމުގައި ތިމާގެ އަމިއްލަ ބަހުން، ކުރެވިފައިވާ ފާފަ ފުއްސެވުމަށް އެދި ދުޢާ ދެންނެވިދާނެއެވެ. ޢަރަބި ބަހުން ދުޢާ ކުރުން ލާޒިމެއް ނޫނެވެ.\nތައުބާ ވުމުގައި ހިމެނޭ ޝަރުތުތައް:\n1- ތިމާއަށް ފާފައެއް ކުރެއްވިޖެކަން ޤަބޫލުކޮށް އެކަމަށް ހިތާމަ ކުރުން.\n2- ކުރަމުން އައި ފާފައިން ވަގުތުން ދުރުވުން.\n3- ދެވަނަ ފަހަރަށް އެފަދަ ކަމެއް ނުކުރުމަށް ޢަޒުމްކަނޑައަޅާ އެ ފާފަ ތަކުރާރު ނުކުރުން. (ތެދު ނިޔަތަކުން ތައުބާވެއްޖެނަމަ އެފަދަ ފާފައަކަށް އެމީހަކު ދެވަނަ ފަހަރަށް އަރައެއް ނުގަންނާނެއެވެ.)\n4- މީހެއްގެ ޙައްގަކަށް އަރައިގެންފައި ވާނަމަ އެމީހަކަށް އެ ޙައްޤު ރައްދުކޮށްދިނުން. އަދި އޭނަގެ ކިބައިން މާފަށް އެދުން.\nއެފަދަ ހައްޤަކީ ތިމާ އެވާހަކަ އޭނާ ގާތު ބުނުމުން އެހައްޤުގެ ވެރި މީހާގެ ދިރި އުޅުމާއި ޢާއިލާރޫޅުންފަދަ އަދި މިނޫންވެސް މިފަދަ އެތައް ފަސާދައެއް އޭނާގެ ޙަޔާތަށް އަންނަ ފަދަ ކަމެއްކަމުގައި ވާނަމަ ސީދާ އެވާހަކައެއް ނުބުނެ، ތިމަންނަގެ ފަރާތުން ހިތްހަމަ ނުޖެހޭކަމެއް ހިގާފައިވާ ވާނަމަ ތިމަންނައަށް މަޢާފުކުރާށޭ ބުނާނީއެވެ. އެހެނީ ބައެއްކަހަކަލަ ކަންތަކަކީ އެވާހަކަ ބުނުމުގެ ސަބަބުން ޢާއިލާތައް ރޫޅި ދަރިން ބިކަވާ ޒާތުގެ ކަންތަކެވެ. އަދި އެއަށްފަހު ގިނަ ގިނައިން އޭނާ އަށް ފާފަ ފުއްސެވުން އެދި ދުޢާ ކުރާނީއެވެ.\nތައުބާވާން ވަކި ނަމާދެއް ކުރާކަށް ނުޖެހެވެ. މަތީގައި ލިޔެވިދިޔަ ހަތަރު ޝަރުޠު ހަމަވުމުން ތައުބާ ވެވުނީއެވެ. މީހަކަށް އޭނާ ކުރާ ފާފަތަކުގެތެރެއިން އެއް ފާފާއިން ތައުބާވިޔަސް އެފާފައެއްގެ ތައުބާ ކަމުދާނެއެވެ. ނަމަވެސް ހުރިހާ ފާފައަކުން ތައުބާ ވުމަކީ ވާޖިބެކެވެ. ބޮޑެތި ފާފަތަކުން ވަކިވަކީން ތައުބާ ވާން ޖެހޭނެއެވެ. ނަމަވެސް ކުދިފާފާތަކުން ޢާންމުކޮށް ތައުބާ ވުމުން ފުދޭނެއެވެ.\nރަނގަޅު އިޚްލާޞްތެރި ތައުބާއަކުން ތައުބާވެއްޖެނަމަ މާތް ﷲ ހުރިހާ ފާފައެއް ފުއްސަވާނެއެވެ. ތައުބާ ގަބޫލުކުރެއްވިކަން އަންގައިދޭ ޢަލާމާތަކީ ދެވަނަ ފަހަރަށް އެފާފަޔަށް އެނބުރި އަރައި ނުގަތުމެވެ. والله أعلم\nއަޅުގަނޑަށް ތައުބާ ނަމާދު ކުރާނެ ގޮތުގެ ތަފްޞީލްއެއް ލިބިދާނެތޯ؟ މި ދެންނެވީ ތައުބާ ނަމާދު ކުރާނެ ގޮތް، ނިޔަތް، އަދި ކިޔާ ދުޢާ ތަކުގެ ވާހަކަ އާއި އިތުރު ތަފްޞީލެވެ.\nﷲ ތަޢާލާގެ ރަޙްމަތްފުޅުން މިއުންމަތަށް ތައުބާގެ ދޮރު ވަނީހުޅުވިފައެވެ. އެއީ އިންސާނާ ނޭވާހޮޅިއަށް އެޅިއްޖެއުމަށް ދާންދެން ނުވަތަ ހުޅަނގުފަރާތުން އިރުއަރައްޖެއުމަށް ދާންދެނެވެ. ތައުބާނަމާދަކީ މުސްލިމަކަށް ﷲ ތަޢާލާއަށް އުރެދޭ ކަމެއްކުރެވެމުން ކުރާ ނަމާދެކެވެ. އެއުރެދުމަކީ ކުޑަ ނަވަތަ ބޮޑު އުރެދުމެއްކަމުގައި ވިޔަސްމެއެވެ. މުސްލިމަކަށް ފާފައެއްކުރެވުމުން ވަގުތުން އެފާފައިން ތައުބާ ވެގަތުމަށް އަވަސްވެގަތުން ވާޖިބުވެގެންވެއެވެ. ހަމަކަށަވަރުން ﷲ ތަޢާލާއަކީ ފާފަފުއްސަވާ ރަޙްމާންވަންތަ ރަޙީމްވަންތަ އިލާހެވެ. ނަމާދަކީ އަޅާ ﷲ ތަޢާލާއާ އެންމެ ބޮޑަށް ކުއްތަންވެވޭ އެއްޢަމަލެވެ. އެހެންކަމުން އަޅާ ތައުބާވުމަށް ޤަސްދުކުރާއިރު، ﷲ ތަޢާލާ އޭނަގެ ތައުބާ ޤަބޫލުކުރައްވާ ފާފަފުއްސައްވާނެ، ވަޞީލަތެއްގެ ގޮތުން ދެރަކުޢަތް ނަމާދެއްކުރުމީ އެދެވިގެންވާ ކަމަކެވެ.\nޢިލްމުވެރިންވަނީ ތައުބާ ނަމާދަކީ ޝަރުޢުވެގެންވާ ނަމާދެއްކަމަށް ޢިޖުމާޢުވެފައެވެ. އަދި ތައުބާވުމަށްޓަކައި ނަމާދަކީ މުސްތަޙައްބުވެގެންވާ ކަމެއްކަމުގައި ސުންނަތުގެ ހަތަރު މަޒުހަބުގައި ވަނީ އިއްތިފާޤުވެފައެވެ. މިކަމާއި ބެހޭގޮތުން އައިސްފައި ހުރި ޙަދީޘްތަކުގެ ތެރެއިން ދެޙަދީޘެއް ބަޔާންކޮށްލާނަމެވެ.\n1. ފުރަތަމަ ޙަދީޘަކީ އަބޫދާވޫދުގެ ޙަދީޘެކެވެ. (ޙަދީޘް ނަމްބަރު:1521). އަލްޙާފިޡު އިބުނު ޙަޖަރު ވަނީ ފަތުޙުލްބާރީގައި މިޙަދީޘް ޙަސަން ދަރަޖައިގެ ޙަދީޘެއްކަމަށް ވިދާޅުވެފައެވެ . އަދި އަލްބާނީ ވަނީ މިޙަދީޘް ޞަޙީޙް އަބޫ ދާވޫދުގައި ޞައްޙަ ކުރައްވާފައެވެ.\nعن أبي بَكْرٍ الصديق رَضِيَ اللَّهُ عَنْهُ أَنَّهُ قَالَ : سَمِعْتُ رَسُولَ اللَّهِ صَلَّى اللَّهُ عَلَيْهِ وَسَلَّمَ يَقُولُ : ( مَا مِنْ عَبْدٍ يُذْنِبُ ذَنْبًا فَيُحْسِنُ الطُّهُورَ ، ثُمَّ يَقُومُ فَيُصَلِّي رَكْعَتَيْنِ ، ثُمَّ يَسْتَغْفِرُ اللَّهَ إِلَّا غَفَرَ اللَّهُ لَهُ ، ثُمَّ قَرَأَ هَذِهِ الْآيَةَ : "وَالَّذِينَ إِذَا فَعَلُوا فَاحِشَةً أَوْ ظَلَمُوا أَنْفُسَهُمْ ذَكَرُوا اللَّهَ فَاسْتَغْفَرُوا لِذُنُوبِهِمْ وَمَنْ يَغْفِرُ الذُّنُوبَ إِلَّا اللَّهُ وَلَمْ يُصِرُّوا عَلَى مَا فَعَلُوا وَهُمْ يَعْلَمُونَ").\nމާނައީ: ﷲ ތަޢާލާ ރުއްސުންލެއްވި އަބޫބަކުރު އައްޞިއްދީޤުގެ ފަރާތުން ރިވާވެގެންވެއެވެ. އެކަލޭގެފާނު ވިދާޅުވިއެވެ. ތިމަންކަލޭގެފާނު ރަސޫލާ ޞައްލަ ﷲ ޢަލަހިވަސައްލަމް ޙަދީޘްފުޅުކުރައްވަނިކޮށް އަޑުއެއްސެވީމެވެ. "އެއްވެސް އަޅަކު ފާފައެއްކުރެވުމުން ފުރިހަމައަށް ވުޟޫކުރުމަށްފަހު ދެރަކްޢަތް ނަމާދެއްކުރުމަށްފަހު ﷲއަށް އިސްތިޣުފާރު ކޮށްފިނަމަ އެމީހަކަށް ﷲތަޢާލާ ފާފަނުފުއްސަވާ އެއްވެސް އަޅަކުނުވެއެވެ. އެއަށްފަހު މިއާޔަތް ކިޔަވާވިދާޅުވިއެވެ. ("وَالَّذِينَ إِذَا فَعَلُوا فَاحِشَةً أَوْ ظَلَمُوا أَنْفُسَهُمْ ذَكَرُوا اللَّهَ فَاسْتَغْفَرُوا لِذُنُوبِهِمْ وَمَنْ يَغْفِرُ الذُّنُوبَ إِلَّا اللَّهُ وَلَمْ يُصِرُّوا عَلَى مَا فَعَلُوا وَهُمْ يَعْلَمُونَ")މާނައީ: އަދި، އެއުރެންނީ ހުތުރުކަން ބޮޑުވެގެންވާ ފާފައެއް ކޮށްފިނަމަ، ނުވަތަ އެއުރެންގެ ނަފްސުތަކަށް އަނިޔާވެރިވެއްގެނަމަ، (އެބަހީ: ކިތަންމެ ކުޑަނަމަވެސް ފާފައެއް ކޮށްފިނަމަ) ﷲ ހަނދުމަކޮށް، އެއުރެންގެ ފާފަތައް ފުއްސެވުންއެދި ދުޢާކޮށް އުޅޭމީހުންނެވެ. ﷲފިޔަވައި ފާފަފުއްސަވާނީ ފަހެ ކާކުހެއްޔެވެ؟ އަދި، އެއުރެންދެނެތިބި ޙާލު އެއުރެންކުޅަ ކުށުގެ މަތީގައި ދެމިއެއް ނުތިބެއެވެ." (3:135)\n2.ދެވަނަ ޙަދީޘަކީ މުސްނަދު އަޙްމަދުގައިވާ ޙަދީޘެކެވެ. (ޙަދީޘް ނަމްބަރު:26998). މުސްނަދު އަޙްމަދުގެ މުޙައްޤިޤުން ވިދާޅުވަނީ މިޙަދީޘުގެ ސަނަދަކީ ޙަސަން ދަރަޖައިގެ ސަނަދެއްކަމަށެވެ. އަދި އަލްބާނީ ވަނީ ސިލްސިލަތުއް އަޙާދީޘިއް ޞަޙީޙާގައި މީޙަދީޘް ހިމަނުއްވާފައެވެ.\nعن أَبي الدَّرْدَاءِ رضي الله عنه قال : سَمِعْتُ رَسُولَ اللَّهِ صَلَّى اللَّهُ عَلَيْهِ وَسَلَّمَ يَقُولُ :\n(مَنْ تَوَضَّأَ فَأَحْسَنَ وُضُوءَهُ ثُمَّ قَامَ فَصَلَّى رَكْعَتَيْنِ أَوْ أَرْبَعًا (شك أحد الرواة) يُحْسِنُ فِيهِمَا الذِّكْرَ وَالْخُشُوعَ ثُمَّ اسْتَغْفَرَ اللَّهَ عَزَّ وَجَلَّ غَفَرَ لَهُ )\n.މާނައީ: ﷲ ތަޢާލާ ރުއްސުންލެއްވި އަބުއްދަރުދާއުގެ އަރިހުން ރިވާވެގެންވެއެވެ." ތިމަންކަލޭގެފާނު ރަސޫލާ ޞައްލަ ﷲ ޢަލަހިވަސައްލަމް ޙަދީޘްފުޅުކުރައްވަނިކޮށް އަޑުއެއްސެވީމެވެ. "އެއްވެސް އަޅަކު ފާފައެއްކުރެވުމުން ފުރިހަމައަށް ވުޟޫކުރުމަށްފަހު ދެރަކްޢަތް ނަމާދެއް ނުވަތަ ހަތަރު ރަކުޢަތުގެ ނަމާދެއްކޮށްފައި( ރާވީއަށް ހަތަރުރަކުޢަތް ނުވަތަ ދެރަކުޢަތާއި މެދުވަނީ ޝައްކުއުފެދިފައެވެ.) ޛިކުރުކުރުމާއި ޚުޝޫޢަތްތެރިވުމުގައި ފުރިހަމަކޮށް އެއަށްފަހު ﷲ ތަޢާލާއަށް އިސްތިޢްފާރުކޮށްފިށްފިނަމަ އޭނައަށްފާފަ ފުއްސަވާނެވެ."\nމުސްލިމަކަށް ފާފައެއްކުރެވި އެފާފައިން ތައުބާވުމަށް ޤަސްދުކޮށް ތައުބާ ނަމާދުކުރުން މުޞްތަހައްބުވެގެން ވެއެވެ. ތައުބާ ނަމާދަކީ ހުރިހާ ވަގުތެއްގައިވެސް ކުރެވިދާނެ ނަމާދެކެވެ. އެއީ ސަބަބަކާއިހުރެ ކުރުވޭނަމާދަކަށްވާތީއެވެ. އެހެންކަމުން ސަބަބަކާއި ހުރެކުރުވޭ ނަމާދު ހުރިހާ ވަގުތެއްގައިވެސް ކުރުން މަޝްރޫޢަވެގެން ވެއެވެ. (ކޭތަނަމާދު، އިސްތިޚާރާ ނަމާދު އަދި ވުޟޫގެ ދެރަކުޢަތްނަމާދު ފަދަ ނަމާދުތަކެވެ)\nތައުބާ ނަމާދުގެ ސިފަ\nކޮންމެ އަޅުކަމެއްގައިވެސް ނިޔަތަކީ ޝަރުޠެކެވެ. ނިޔަތަކީ ޤަސްދުކުރުމެވެ. ﷲ ތަޢާލާ އަށް ތައުބާވުމުގެ ގޮތުން ދެރަކުޢަތް ނަމާދެއް ކުރަން ނިޔަތްގަތުމުން ފުދޭނެވެ. ދުލުން ނިޔަތް ކިޔާކަށެއް ކޮންމެހެން ނުޖެހޭނެވެ.\nއަބޫބަކުރުގެފާނުގެ ޙަދީޘުގައިވާ ފަދައިން ތައުބާ ނަމާދުގައިވަނީ ދެރަކުޢަތެވެ. ތައުބާ ނަމާދުކުރުން މަޝްރޫޢަވެގެންވަނީ ޖަމާޢަތަކުނޫނެވެ. އެނަމާދަކީ ނަފްލު ނަމާދުތަކުގެ ތެރެއިން ޖަމާޢަތުގައި ކުރުން މަޝްރޫޢަވެގެންވާ ނަމާދެއްނޫނެވެ. އަދި ތައުބާވާ މީހާގެ މައްޗަށް ގިނަގިނައިން އިސްތިޢްފާރުކުރުން އެދެވިގެން ވެއެވެ.\nތައުބާ ނަމާދުގައި ރަސޫލާ ޞައްލަ ﷲ ޢަލަހިވަސައްލަމްގެ އަރިހުން، ވަކި ޚާއްޞަ ސޫރަތެއް ކިޔެވުން ވާރިދުވެގެން އައިސްފައިނުވެއެވެ. ނަމާދުކުރާމީހާ ބޭނުން ސޫރަތެއް ކިޔެވިދާނެވެ. އަދި ތައުބާނަމާދުކޮށް ނިމިގެން ތައުބާވުމުގެ ގޮތުން ޚާއްޞަ ދުޢާއެއް ވާރިދުވެގެން އައިސްފައެއްނުވެއެވެ. ޤުރުއާނުންނާއި މާތް ނަބިއްޔާގެ ޞައްޙަ ޙަދީޘްފުޅުތަކުން އައިސްފައިހުރި ދުޢާތައް ކުރުން މޮޅުއިތުރުވެގެންވެއެވެ. ނުވަތަ ދުޢާކުރާމީހާ އަމިއްލައަށް އަމިއްލަބަހުން ދުޢާކުރިއަސް މައްސަލައެއްނެތެވެ.\nތައުބާ ނަމާދުކޮށް ނިމިގެން ހެޔޮޢަމަލުތައްކުރުމުގައި އަވަސްވެގަތުން މުޞްތަޙައްބުވެގެން ވެއެވެ. ﷲ ތަޢާލާ ޠާޙާ ސޫރަތުގެ 82 އާޔަތުގައި ވަޙީކުރައްވާފައިވެއެވެ. (وَإِنِّي لَغَفَّارٌ لِمَنْ تَابَ وَآمَنَ وَعَمِلَ صَالِحاً ثُمَّ اهْتَدَى ). މާނައީ:"ތައުބާވެ އީމާންވެ ޞާލިޙުޢަމަލުކޮށް، ތެދުމަގު ލިބިގެންފި މީހާއަށް ހަމަކަށަވަރުން، ތިމަންރަސްކަލާނގެއީ، ގިނަގިނައިން ފާފަފުއްސަވާ ރަސްކަލާނގެކަން ކަށަވަރެވެ".\nއެގޮތުން ޞަދަޤާތްކުރުމީ ތައުބާވާން ބޭނުންވާ މީހާ ކުރުން އެންމެ މާތް ހެޔޮ އެއްޢަމަލެވެ. ޞަދަޤާތްކުރުމީ ފާފަތަކުގެ ކައްފާރާއެކެވެ. ﷲ ވަޙީކުރައްވާފައިވެއެވެ. (إِنْ تُبْدُوا الصَّدَقَاتِ فَنِعِمَّا هِيَ وَإِنْ تُخْفُوهَا وَتُؤْتُوهَا الْفُقَرَاءَ فَهُوَ خَيْرٌ لَكُمْ وَيُكَفِّرُ عَنْكُمْ مِنْ سَيِّئَاتِكُمْ ) މާނައީ :"ވާޖިބުނޫން ޞަދަޤާތް ތިޔަބައިމީހުން ފާޅުގައި ދެނީނަމަ ފަހެ އެއީ ނުހަނު މޮޅު ގޮތެކެވެ. އަދި ތިޔަބައިމީހުން ވަންހަނާކޮށް އެޞަދަޤާތްތައް ފަޤީރުންނަށް ދެނީނަމަ ތިޔަބައިމީހުންނަށް އެކަމުގެ ހެޔޮކަން މާބޮޑެވެ. އަދި އެއީ ތިޔަބައިމީހުންގެ ކުއްތަކުން ބައެއް ތިޔަބައިމީހުންގެ ކިބައިން އެއިލާހު ފުއްސަވާނެކަމެކެވެ". والله أعلم\nMi ee Vaki Mazuhabegge Bayaku Aharemenge maslahathu Nagaalaa Islaam Dheen Olhuvaalumuge magusadhugai Liyamundhaa Siteh Mi Site balan Heyo Nuvaane.


HIyaanaathu ge faisaa ge manfaa hoadhaafai nuvaane: Adaalath party\nއަދާލަތު ޕާޓީގެ ރައީސް އިމްރާން އަބްދުﷲ - ފޮޓޯ: ހޯމް މިނިސްޓްރީ\nހިޔާނާތުގެ ފައިސާގެ މަންފާ ހޯދައިފައި ނުވާނެ: އަދާލަތު ޕާޓީ\nހިޔާނާތުގެ މުއާމަލާތްތަކުގެ ތަފްސީލު ލަސްނުކޮށް ހާމަކުރޭ: އަދާލަތު ޕާޓީ\n01 އޮކްޓޯބަރ 2020 - 08:31:17\nއެމްއެމްޕީއާރްސީގެ ހިޔާނާތުގެ ފައިސާގެ މަންފާ ހޯދާފައިނުވާނެ ކަމަށް އަދާލަތު ޕާޓީން ބުނެފި އެވެ.\nއަދާލަތު ޕާޓީން މިފަދައިން ބުނެފައި މިވަނީ، އެމްއެމްޕީއާރްސީގެ ހިޔާނާތުގެ ފައިސާއިން މަންފާނުވާ ޕާޓީއެއް ނުހުންނާނެ ކަމަށް ކުރީގެ ނައިބު ރައީސް އަހުމަދު އަދީބު ކްރިމިނަލް ކޯޓުގައި ބޭއްވި ޝަރިއަތުގެ މަޖިލީހުގައި ބުނުމުންނެވެ.\nއެކަމާއި ގުޅިގެން އަދާލަތު ޕާޓީންކޮށްފައިވާ ޓްވީޓްތަކެއްގައި ބުނެފައިވަނީ އެ ޕާޓީއަކީ އެންމެ ފުރަތަމަ ދުވަހުން ފެށިގެން ވެސް ކުރީގެ ރައީސް އަބްދުﷲ ޔާމީންގެ ވެރިކަމުގައި ހިނގަމުންއައި ހިޔާނާތާއި ކޮރަޕްޝަންގެ ވާހަކަ އެންމެ އަޑު ހަރުކޮށް ދެއްކި ޕާޓީކަމަށެވެ.\nކުރީގެ ނައިބު ރައީސް އަހުމަދު އަދީބު ހިންގަވަމުން ގެންދެވި ޣައިރުގާނޫނީ ކަންކަމުގެ ވާހަކަ އެ ސަރުކާރުގެ ބައިވެރިއެއްގެ ގޮތުގައި އޮވެވެސް އެންމެ ފުރަތަމަ ދެއްކީ އެ ޕާޓީން ކަމަށް އަދާލާތު ޕާޓީން ކޮށްފައިވާ ޓްވީޓްގައި ބުނެފައިވެ އެވެ.\nއަދާލަތު ޕާޓީން ބުނެފައިވަނީ ހިޔާނާތުގެ ފައިސާގެ މަންފާއެއް އެ ޕާޓީން ހޯދާފައިނުވާނެ ކަމަށެވެ.\n"އަދާލަތު ޕާޓީގެ އެންމެހާ މެމްބަރުންނަށާއި ދިވެހި ރައްޔިތުންނަށް އަރުވަން އޮތް ޔަގީން ކަމަކީ މި ހިޔާނާތުގެ ތެރެއިން ހޯދި ކަމަށް ތުހުމަތު ކުރާ އެއްވެސް މުދަލެއް ނުވަތަ ފައިސާއެއްގެ މަންފާއެއްވެސް މި ޕާޓީ އިން ހޯދާފައި ނުވާނެ ކަމުގެ ޔަގީން ކަމެވެ." އަދާލަތު ޕާޓީން ކޮށްފައިވާ ޓްވީޓްގައިވެ އެވެ.\nމީގެ އިތުރުން އަދާލަތު ޕާޓީން ބުނެފައިވަނީ އެމްއެމްޕީއާރްސީގެ ހިޔާނާތުގައި ޝާމިލުވާ އެންމެހާ ފަރާތްތަކާއި، ހިންގާފައިވާ އެންމެހާ މުއާމަލާތްތަކުގެ ތަފްސީލު ކަމާ ގުޅުންހުރި މުއައްސަސާތަކުން ލަސް ނުކޮށް ހާމަކުރުމަށް ގޮވާލާ ކަމަށެވެ.\nއެމްއެމްޕީއާރުސީ ހިޔާނާތްއަހުމަދު އަދީބުއަދާލަތު


Dhunfayi dhookoh E-cigarettes badhalukohleetha?\nދުންފަތް ދޫކޮށް އީ - ސިނގިރޭޓަށް ބަދަލުކޮށްލީތަ؟\nމީހަކު އީ-ސިނގިރޭޓެއް ބޭނުންކުރަނީ: ދުންފަތުގެ އިސްތިއުމާލުކުރުމަކީ ސިއްހަތަށް ނުރައްކާތެރި ކަމެއް ކަމަށް ދިރާސާތަކުން ދައްކާ.\nއިނގިރޭސި ވިލާތުގައި އީ-ސިނގިރޭޓް ބޭނުންކުރާ މީހުންގެ އަދަދު މިހާރު 2.6 މިލިއަނަށް އަރާފައިވާ ކަމަށް ތަފާސްހިސާބުތަކުން ދައްކަ އެވެ. މިއީ 2010 ވަނަ އަހަރުގެ ހިސާބުތަކަށް ބަލާ ނަމަ ހަތަރު ގުނައިގެ އިތުރުވުމެކެވެ.\nހަގީގަތަކީ އީ-ސިނގިރޭޓްގެ މަގްބޫލުކަން ބޮޑުވެފައި ވަނީ ހަމައެކަނި އިނގިރޭސި ވިލާތް އަދި ޔޫރަޕްގެ އެހެން ގައުމުތަކުގައި އެކަނި ކަމެއް ނޫނެވެ. ޓްރެޑިޝަނަލް ދުންފަތް އޮޅައިގެން އުފައްދާފައި ހުންނަ ސިނގިރޭޓް ދޫކޮށް އީ-ސިނގިރޭޓް އިހްތިޔާރުކޮށްފައިވާ މީހުންގެ އަދަދު ވަނީ އެހެން ގައުމުތަކާ އެކު ރާއްޖޭގައި ވެސް ނިކަން ބޮޑަށް އިތުރުވެފަ އެވެ.\nއާދައިގެ ސިނގިރޭޓަކީ ދުންފަތް އަންދައިގެން ނިކޮޓިން އާއި އެހެން ކެމިކަލްސްތައް ހިމެނޭ ދުންތަކެއް ބޭރުކުރާ އުފެއްދުމެކެވެ. މީގެ ބަދަލުގައި އީ-ސިނގިރޭޓަކީ އޭގައި ލިކްއިޑް ނިކޮޓިން ހިމެނޭ، ނާނދާ ސިނގިރޭޓެކެވެ. ބެޓެރީގެ ސަބަބުން ލިކްއިޑް ނިކޮޓިން ހޫނުކޮށް އާވި އަރުވަ އެވެ.\nމިއީ މަގްބޫލުވަމުން އަންނަ ވައްތަރެއްގެ "ސިނގިރޭޓް ބުއިމެއް" ނަމަވެސް ދުންފަތް ދޫކޮށް ވޭޕާ ސްމޯކިން އަށް ބަދަލުވާން ބައެއް މީހުން ފަސްޖެހެ އެވެ. ނަމަވެސް ބައެއް ސިއްހީ ތަޖުރިބާކާރުން ބުނާ ގޮތުން އީ-ސިނގިރޭޓަކީ ދުންފަތުން އުފައްދާފައި ހުންނަ ސިނގިރޭޓުން ހަށިގަނޑަށް ދޭ ގެއްލުންތައް އެއްކޮށް ނައްތާލެވޭ ވަރުގެ އުފެއްދުމެއް ކަމަށެވެ.\nއެކަމަކު އެންމެ ފުރަތަމަ ދުންފަތުން ދޭ ގެއްލުމުގެ ވާހަކައިން ފަށައިގަންނަމާ ހިނގާށެވެ.\nދުންފަތުން ލިބޭ ގެއްލުންތަކަކީ ކޮބާ؟\nހަމަ އެކަނި ސިއްހަތަށް ލިބޭ ގެއްލުމެއްގެ ވާހަކައެއް ނޫނެވެ. ގަވާއިދުން ނުވަތަ ދުވާލެއްގެ މައްޗަށް ސިނގިރޭޓް ފޮއްޓެއް ހުސްކުރާ މީހެއް ކަމުގައި ވަނީ ނަމަ އެ މީހަކަށް މާލީ ގޮތުން ލިބޭ ގެއްލުން ވެސް ކުޑައެއް ނޫނެވެ.\nމިސާލަކަށް މާލޭގައި ސިނގިރޭޓް ފޮއްޓެއް މި ވިއްކަނީ އާންމުކޮށް 40ރ. އަށް ވުރެ މަތިންނެވެ. އެހެންވީމަ ދުވާލެއްގެ މައްޗަށް ފޮއްޓެއް ހުސްކުރާ މީހާގެ އަތުން ގާތްގަނޑަކަށް 1500ރ. ހަމައެކަނި ސިނގިރޭޓަށް އެބަދެ އެވެ. މި އަދަދު އަހަރެއްގެ ތެރޭގައި ގާތްގަނޑަކަށް 14،000ރ. އަށް ވުރެ މައްޗަށް އަރައިގެންދެ އެވެ.\nއެހެންވީމަ ސިއްހީ ގޮތުން ލިބެނީ ކޮން ކަހަލަ ގެއްލުމެއްތޯ އެވެ؟\nއާދަޔާހިލާފަށް ނުވަތަ ގަވާއިދުން ދުންފަތުގެ އިސްތިއުމާލުކުރުމަކީ އުމުރު ކުރުކޮށްދޭ ކަމެކެވެ. އެއްގޮތަކަށް ވެސް ދުންފަތުގެ އިސްތިއުމާލު ނުކުރާ މީހަކާ އަޅާ ބަލާއިރު ދުންފަތުގެ އިސްތިއުމާލުކުރާ މީހާގެ އުމުރުން 10 އަހަރު މަދުވެގެން ދެ އެވެ.\nދިރާސާތަކުން އެނގިފައިވާ ގޮތުން ފުއްޕާމޭގެ ކެންސަރު ޖެހިގެން މަރުވާ މީހުންގެ 80 ޕަސެންޓަކީ ދުންފަތުގެ އިސްތިއުމާލުކުރުމުގެ ސަބަބުން ކުރިމަތިވާ ސިއްހީ މައްސަލަތަކުގެ ތެރެއިން ބަލިވާ މީހުންނެވެ. ދުންފަތުގެ އިސްތިއުމާލު ނުކުރާ މީހަކާ އަޅާ ބަލާއިރު ސިނގިރޭޓް ބޯ މީހާ އަށް ސްޓްރޯކް ޖެހުމުގެ ފުރުސަތު ވެސް ތިން ގުނަ އަށް ބޮޑެވެ.\nސިނގިރޭޓެއް ރޯކޮށް ފަނަރަ ވަރަކަށް މިނެޓް ތެރޭގައި އޭތި ހުސްކޮށްލާއިރު ދުންފަތުން އުފައްދާ ނިކޮޓިންގެ އިތުރުން ދެން ހަށިގަނޑަށް ކިހާ އަދަދަކަށް ކެމިކަލް ވަންނަކަން އެނގޭ ހެއްޔެވެ؟ ތަޖުރިބާކާރުންގެ ހޯދުންތަކުން ހޯދާފައިވާ ގޮތުން ސިނގިރޭޓެއް ރޯކޮށް، ބޯ އިރު އޭތި އަނދައިގެން 7،000 ވައްތަރެއްގެ ކެމިކަލްސް ހަށިގަނޑަށް އެތެރެވެ އެވެ. އޭގެ ތެރެއިން ގިނަ ކެމިކަލްސް އަކީ ސިއްހަތަށް ގެއްލުންދޭ މާއްދާތަކެވެ.\nދުންފަތުގެ ނުރައްކާ އޮތީ ސިނގިރޭޓް ބޯ މީހުންނަކަށް އެކަންޏެއް ނޫނެވެ. ޕެސިވް ސްމޯކާސް ނުވަތަ ދުންފަތުގެ އިސްތިއުމާލުކުރާ މީހުންގެ މާހައުލުގައި އުޅެ އޭގެ އަސަރުކުރާ މީހުންނަށް ވެސް ނުރައްކާ ވަރަށް ބޮޑެވެ. ޕެސިވް ސްމޯކިންގެ ސަބަބުން ކުރިމަތިވާ ސިއްހީ މައްސަލަތަކުގައި ދުނިޔެއިން އަހަރެއްގެ މައްޗަށް 600،000 މީހުން މަރުވާ ކަމަށް ތަފާސް ހިސާބުތަކުން ދައްކަ އެވެ.\nދުންފަތުގެ ނުރައްކަލާ ގުޅުން ހުރި ސިއްހީ މައްސަލަތަކުގައި މަރުވި މީހުންގެ އަދަދު 20 ވަނަ ގަރުނުގައި 100 މިލިއަނަށް އަރާ ކަމަށް ދުނިޔޭގެ ސިއްހަތު ޖަމިއްޔާ ޑަބްލިއުއެޗްއޯގެ ހިސާބުތައް ދައްކަ އެވެ.\nއީ-ސިނގިރޭޓް ދުންފަތަށް ވުރެ ރައްކާތެރިތަ؟\nހަނދާން ބަހައްޓަން ޖެހޭ ކަމަކީ މިއީ އެއްގޮތަކަށް ވެސް ދުންފަތުގެ އިސްތިއުމާލުކުރުމަށް ހިތްވަރުދޭ ނުވަތަ ދުންފަތް ސިނގިރޭޓްގެ ބަދަލުގައި އީ-ސިނގިރޭޓް ބޯން މީހުންނަށް ހިތްވަރު ދިނުމުގެ މަގުސަދުގައި ލިޔެފައިވާ ލިޔުމެއް ނޫން ކަމެވެ.\nއެހެންވީމަ މިހައި ހިސާބުން އީ-ސިނގިރޭޓުން ލިބޭ ގެއްލުންތައް ދުންފަތާ އަޅާކިޔާލަމާ ހިނގާލާށެވެ.\nދިރާސާތަކުން އެނގިފައިވާ ގޮތުން އަދި ސިއްހީ ތަޖުރިބާކާރުން ވެސް ބުނެފައިވާ ގޮތުން އީ-ސިނގިރޭޓަކީ ދުންފަތް ސިނގިރޭޓަށް ވުރެ ގެއްލުން ކުޑަ އުފެއްދުމެކެވެ. އަދި އެއިން އުފައްދައިދޭ ދުމުގައި ކެމިކަލްގެ ނިސްބަތް ވެސް މަދެވެ.\nޕަބްލިކް ހެލްތު އިންގްލެންޑް އިން މި އަހަރު ކޮށްފައިވާ ދިރާސާއަކުން ދައްކާ ގޮތުން ދުންފަތް ސިނގިރޭޓަށް ވުރެ އީ-ސިނގިރޭޓަކީ 95 ޕަސެންޓް ރައްކާތެރި އިހްތިޔާރެކެވެ.\nއީ-ސިނގިރޭޓުން އެހެން މީހުންނަށް ދޭ ގެއްލުން ވެސް ކުޑަ އެވެ. ސަބަބަކީ މިއީ އާދައިގެ ސިނގިރޭޓާ ހިލާފަށް ދުން ވަރަށް މަދުން ނުވަތަ އެއްގޮތަކަށް ވެސް ދުން ނާރާ ފަދަ ގޮތަކަށް އުފައްދާފައިވާ އެއްޗަކަށް ވުމެވެ. އަދި އާންމުކޮށް އީ-ސިނގިރޭޓް ބޯ މީހާ ދޫކޮށްލާ ދުންގަނޑުގެ އަސަރު އެހެން މީހަކަށް ކުރިޔަސް އޭގައި ކެމިކަލްގެ އަސަރު ދަށެވެ.\nއަނެއްކޮޅުން މަޝްހޫރު ސިނގިރޭޓްގެ ބްރޭންޑްތަކާ އަޅާބަލާއިރު އީ-ސިނގިރޭޓްގެ އަގު ވެސް ރަނގަޅެވެ. މާނަ އަކީ މާލީ ގޮތުން ލިބޭ ގެއްލުން ކުޑަކުރެވިދާނެ އެވެ.\nމިސާލަކަށް މާލޭގައި އާންމުކޮށް އީ-ސިނގިރޭޓެއް ވިއްކައި އުޅެނީ 350ރ. އަށެވެ. އެއީ އޭގައި ބޭނުންކުރާ ވޭޕާ ލިކްއިޑް ފިޔަވައި އެހެން ހުރިހައި އެއްޗެކެވެ. ލިކްއިޑް ނިކޮޓިން ރީފިލްކުރަން ޖެހުނަސް ސިނގިރޭޓަށް ކުރަން ޖެހޭ ވަރުގެ ބޮޑު ހޭދައެއް ކުރާކަށް ނުޖެހެ އެވެ. މިސާލަކަށް ރީފިލް ކާޓްރިޖަކީ އާދައިގެ 25 ސިނގިރެޓާ އެއްވަރުގެ އަދަދެކެވެ.\nގަދަ އަށް ސިނގިރޭޓް ބޯ މީހުންގެ ދަތްތަކުގެ ކުލަ ގެއްލުމާއި ގައިން ދުންފަތް ވަސް ދުވުމަކީ ވެސް ބައެއް މީހުންނަށް މައްސަލައެކެވެ. އީ-ސިނގިރޭޓަކީ މިފަދަ އެއްވެސް މައްސަލައެއް ނުކުންނަ އުފެއްދުމެއް ނޫނެވެ.\nއީ-ސިނގިރޭޓަށް އޮތް ފާޑުކިޔުމަކީ ކޮބާ؟\nޔަގީނަށް ވެސް މަޝްހޫރު ސިނގިރޭޓް ބްރޭންޑްތަކުގެ ދުންފަތަށް ވުރެ ސިއްހަތަށް ރައްކާތެރީ އީ-ސިނގިރޭޓެވެ. އެކަމަކު މިއީ ވެސް ސިއްހަތަށް ލިބިފައި އޮތް "ފެހި އާފަލެއް" ނޫނެވެ.\nސިއްހަތަށް ހުރި ގެއްލުމާ ބެހޭ ގޮތުން ތަޖުރިބާކާރުން ބުނަނީ ކީކޭތޯ ބަލާލަމާ ހިނގާށެވެ.\nބައެއް ތަޖުރިބާކާރުން ބުނާ ގޮތުން އީ-ސިނގިރޭޓްގެ ވޭޕާގައި ހިމެނޭ ކެމިކަލްސްގެ ވައްތަރެއް ކަމުގައިވާ ފޯމަލްޑެހައިޑް ނުވަތަ ވިހަ މެޓަލްގެ ބާވަތްތައް ކަމުގައިވާ، މިސާލަކަށް ނިކެލް އަކީ ކެންސަރު ޖެއްސުމަށް މަގުފަހިކޮށްދީފާނެ ކެމިކަލްސްގެ ބާވަތްތަކެވެ.\nދިގު މުއްދަތަކަށް އީ-ސިނގިރޭޓް ބޭނުންކޮށްފި ނަމަ މި ކެމިކަލްސްގެ ސަބަބުން ކެންސަރު ޖެހުމުގެ ފުރުސަތު އެބައޮތް ކަމަށް ތަޖުރިބާކާރުން ބުނެ އެވެ. ނަމަވެސް ދުންފަތަށް ވުރެ އޭގެ ނުރައްކާ ކުޑަކަމަށް ސިއްހީ މާހިރުން އެއްބަސްވެ އެވެ.\nމީގެ އިތުރުން އެހެން މައްސަލައެއް ވެސް އީ-ސިނގިރޭޓުން ނުކުމެ އެވެ. ބައެއް މީހުން ގިނަ ފަހަރަށް ދުންފަތް ދޫކޮށް އީ-ސިނގިރޭޓަށް ބަދަލުކޮށްލަނީ ދުންފަތުގެ ވަބާއިން ސަލާމަތްވުމަށެވެ. ނަމަވެސް ހަގީގަތަކީ އީ-ސިނގިރޭޓަކީ އަދި މާ ބޮޑަށް ނިކޮޓިންގެ އަވާގައި މީހާ ޖައްސައިދޭ އެއްޗެއް ކަމެވެ.\nއީ-ސިނގިރޭޓްގެ ވޭޕާ އަށް ދެވިހިފުން ގަދައިރު މިއީ އޭގެ ސަބަބުން ލޭގެ ޕްރެޝަރުގެ މައްސަލަތަކާއި ކަންބޮޑުވުމާއި ހާސްކަން ފަދަ ސިއްހީ މައްސަލަތަކަކާ ކުރިމަތިލާން ޖެހިދާނެ ކަމެކެވެ. -- ބީބީސީ


Mendhuru Online In Azima Ah Kuri Thuhumathu Eyna Dhogu Koffi | Hathaavees\nމެންދުރު އޮންލައިން އިން އާޒިމާ އަށް ކުރި ތުހުމަތު އޭނާ ދޮގުކޮށްފި\nހުޅުމާލޭ ބޭރުގައި އޮތް ސަފާރީގައި ބިދޭސީ އަންހެނަކަށް ޖިންސީ ގޯނާކުރި މައްސަލައާ ގުޅިގެން، ރާއްޖޭގައި ހިންގާ ވެބްސައިޓެއް ކަމަށްވާ "މެންދުރު އޮންލައިން" ގައި ޝާއިއުކުރި ވާހަކަތަކަށް މައުލޫމާތު ދިނީ ކުރީގެ ބަންޑާރަ ނާއިބު އާޒިމާ ޝުކޫރު ކަމަށް ބުނެ ކުރި ތުހުމަތުތައް އާޒިމާ ދޮގުކުރައްވައިފިއެވެ.\nމިދިޔަ މަހުގެ 25ވަނަ ދުވަހު ހުޅުމާލޭގައި އަޅާފައި އޮތް ސަފާރީއެއްގައި ކެންޔާގެ އަންހެނަކު ރޭޕްކުރި ކަމަށް ބުނެ ފުލުހުންނަށް މައްސަލައެއް ހުށަހެޅުނެވެ. އަދި އެ މައްސަލާގައި ދެ މީހަކު ފުލުހުން ހައްޔަރުކުރި ނަމަވެސް ފަހުން ވަނީ އެ ދެމީހުން ދޫކޮށްލާފައެވެ. އަދި ފުލުހުން ބުނީ ފުލުހުންނަށް ހުށަހެޅުނީ ރޭޕްގެ މައްސަލައެއް ނޫން ކަމަށާއި ފުލުހުންނަށް ހުށަހެޅިފައި ވަނީ ޖިންސީ ގޯނާގެ މައްސަލައެއް ކަމަށެވެ.\nއަދި އެކަމާއި ގުޅިގެން ފުލުހުން ހައްޔަރުކުރި މީހުންގެ މައުލޫމާތު މިއަދާއި ހަމައަށް ވެސް ފުލުހުން ހިއްސާ ކޮށްފައެއް ނުވެއެވެ. ދާދިފަހުން ނޫސްވެރިންގެ ބައްދަލުވުމެއް އެކަމާއި ގުޅިގެން ބޭއްވި ނަމަވެސް އެއްވެސް އާ މައުލޫމާތެއް ފުލުހުން ހިއްސާއެއް ނުކުރެއެވެ. ނަމަވެސް އެމައްސަލަ އާއި ގުޅޭ ގިނަ މައުލޫމާތުތައް "މެންދުރު އޮންލައިން"ގައި ޝާއިއުކޮށްފައިވެއެވެ. އޭގައި ހުރި ވާހަކަތަކަކީ ދޮގު މައުލޫމާތުތަކެއް ކަމަށް އަނިޔާ ލިބުނު ބިދޭސީ މީހާއާ ހަވާލާދީ ފުލުހުން ބުނެފައިވެއެވެ. އަދި އެ މައްސަލަ ވެސް ވަކި މައްސަލައެއްގެ ގޮތުގައި ފުލުހުން އަންނަނީ ތަހުގީގު ކުރަމުންނެވެ.\n"މެންދުރު އޮންލައިން" އަކީ ރާއްޖޭގައި ރަޖިސްޓްރީ ކޮށްގެން ހިންގާ ނޫހެއް ނޫނެވެ. އެ ވެބްސައިޓުން ނެރުނު ބަޔާނުގައި ބުނެފައި ވަނީ ސަފާރީ އެއްގައި އަންހެނަކު ރޭޕް ކޮށްގެން އުޅޭ ކަމަށާއި އަދި މިވާހަކަ މެންދުރު އޮންލައިން އަށް ސީދާ ވިކްޓިމް ގެ ފަރާތުން ގެނެސްދޭނެ ކަމަށް ބުނެ ވަރަށް އިތުބާރު ކުރެވޭ ގޮތަކަށް މައުލޫމާތު ދީފައިވަނީ ކުރީގެ ބަންޑާރަނައިބު އައިޝަތު އާޒިމާ ޝުކޫރު ކަމަށެވެ.\nނަމަވެސް ފަހުން ބެލި ބެލުމުން ރޭޕް ކުރުމުގެ އަމަލެއް ސަފާރީގައި ހިނގާފައި ނުވާ ކަމަށް ވެސް އެ ނޫހުން ބުންޏެވެ. އެކަމާ ގުޅިގެން އާޒިމާ ވިދާޅުވީ އެއީ ކަނޑައެޅިގެން ދޮގެއް ކަމަށާއި މިފަދަ އެއްވެސް ނޫހަކާއި ވާހަކަ ދައްކާފައި ނުވާނެ ކަމަށެވެ. އަދި މި މައްސަލައިގައި ގާނޫނީ ފިޔަވަޅު އަޅާނެ ކަމަށްވެސް އާޒިމާ ވިދާޅުވިއެވެ.\n"އަޅުގަނޑު ގާނޫނީ ފިޔަވަޅު އަޅާނަން. މެންދުރު އޮންލައިންއަށް އަޅުގަނޑު މައުލޫމާތު ދިނިއްޔާ ދިން ގޮތަކާއި ވާހަކަ ދެއްކި މީހަކާ ހުންނަން ވާނެ ނޫންތޯ؟،" އާޒިމާ ވިދާޅުވިއެވެ.\nPrevious ކޯޓުތަކުގެ ހުކުމްތައް ތަންފީޒު ނުކުރުމަށް ގޮވާލުމަކީ ނާތަހުޒީބު އަމަލެއް: ހައިލަމް\nNext ހިޔާނާތުގެ މައްސަލަ ބަލާ ކޮމިޝަނުގެ ރިޕޯޓު ރައީސަށް އަރުވައިފި


vnews - Evan ge fuppaameyge operation eh koffi\nއީވާންގެ ފުއްޕާމޭގެ އޮޕަރޭޝަނެއް ކޮށްފި\nއައްޑޫގައި ހިނގި މާރާމާރީގައި ޒަޚަމްވެ ފަރުވާދެމުން އަންނަ އީވާން --\nއައްޑޫގައި ހޮނިހިރު ދުވަހުގެ ރޭ ހިނގި މާރާމާރީގައި ބޮޑެތި ޒަޚަމްތަކެއް ލިބުނު ޒުވާނާގެ ފުއްޕާމޭގެ އޮޕަރޭޝަނެއް ކޮށްފިއެވެ.\nއައްޑޫ މަރަދޫފޭދޫގައި ހިނގި މިމާރާމާރީގައި އުމުރުން 22 އަހަރުގެ ޒުވާނެއްގެ ގަޔަށް ވަނީ ވަޅި ހަރާފައެވެ. މުހައްމަދު އީވާންގެ ކަރަށާއި ބުރަކައްޓަށާއި ބޮލަށް ވަޅި ހަރާފައިވާއިރު ފުއްޕާމެއަށް ވެސް ބޮޑެތި ގެއްލުންތަކެއް ވަނީ ލިބިފައެވެ.\nއީވާނަށް ހިތަދޫ ރީޖަނަލް ހޮސްޕިޓަލުގެ އައިސީޔޫގައި ފަރުވާ ދިނުމަށްފަހު މާލެ ގެނެސް އައިޖީއެމްއެޗުގެ އައިސީޔޫގައި ފަރުވާ ދެމުންދާއިރު ރޭ ދަންވަރު ވަނީ އޭނަގެ ފުއްޕާމޭގެ އޮޕަރޭޝަނެއް ކޮށްފައެވެ. ހަތަރު ގަޑިއެއްހާއިރުގެ މިއޮޕަރޭޝަނަށްފަހު މިހާރުވެސް އީވާން އޮތީ އައިސީޔޫގައެވެ.\nއައްޑޫގައި ހޮނިހިރު ދުވަހުގެރޭ ހިނގި މިމާރާމާރީއާ ގުޅިގެން ހަމީހަކު ވަނީ ހައްޔަރުކޮށްފައެވެ.\nމިމައްސަލާގައި ތުހުމަތުކުރެވޭ އަނެއް ފަސް މީހުން ހައްޔަރުކުރީ ރޭގެ ވަގުތެއްގައެވެ. މީގެ ތެރޭގައި ހިމެނެނީ 17 އަަހަރުގެ ކުއްޖަކާއި، 18 އަހަރުގެ ކުއްޖަކާއި، 20 އަހަރާއި 22 އަހަރާ ދެމެދުގެ3މީހުންނެވެ. ރޭ ހައްޔަރުކުރި ފަސް މީހުން ހައްޔަރުކުރީ ފޭދޫ ގެއެއްގައި ފިލައި ތިއްބާ ކަމަށް ފުލުހުން ބުނެއެވެ.


الفاتحة ސޫރަތުގެ ތަރުޖަމާ\nމިސޫރަތަށް الفاتحة ގެ ނަމުން ނަންދެވިފައިވަނީ، ކީރިތި ޤުރުއާން މިސޫރަތުން ފެށިފައިވާތީއެވެ. ހަމައެހެންމެ މިސޫރަތަށް المثاني އޭވެސް ކިޔައެވެ. އެއީ ނަމާދުގެ ކޮންމެ ركعة އެއްގައި މިސޫރަތް ކިޔަވޭތީއެވެ. އަދި މިނޫނަސް އެތައް ނަމެއް މިސޫރަތައް ދެވިފައިވެއެވެ. <?xml:namespace prefix = o ns = "urn:schemas-microsoft-com:office:office" />\n(1) (بِسْمِ اللَّهِ الرَّحْمَنِ الرَّحِيمِ) (بسم) ﷲ ގެ اسم ފުޅުން މިފަށަނީ، އަޅާގެ މިޢަމަލު ޤަބޫލުފުޅު ކުރެއްވުން އެދެމުން، މިއަޅާގެ މިޢަމަލު ފުރިހަމަކުރުމުގެ ހެޔޮ ތައުފީޤު ދެއްވުން އެދޭ ޙާލުގައެވެ.\n(الله) މިއީ عالم ތައް ހައްދަވައި ގެންގުޅުއްވާ، ޚާލިޤުވަންތަ، حق ގޮތުގައި އަޅުކަންވެވޭ ދެވަނަ ކަލަކުނުވާ، عالم ތަކުގެ ވެރި إله އަށް ޚާއްޞަވެގެންވާ އިސްމުފުޅެކެވެ. މިއީ އެއިލާހުގެ އިސްމުފުޅުތަކުގެ ތެރެއިން އެންމެ ޚާއްޞަ އިސްމުފުޅުވެސް މެއެވެ. އެހެންކަމުން އެއިލާހު ފިޔަވައި އެހެން އެއްވެސް މީހަކަށް މި އިސްމުފުޅުން ނަން ނުކިޔޭނެއެވެ.\n(الرحمن) އެންމެހައި ޚަލްޤުތަކުންނަށް އެ إله ގެ ރަޙްމަތް ޝާމިލުވެގެންވާ إله.\n(الرحيم) ޚާއްޞަގޮތެއްގައި މުއުމިނުނަށް އޯގާތެރިވެ ވޮޑިގެންވާ .\n(الرحمن) އަދި (الرحيم) މިއީ ﷲގެ އިސްމުފުޅުތަކުގެ ތެރެއިންވާ ދެ އިސްމުފުޅެވެ.\n(2) (الْحَمْدُ لِلَّهِ رَبِّ الْعَالَمِينَ) އެންމެހައި ޙަމްދު ޘަނާއާއި ތަޢުރީފެއް ޙައްޤުވެގެންވަނީ، عالم ތައް ހައްދަވައި ގެންގުޅުއްވާ، އެ عالم ތަކުގެ ވެރި ﷲ އަށެވެ.\nދަންނައެވެ. ﷲ ފިޔަވައި ކޮންމެ އެއްޗަކީ عالم އެކެވެ. މިސާލަކަށް ملائكة ބޭކަލުންގެ ޢާލަމް، ޖިންނީންގެ ޢާލަމް، އިންސާނުންގެ ޢާލަމް، ޙައިވާނުންގެ ޢާލަމް، ފަތްޕިލާވެލީގެ ޢާލަމް މިފަދައިންނެވެ.\nމިއާޔަތުގައި މިވަނީ، ﷲ އެއިލާހުގެ ذات ފުޅަށް ކުރައްވާފައިވާ ޘަނާއަކާއި ތަޢުރީފެއް ކަމުގައިވިއަސް، މީގައި އެކަލާނގެއަށް ޘަނާއާއި ތަޢުރީފު ކުރުމަށް އަޅުތަކުންނަށް ކުރެވޭ އަމުރެއް އެކުލެވިގެންވެއެވެ. އެހެނީ، އެންމެހައި ޘަނާއަކާއި ތަޢުރީފެއް ޙައްޤުވެގެންވަނީ ﷲ އަށް ކަމުގައިވާނަމަ، އަޅުތަކުން އެކަލާނގެއަށް ޙަމްދު ޘަނާ އާއި ތަޢުރީފުކުރަން ޖެހެއެވެ.\n(3) (الرَّحْمَنِ الرَّحِيمِ) (الرحمن) އެކަލާނގެއީ، އެންމެހައި ޚަލްޤުތަކުންނަށް، އެކަލާނގެ ރަޙްމަތް ޝާމިލުވެގެންވާ ކަލާނގެއެވެ. (الرحيم) މުއުމިނުންނަށް އޯގާވަންތަ ވޮޑިގެންވާ ކަލާނގެއެވެ. މިއީ، ﷲ ގެ އިސްމުފުޅުތަކުގެ ތެރެއިންވާ ދެ އިސްމުފުޅެވެ.\n(4) (مَالِكِ يَوْمِ الدِّينِ) ޤިޔާމަތްދުވަހުގެ ހަމައެކަނި ވެރި އިލާ. ޤިޔާމަތްދުވަހަކީ، އަޅުތަކުންނަށް އެބައިމީހުން ދުނިޔެމަތީގައި ކުޅަ ޢަމަލުތަކުގެ ޖަޒާ ލިބޭނޭ ދުވަހެވެ. މިއާޔަތުގައި، ޤިޔާމަތް ދުވަހުގެ ވެރިކަން ހަމައެކަނި ﷲ އަށް ޚާއްސަކުރެވިފައިވަނީ، އެދުވަހު އެއްވެސް މީހަކު އެއްވެސް ބާވަތެއްގެ ވެރިކަމަކަށް ނުވަތަ ބާރަކަށް ދަޢުވާ ނުކުރާނޭތީއެވެ. އަދި ހަމައެހެންމެ، ﷲ ގެ إذن ފުޅާލައިގެން މެނުވީ އެކަކުވެސް އެދުވަހު އެއްވެސް ވާހަކައެއް ނުދައްކާނޭތީއެވެ. ދަންނައެވެ. ނަމާދުގެ ކޮންމެ ރަކްޢަތެއްގައި މިއާޔަތް ކިޔެވުމަކީ ޤިޔާމަތް ދުވަސް މަތިން ހަނދާންކޮށްދޭ ކަމެކެވެ. އަދި ޞާލިޙު ޢަމަލުތައް ކުޅައުމަށާއި، އެންމެހައި ފާފަތަކާއި މުންކަރާތްތަކުން ދުރުހެލިވެ ހުރެ، އެދުވަހަށްޓަކައި ފުރިހަމައަށް ތައްޔަރުވުމަށް ބާރުއަޅާ ހިތްވަރުދޭނޭ ކަމެއްވެސް މެއެވެ.\n(5) (إِيَّاكَ نَعْبُدُ وَإِيَّاكَ نَسْتَعِينُ) އަޅަމެންކުރާ އަޅުކަންތަކާއި، އެންމަހައި ހެޔޮ ޢަމަލެއް ޚާލިޞް ކުރަނީ އިބަ އިލާހަށެވެ. އަދި އަޅަމެންގެ ހުރިހާ ކަމެއްގައި އަޅަމެން ވާތްގަށް އެދެނީވެސް ހަމަ އިބަ އިލާހުގެ ޙަޟްރަތުންނެވެ.\nދަންނައެވެ. ﷲ ފިޔަވައި އެހެން ފަރާތަކަށް، އެއްވެސް ބާވަތެއްގެ އަޅުކަމެއް ކުރުން ހުއްދަނޫންކަން މިއާޔަތުން ދަލީލު ކޮށްދެއެވެ.\n(6) (اهْدِنَا الصِّرَاطَ الْمُسْتَقِيمَ) އަޅަމެންނަށް ސީދާވެގެންވާ ތެދުމަގަށް މަގުދައްކަވައި، ޤިޔާމަތާ ހަމަޔަށް ދާންދެން އެމަގުގައި ފައިތިލަ ސާބިތުކޮށްގެން ތިބުމުގެ ތައުފީޤު އަޅަމެންނަށް ދެއްވާނދޭވެ! އެމަގަކީ، އެންމެފަހުގެ ރަސޫލާ މުޙައްމަދު صلى الله عليه وسلم ދައްކަވައެދެއްވި އިސްލާމް ދީނުގެ ތެދުމަގެވެ. މިމަގުގައި ފައިތިލަ ސާބުތުކޮށްގެންމެނުވީ އެކަކަށްވެސް ބާއްޖަވެރިކަމެއް ނުލިބޭނެއެވެ.\n(7) (صِرَاطَ الَّذِينَ أَنْعَمْتَ عَلَيْهِمْ) އެމަގަކީ، އިބަ އިލާހު އެބޭކަލުންނަށް نعمة ދެއްވި ނަބީބޭކަލުންނާއި ޝަހީދުންނާއި ޞިއްދީޤުންނާއި ޞާލިހު އަޅުންނަށް ދެއްކެވި މަގެވެ. އެބޭކަލުންނީ ސީދާވެގެންވާ ހިދާޔަތުގެ މަގުގެ އަހްލުވެރިންނެވެ.\n(غَيْرِ الْمَغْضُوبِ عَلَيْهِمْ وَلا الضَّالِّينَ) އެބައެއްގެ މައްޗަށް ކޯފާލައްވާފައިވާ މީހުންގެތެރެއިން އަޅަމެން ނުލައްވާދޭނވެ! އެބައިމީހުންނީ ސީދާ މަގު ފެނުމުން އެއަށް ތަބާނުވީ މީހުންނެވެ. އެއީ ޔަހޫދީންނާއި އެބައިމީހުންނާ އެއްފަދަވީ މީހުންނެވެ. وَلا الضَّالِّينَ އަދި މަގުފުރެދުނު މީހުންގެ ތެރެއިންވެސް އަޅަމެން ނުލައްވާނދޭވެ! އެބައިމީހުންނީ ހިދާޔަތުގެ މަގުން ކަސިޔާރުވީ މީހުންނެވެ. އެއީ ނަޞާރާއިންނާއި އެމީހުންގެ ގޮތްތަކަށް ތަބާވާ މީހުންނެވެ.\nދަންނައެވެ. الفاتحة ސޫރަތް ކިޔެވުމަށްފަހު "آمين" ކިޔުމީ މުސްތަޙައްބު ވެގެންވާ ކަމެކެވެ. މިއީ މިސޫރަތުގެ އާޔަތެއް ނޫންކަމަށް ހުރިހާ ޢިލްމުވެރިން އިއްތިފާޤުވެ ވަޑައިގަންނަވައެވެ. އެހެން ކަމުން، މުޞްޙަފުގައި މިބަސް ނުލިޔުމަށްވެސް ދަންނަބޭކަލުންވަނީ އިއްތިފާޤު ވެވަޑައިގެންފައެވެ. މިބަހުގެ މާނައީ: އޭ ﷲ އެވެ! އަޅާގެ މި ދުޢާ އިޖާބަކުރައްވާނދޭވެ! މިއެވެ.\nމިހާތަނަށް މި ލިޔުން ކިޔާފައިވަނީ 14 ފަހަރު